<header data-type="book">
<h1>文堂集驗方</h1>
<dl class="元資料">
<div><dt>作者</dt><dd>何英</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1775">公元1775年</data></dd></div>
<div><dt>底本</dt><dd>《珍本醫書集成》第十冊，1936年上海世界書局刊行（<a href="https://taiwanebook.ncl.edu.tw/zh-tw/book/NTUL-0521060">國立臺灣大學圖書館掃描本</a>）</dd></div>
</dl>
</header>

<h1>例言</h1>
<p>一醫期明理。不貴執方。以方論醫。失之淺矣。是編專為僻壤窮鄉。持危濟急。第志捷法。不列全方。如傷寒六經症論。概不備錄。</p>
<p>一行世方書。匪乏善本。或虛實寒熱。有未縷析條分。偶爾輕投。慮多貽誤。茲刻悉為詳註。用者審諸。</p>
<p>一群方或採諸古本。或傳自良師。雖極搜採。終嫌掛漏。偶閱濟人自濟一刻。頗覺先得我心。用是廣為增訂。參互舊文。謹志由來。匪同掠美。</p>
<p>一纂輯甫竟。即患沉疴。未經讎校。或症論參差。辭意剌繆。惟冀當代宗工哲匠。示我周行。節取所長。教其所短。</p>
<p>一是集授梓。原期利濟。公諸海內。毫不取酬。同志如欲印施。概無所吝。</p>

<h1>卷一</h1>

<h2>中風</h2>
<p>（附類中）</p>
<p>〔總論〕　凡卒然仆倒。昏不知人。痰涎壅塞。口眼喎斜。四肢不遂。概名中風。然中風症候。與中氣相類。中氣乃忿怒忽然昏僕。不可以中風一概治之。中風身溫。中氣身冷。中風多痰涎。中氣無痰涎。中風脈浮應左人迎。中氣脈沉應右氣口。以氣藥治風則可。以風藥治氣則不可。　中風多痰。勿驟以人參補之。恐痰愈盛而氣愈塞矣。慎之。陽中者面赤。牙關緊閉。目上視。身強直。手拳掉眩。陰中者面青白。痰喘。手足冷。多汗。更有元氣虛。忽然昏僕似乎中風者。手必撒。口必開。與正中風不同。又宜溫補藥治之。（凡中臟口開心絕。手撒脾絕。眼合肝絕。遺尿腎絕。鼻聲如鼾肺絕。五症齊犯。不治之症也。如只見一二症。用重參耆治之。或灸法救之。）更有氣血偏枯。半身不遂者。如在左者血虛。宜四物湯。熟地黃。當歸（各三錢）　川芎（一錢）　白芍（二錢酒炒）水煎服。如在右者氣虛。宜四君子湯。人參（一錢）　白朮（土炒二錢）　茯苓（二錢）　炙甘草（五分）水煎服。二方中皆可加祛風活絡之藥。如防風（一二錢）　桂枝（一錢）　鉤藤（三五錢）之類。如有痰加竹瀝。薑汁。佐之。（此二症尚須審視。左或死血。右或濕痰。）若類而推之。則又有中痰。中寒。中暑。中食。中惡等症。分別症治。切勿誤施。惟是中風一症最急而暴。歷代名賢。各有發明。良法具在。所當深究。第一時卒倒。醫藥迫不及備。故節取古方之效捷而易辦者。謹述於下。庶幾對症處方。稍為救急之一助云。</p>
<p>〔傳心方〕　治卒然仆倒。痰涎壅盛。難辨虛實。扶病人於避風室內。用炭火一盆。將米醋灑上。使醋氣衝入口鼻。病輕者即蘇。重者亦易治。勿遽服補藥米湯之類。恐痰涎永繫於心。致成終身痼疾。（此法即虛中亦可用。）</p>
<p>〔中風昏迷不省〕　不論風寒。食痰邪祟。一時昏僕。用生薑汁半鍾。童便一鍾和勻。蕩溫灌下即醒。　牙皂莢（去皮弦二兩。用生礬一兩同入水中煮化。取出曬乾為末。）　北細辛（五錢去葉土淨）共研細末。用少許吹入鼻中即醒。　人手足指甲（炒黃酒煮服。）立醒。</p>
<p>〔中風口噤不能開〕　白鹽梅揩齒即能開。並不傷齒。　不拘男婦小兒中風。口噤身直。用乾雞屎或鴿糞炒黃。再以黑豆同炒。酒煎去渣服。即齒開能言。</p>
<p>〔中風口嚇不語〕　白明礬（二錢研末。）　用生薑自然汁調化。斡開口灌服。其涎或吐或化下即醒。　馬料豆一升。煮濃汁如飴。含汁在口。即能言也。　側柏葉一握。去枝梗。蔥白一握。連根研如泥。無灰酒一斤。煎十餘沸溫服。（按柏葉能行血消風。蔥白散氣祛痰。酒能通經助藥力。如初中即服數杯。能使風退氣和。一切易治。）</p>
<p>〔初中痰盛不省人事〕　蘇合丸一圓。用竹瀝薑汁。調藥灌下。醒後。用白朮（土炒）當歸。天麻（各二錢）　川芎、薄荷、桂枝、南星（薑汁製）　陳皮（各一錢）水煎。臨服加竹瀝一酒盞。薑汁二茶匙。和勻服。</p>
<p>〔中風口眼喎斜〕　生栝蔞絞汁。和大麥面炙熱熨心頭。一正便止。勿令過分。口喎用皂莢五兩。（去皮為末）三年老醋和糊。左喎塗右。右喎塗左。干更上之。以正為度。用石灰一合。醋炒調如泥。於不患處塗之。立便牽正灸法最妙。聽會、（耳珠前陷中。開口有空。）頰車。（目下八分。曲頰陷中。）　用麥大艾丸灸三壯即效。如不效再灸。</p>
<p>〔中風灸法〕　一時昏僕氣塞。涎流不語。藥物難施之際。灸法最善。百會、（頭頂中。）風池、（耳後一寸半。並治偏正頭風。）大椎、（項背一節骨陷中。）曲池、（屈手陷中。）足三里、（膝眼下三寸。骨外廉陷中。）絕骨、（一名懸中。外踝上三寸。附飛陽之前。）間使。（手掌上橫紋中後一寸。）以上七穴。凡人心中昏亂。或手足麻痹。不拘是風是氣。用綠豆大艾丸。各灸三五壯。　卒死不知何症。用此灸法即蘇。</p>
<p>〔中風手足麻癢〕　羌活煎湯洗。　大腸燥閉不見虛症者。枳實厚朴大黃。羌活。（各二三錢）水煎服。自解。（即三化湯。）</p>
<p>〔太玄湯〕　治中風痰塞不語。染布活靛缸水一盞。溫灌下。即能言語。（按藍汁解諸風熱毒。散經絡結氣敗血。染布活水。內有石灰能下痰水。取攸揚之義。）</p>
<p>〔豨薟丸〕　專治肝腎風氣。四肢麻痹。骨間疼痛。腰膝無力。亦能行大腸氣。治三十六般風。或受寒濕而起。癱瘓年久不愈。服久神效。豨薟草。（法於五月五日。六月六日。九月九日。採葉。洗淨焙乾。）　用好酒白蜜和勻。灑在葉上。鋪入甑中。上鍋內蒸透。取出曬燥。再灑再蒸。曬共九次。碾末。煉蜜丸如桐子大。每服五十丸。空心白酒下。病五七年者。服至二千丸。病轉盛者。乃藥勝於病。服至四千丸仍如完人。</p>
<p>〔浮萍一粒丹〕　治中風癱瘓。三十六種無名風疾。遍身癩癬腳氣。並治跌撲損傷。胎孕筋搐攣結。此藥性寒而散。中風挾火者。功效至靈。服之百粒。乃為完人。紫背浮萍。（宜七月十五日採。撿淨。以竹篩攤曬。下置水一盆。映之易燥。）研細末。煉蜜丸彈子大。每服一粒。空心豆淋酒下。</p>
<p>〔史國公藥酒方〕　防風。秦艽。川萆薢。鱉甲。虎脛骨（炙酥）羌活。晚蠶砂。（炒黃）油松節。白朮。（土炒各二兩）杜仲。（薑汁拌炒）當歸。（各三兩）川牛膝。（一兩）蒼耳子。（四兩）干茄根。（八兩蒸）枸杞子。（五兩）上切片盛夏布袋中。投大壇內。入好酒三十五斤。封口。浸十四日。將壇入湯鍋內煮三個時辰。取壇入土埋三日。去火氣。每日清晨午後。各服三五杯。大有效驗。愈於服他藥也。</p>
<p>〔中風拘攣〕　中風昏僕省後。筋絡攣結。肢節疼痛。或半身不遂。用八角刺樹皮。（俗名老鼠刺。樹高三五尺。冬季結紅子。鮮者取皮。四兩。）木蓮葉。（似茶花葉而色老。生於土牆頭上者。多一歲一片。）無灰酒二斤。煎至兩碗。作二次服。大有奇功。三四服全效。</p>
<p>〔預防中風方〕　凡人覺大指次指麻木。或眉稜骨痛。三年之內。定有風疾。宜服此方。更以慎起居。遠房幃。節厚味醇酒。為最要。豨薟草。（三片。製法如前。）制首烏。當歸。熟地黃。（各八分）牛膝。續斷。秦艽。五加皮。川芎。赤芍。（各四兩）俱為細末。煉蜜丸。桐子大。空心淡酒下三錢。</p>

<h2>附類中風</h2>
<p>〔中氣〕　前已合辨。用蘇合丸薑湯調灌醒後。次用人參。白朮。（炒）茯苓。青皮。陳皮。白芷。烏藥。（各一錢）甘草。（五分）水煎溫服。（或分二次服。）即是中風。去人參。先進此方順氣。次進治風藥。亦善法也。此即八味順氣散。</p>
<p>〔中痰〕　寒痰迷悶心胸。僵仆卒倒。口角流涎。四肢厥冷。脈沉滑。薑汁調白礬二錢灌下。如不效。再用牙皂。（去皮弦。炙淨末一錢。）藜蘆。（五分）俱為細末。每服五分。燈心湯下。吐去頑痰即醒。次服導痰湯。陳皮。姜半夏。茯苓。枳殼。（炒）南星。（薑汁製。各一錢。）甘草。（五分）加生薑五七片。水煎服。　端午日取白鳳仙花。浸於燒酒內封固。無論年月。遇此症溫服一杯。其痰立時消化。</p>
<p>〔中寒〕　身體僵直。口噤不語。四肢戰掉。洒洒惡寒。脈浮緊。無汗。用熱酒。薑汁各半盞。灌下即醒。　或用生蔥二斤。截去其根葉。用繩縛作兩束。先用一束。入空鍋內頓熱。（不可用水。）乘熱。置病人臍上熨之。再將次束置鍋內。候前束冷則易之。如此數換。病人鼻中聞蔥氣即醒。此法最善。　或用豆大艾丸。隔大蒜片。灸臍下一寸五分氣海穴。不拘壯數。以手暖為度。醒後。次服乾薑。附子。（各一二錢以病之輕重增減。）佐以麻黃五分。水煎服。　或服加味理中湯（人參。茯苓。姜半夏。乾薑。北五味。白朮。陳皮。炙甘草。細辛。薑棗。）　加減。水煎服。</p>
<p>〔中食〕　飲食過傷之後。或感風寒氣惱。以致填塞胸中。胃氣不行。脈緊盛。狀似中風。或有半身不遂。手足抽搐等症。先以蘿蔔子搗碎。以溫湯和攪。取淡湯徐徐飲之。少頃即吐。（此法即吐不盡。亦能下行。）　或用食鹽少許。於熱鍋中炒紅色。入水。煮至將滾之際攪勻。淡鹽湯徐飲徐吐。以去病為止。次用平胃散。厚朴。（薑汁炒。）陳皮。（各一錢）蒼朮。（米泔水浸一宿。切片。炒一錢半）　炙甘草。（六分）或加減。水煎服。以風藥治之則死。</p>
<p>〔中陰毒〕　房勞後感中風寒。一時沉重。四肢逆冷。腹痛冷汗。爪甲面色青黑。六脈俱沉。兩尺脈伏。乃陰毒也。用豆大艾丸。隔大蒜片灸氣海、（臍下一寸半。）關元、（臍下三寸。）二穴。各灸百壯。以手足暖為度。更服羌附湯。羌活。附子。（制）乾薑。（炮。）茴香。（各一錢）木香。（五分）加黑棗二枚。水煎服。</p>
<p>〔中惡〕　多由暮夜登廁。或行人所不到之地。忽然眼見鬼物。卒然僵仆。四肢逆冷。兩手拳屈。甚者口鼻出血。惟心腹俱暖。凡遇此症。切勿移動。即令眾人圍繞。打鼓燒火。或焚紫金錠、檀香、蘇合香、樟木之類。直候省知人事。方可移歸。用菖蒲根生搗絞汁。灌口鼻中即醒。或用紫金錠磨灌下。或用犀黃。（五錢銼細。）麝香。硃砂。（各二錢五分。）俱研細。水調服二錢。凡中鬼祟。一時不醒。用麥大艾丸。灸人中穴。一壯即醒。或於兩腳大拇趾離甲一韭葉處。各灸七壯亦效。</p>

<h2>風癇諸症</h2>
<p>〔總論〕　癇病有五。多屬痰迷心竅。故一時病作。或類豬羊六畜之聲者。皆應乎臟腑之所屬。亦有得之大驚恐者。</p>
<p>〔風癲不識人〕　伏龍肝。（即灶心土。）水調五分或一錢服。凡風痱卒然口噤。手足強直。俱可用此。</p>
<p>〔暗風癇症〕　及痰涎暈悶欲絕者。芭蕉油飲之。得吐即愈。（取油如取漆法。削竹筒插蕉樹上。）　臘月烏鴉一隻。鹽泥固濟。於瓦罐中煅過。出火性。為末。入硃砂末。五錢。每服一錢。淡酒下。日三服。半月愈。</p>
<p>〔痰迷〕　風痰迷悶不識人。及肺熱痰實。胸膈不利。其法用半夏。火硝。為末。糊丸綠豆大。薑湯下五十丸。風加南星。（湯泡七次。）熱甚加黃芩。　一方加硃砂。雄黃。各少許。小兒牛膽汁為丸。</p>
<p>〔風邪癇疾〕　皂莢。（四兩。存性。）蒼耳。（四兩。連根莖。）陀僧。（一兩）為末。蜜丸朱衣。每服二三十丸。棗湯下。日二服。稍退日二丸。</p>
<p>〔婦女鬱氣風痰〕　鬱金。（七兩）明礬。（三兩）為末糊丸。白湯下五十丸。（亦治癇症。一婦人。病狂十年。遇異人授方。初服心間如有物脫去。神氣灑然。再服而愈。）</p>
<p>〔心風痰迷顛癇〕　甘遂。（二錢）為末。取豬心血和勻。入心內。紙裹煨熟。為末。入硃砂一錢。分作四丸。每服一丸。豬心煎湯送下。以瀉下惡物為效。不瀉再服。並治婦女心風血邪。</p>
<p>〔急救痰暈方〕　生薑汁。（一小盞。）砂糖（四兩）和勻。入鹽少許。白湯調服。</p>
<p>〔化痰丸〕　治風痰癇症。生白礬（一兩）紅茶。（五錢）為末。煉蜜丸如桐子大。一歲十丸。茶湯下。大人五十丸久服痰自大便中出。斷病根。</p>
<p>〔癇病神方〕　牙皂。（四兩）陀僧。（一兩）為末。蜜丸硃砂為衣。每服二三錢。滾水下。終身忌食一切諸血。</p>
<p>〔失心瘋〕　鬧楊花根。（竹刀掘取。勿犯鐵器。去梗。用皮五錢。木杵搗碎。）金首飾。（重五七錢）珍珠。（五分。豆腐煮數滾。布包槌碎。同燈心碾末。）將前二味。用水二碗。煎八分。投珍珠末服之。服後吐痰如愈。隨以補劑調治。水銀。（一兩）藕節。（八個）研成砂子。丸如芡實大。每服二丸。磨刀水下。（方內有水銀。不可誤服。）辰砂。遠志肉。川貝母。（去心）白芍。（酒炒）生地。棗仁。（炒研）撫芎。膽星。（九制陳者佳。）玄明粉。茯神。當歸。（各五錢）川黃連。（薑汁炒）石菖蒲。陳皮。（去白）青黛。（各二錢）西黃。（五分）用豬心一個。勿去血者。入辰砂末在內。線扎。箬包火煨熟。搗如泥。後入諸藥末和勻。浸蒸餅為丸。杵極堅。丸如黍米大。食後燈心湯服二錢。　狂邪發作無時。披頭大叫。不避水火。惟苦參一味為末。蜜丸桐子大。薄荷湯服。</p>

<h2>感冒傷風</h2>
<p>〔總論〕　凡人坐臥當風。或起居失於衣被。風邪之氣。從毛孔鼻中而入。所感者淺。在於經絡腠理之間。故身體憎寒壯熱。頭痛面赤。或四肢逆冷。無汗惡寒。或咳嗽痰稠。鼻塞聲重。左脈浮緩。口能知味者是也。宜用紫蘇。陳皮。行氣輕浮之藥發散。若多服薑湯。重被蓋覆。風邪入里。反成熱咳者有之。宜戒生冷。勿使風邪變成寒中。慎之。</p>
<p>〔鼻塞咳嗽胸脅吊痛發熱口渴〕蘇葉。廣皮。前胡。葛根。薄荷。（各一錢）　杏仁。姜半夏。炙桑皮。桔梗。（各一錢半）　加生薑三片。蔥白三莖。水煎服。　如上攻頭痛。鼻塞聲重。防風。荊芥穗。（各一錢半）　薄荷。川芎。白芷。細辛。（各一錢）　甘草。（五分）　加蔥白三莖。水煎服。</p>
<p>〔四時感冒風寒〕　初起。蔥白（連須五莖）生搗。滾酒沖服。　如身痛。頭痛。腰脊強。發熱不散。不思飲食。羌活。（八分）　川芎。白芷。蒼朮。生地。黃芩。防風。（各一錢）　細辛。（八分）　加生薑三片。棗一枚。水煎服。　如噁心。去（黃芩生地。）如有汗。（加白朮。去蒼朮。）　如口渴。加（知母。煨石膏）如兩頭角痛。及寒熱脅痛。加柴胡。如鼻塞。加蘇葉蔥白。　周身連項脊疼痛。用羌活。能散肌表之寒邪。定痛。　川芎。辛溫。能散風寒。治頭痛。　白芷。溫散。逐腸胃風寒邪熱。止頭痛。　生地。取其涼心火。退血熱。去煩躁。　蒼朮溫散。發汗寬中。止嘔吐。　黃芩。苦寒。取其消痰利氣。清上焦之火。（欲其上者酒炒。欲其下者生用。）　防風散風邪。治一身之痛。　細辛溫散。善祛陰分之寒邪。除陰經之頭痛。　以病之輕重。加減服之。無不應手。</p>
<p>〔身熱有汗脈浮咳嗽痰多〕　廣皮。姜半夏。蘇葉。杏仁。（去皮尖）炙桑皮。象貝。（去心）白朮。（土炒各一錢。）甘草。（五分）加生薑三片。水煎服。</p>
<p>〔風熱發癢風疹塊〕　防風。荊芥。（各一錢半）　黃芩。連翹。木通。桔梗。（各一錢）　鉤藤。蟬蛻。（各二錢）升麻。甘草。（各五分）水煎服。　外用鹽草包煎湯洗。或白雞冠花煎湯洗。即效。</p>

<h2>傷寒</h2>
<p>〔總論〕　傷寒傳變。先哲已詳。症候繁多。難於枚舉。大抵自霜降後。春分前。寒邪所感者。為正傷寒。至春夏別感。俗謂之四時傷寒。或兼雜症。惟得病之初。宜加審辨。則調理自得其宜矣。　如頭痛。惡寒。發熱。身足痠痛。晝夜不歇者。傷寒也。如胸膈脹滿。頭痛發熱。時有止歇者。勞役食積也。　傷寒最為難治之症。其患一日病在皮。二日在膚。三日在肌。四日在胸。五日在腹。六日在胃。初起即治。邪淺易為消散也。傷寒傳經。一日在太陽。則頭項痛。腰脊強。脈浮緊。或浮緩。　二日在陽明。則為目痛。鼻乾。脈浮長。身熱不得眠。　三日在少陽。則為耳聾。脅痛。脈弦。寒熱。口苦而嘔。　四日在太陰。則咽乾。腹滿。自利。脈沉細。　五日在少陰。則舌乾。口燥。脈浮緩。　六日在厥陰。則煩滿。囊縮。脈沉澀。此傳經之大概也。　所忌者。脈堅大急身汗如油。水漿不入。喘而不休。環口黧黑。形如煙煤。直視搖頭。唇吻青色。反目直視。溲便遺矢。有犯於斯。皆不治之症也。傷寒初起。疑似之際。無論四時陰陽虛實。用潔白糖五錢。陰症蔥薑湯下。陽症百滾湯下。重者亦能減輕。　不問陰陽二症。倉卒無藥。用生薑。（一兩）蔥白。（十莖）好酒二大碗。煎一碗。熱服。蓋被出汗即解。勿令汗太過。忌大葷五七日。春季依此方。夏月減半。冬月加黑豆。（二合炒焦）同煎服。</p>
<p>〔神白散〕　治一切時行傷寒。不問陰陽二症。老少男婦孕婦皆可服。白芷。（一兩）生甘草。（五錢）生薑（三片）蔥頭。（三寸）黑棗。（一枚）豆豉。（五十粒）水二碗。煎服取汗。不汗再服。病至十餘日。不得汗者。皆可服。（按白芷芳香之品。行手陽明大腸。足陽明胃。手太陰肺。三經。解利風寒之劑。味和平。不大峻烈。用至一兩。取其力專。以解三經之邪。誠仙方也。）</p>
<p>〔頭痛內熱脈洪無汗〕　葛根一兩。豆豉一勺。水煎。臨服。加生薑汁少許。頓服取汗。（按葛根解利足陽明。傷寒頭痛之聖藥。味甘平。解表止渴。古方用至四兩。以其味淡也。用者審之。治時疫病更妙。）　日久不得汗者。大梨一個。生薑一塊。同搗取汁。入童便一碗。隔湯頓熱。服之即汗。（初起寒重者勿服。）</p>
<p>〔傷寒結胸停食〕　初起胸中滿悶。喉中有痰聲。寸口浮滑。用（中風門中。食吐法治之。）　如三四日後。不能吐。痛結不通。用陳香糟。（六兩）生薑。（四兩）水菖蒲根。（四兩）　食鹽。（二兩）共搗勻。炒熱為餅。敷胸前痛處。如再不解。以熨斗火熨之。內響即去。如口渴任吃茶水。待大便利下惡物即愈。　如胸膈不寬。疼痛。及一切寒熱。痰食水結。用生薑。（搗爛如泥。去汁。取渣。）炒熱。絹包。徐徐揉熨心胸脅下。其效甚速。如姜冷。入汁再炒再熨。如大便結。熨臍下。</p>
<p>〔陰毒傷寒四肢逆冷〕　茱萸一升酒拌。濕絹袋二個。包蒸極熱。更換熨足心。候氣透即止。　四時雜病嘔吐。手足逆冷。橘紅。（一兩）生薑。（一兩）水煎。徐徐飲下即止。</p>
<p>〔傷寒內傷〕　食積畜血。小腹硬脹。不能言語。兩目直視。手足強僕。神氣欲脫。難以下藥者。用紫蘇。（五七兩）煎湯。將手巾入湯內泡熱。取起絞乾。乘熱攤病人肚上。令人以手在手巾上旋旋摩擦。冷即易之。待其宿食積血自下。即易醫治。如肛門閉結。照大小便症導引方治之。</p>
<p>〔喉管傷寒〕　凡喉中癢不可忍。用薄荷。（二分）麝香少許。研極細末。吹入喉中。待其氣通。吐出涎水碗許。然後吃陳米湯半茶杯即止。如誤飲茶酒。水解癢則不可救。</p>
<p>〔傷寒發頤〕　原受風寒。表邪未盡。日久身熱不解。耳項前後結腫疼痛。身熱口渴。柴胡。天花粉。乾葛。牛蒡子。黃芩。桔梗。連翹。石膏。（各一錢）甘草。（五分）升麻。（三分）水煎。不拘時服。</p>
<p>〔邪熱亢極〕　黃連（二兩）煎濃汁一盞。放井水上頓冷。浸青布。搭胸前。徐徐換之。以熱勢稍退即止。</p>
<p>〔傷寒發黃〕　五六日上。周身發黃。用麻油半盞。和水半盞。入雞子清一枚。攪和服之即退。</p>
<p>〔舌黃煩躁狂言〕　吞生雞子清一二枚。即清爽。　發熱狂走。用雞子殼。（出過小雞者。）泡湯服即睡。</p>
<p>〔服藥吐出不納〕　生薑自然汁。溫服數匙。或半盞即進。</p>
<p>〔吐血不止〕　陳京墨。用雞子清磨服即止。　鼻血不止。用冷水浸紙。搭於鼻沖。再用黑山梔研細吹入鼻中。</p>
<p>〔小便不通〕　半夏。麝香。（各少許。研末。）填入病人臍中。再用蔥白。田螺。（去殼。取肉。）共搗成餅。封臍上。</p>
<p>〔服附子過多身目發紅者〕　黃連。生甘草。（各五錢）用蘿蔔汁同煎服。其紅自退。如不急治。恐血從諸上竅出。則無救矣。（如無蘿蔔時。用子煎湯可代。）　或以地漿水。（不種植潔淨地上。掘深三尺許。入泉水攪和。澄清取飲。）　服二三碗即解。　如輕發附毒者。用小黑豆煮汁。連豆吃數升效。</p>
<p>〔服麻黃汗出不止〕　糯米粉。龍骨。牡蠣。防風。藁本。（各一兩）　共研細末。遍撲周身即止。並將病人頭髮披入水盆中。捷效。</p>
<p>〔護胎法〕　妊婦傷寒。恐傷胎氣。用伏龍肝。（即灶心土）青黛。井底泥。各等分為末。塗臍中二寸許。不損胎。傷寒病初愈。勿過飽。勿勞動。忌食厚味。羊肉。飲酒。大忌房事百日。蓋脾胃初復。犯之無救。</p>

<h2>暑症</h2>
<p>（附痧症）</p>
<p>〔總論〕　深堂大廈得之為中暑。日中勞役得之為中熱。有冒暑。有中暑。有傷暑。三者輕重之分耳。腹痛嘔瀉者。冒暑也。宜涼解清利。　身熱頭痛。煩躁不寧。或面垢背寒。昏不知人。為中暑。宜溫散。　不思飲食四肢困倦。汗出不止。為熱傷元氣。宜清暑益氣。　手足搐搦者。為暑風。不可以風治。宜清涼藥。加通經藥治之。　夏月中熱中暑。乃因時而感。或有傷寒。亦類似中暑。但傷寒惡寒而身寒。傷暑惡熱而身熱。故脈緊惡寒。脅下無汗。為之傷寒。脈虛身熱。脅下有汗。為之傷暑。蓋傷暑氣散。故脈弱而散。或弦細而遲也。是宜詳審。</p>
<p>〔中暑〕　中暑者靜而得之。避暑於深堂大廈。為陰寒所遏。暑不得越之故此寒為標。熱為本。先以辛溫之藥治其標。繼以清涼之藥治其本熱。若頭痛惡寒。身形拘急。肢節疼痛。煩熱無汗。雖因暑而得。仍如傷寒症治之。用乾薑。（炒一錢）甘草。（八分炒黃）杏仁。（去皮尖炒研）肉桂。（去皮各六分）水煎溫服。如煩躁井水調服。　凡盛暑之時。必令身有微汗。此養身之道得時宜者也。經云。夏暑汗不出者。秋成風瘧。</p>
<p>〔中熱〕　冒暑遠行。初覺昏悶之時。急嚼大蒜頭一枚。或生薑一塊。搗爛。冷水送下即醒。如不能嚼。用水研灌之。　牙皂莢。（刮去黑皮。取不蛀者佳。）燒煙欲盡。用盆合於地上。勿令透煙。每皂莢末一兩。加甘草（焙研末六錢）和勻。每服一錢。溫水調下。重者兩服。即昏沉不省者。立能救之。（蓋皂莢能通利去痰也。）　途路之人。酷日之下。勞力過度。猝然昏倒。切不可使冷及飲冷水。得冷則不救。倉猝無藥。取路上微熱黃土。堆於臍上。中空臍眼。使一二人撒尿於其中。再以大蒜搗爛。溫湯灌之。內外通暢。立可回生。若得熱湯徐徐澆於臍中更好。或以布蘸熱湯。熨關元。（在臍下三寸。）皆能立醒。醒後吃冷無救。　以上之症。若得紫金錠井水微溫。杵化一錢。灌下。或急痧至寶丹五七粒。溫水灌下立蘇。好於他法也。</p>
<p>〔冒暑〕　頭痛腹痛昏憒。或吐或瀉。香薷。（一錢）茯苓。（二錢）白扁豆。（二三錢炒）水煎服。如熱甚者。加黃連一錢。（薑汁炒）胸膈飽悶者。加厚朴一錢五分。（薑汁炒）脈虛者。加人參。甘草。同煎服。初起時。涼水磨紫金錠五六分。重者一錢。甚妙。</p>
<p>〔熱傷元氣〕　肢體倦怠。汗出不止。腳軟無力。人參。麥冬。（各二錢）五味子。（一錢）水煎服。</p>
<p>〔竹葉石膏湯〕　治氣虛暑熱煩躁。石膏。半夏。（制）麥冬。（各二錢）人參。甘草。（各一錢）粳米。（一撮）竹葉二十片。加生薑三片。水煎服。　凡熱症煩躁口渴。覺心胃熱。宜用石膏。</p>
<p>〔益元散〕　治受暑。煩悶身熱。小便不利。滑石。（六兩水飛淨）粉甘草。（一兩研極細末）硃砂。（三錢）俱研細和勻。每服二三錢。新汲井水調下。或燈心湯調服。酷暑宜服。</p>
<p>〔中暑大小便不通〕　田螺。（三個）青鹽。（三分）同搗爛。貼臍下一寸即通。</p>
<p>〔解暑〕　乾葛。（二兩）蘇葉。烏梅肉。（各四兩）青鹽。（一兩）白糖。（一斤）俱為末。和糖搗為丸。不時噙化。口中生津。途行不受暑。　途行倉卒無水。渴甚。嚼生蔥二寸。和津同咽。可抵水飲二升。</p>
<p>〔太乙紫金錠〕　（通治百病。功效甚速。寒熱皆投。真能起死回生。仙傳至寶。修制濟人。奇效不可盡述。）山茨菇。（洗去毛皮切片焙研細末三兩）五倍子。（槌破揀淨研細二兩）麝香。（揀淨毛皮三錢）千金子。（去殼取仁色白者研碎用紙數十層夾去油數易成霜一兩。）紅芽大戟。（去蘆根洗淨曬乾。研細末一兩。）硃砂。（水飛淨一兩二錢）雄黃。（水飛淨三錢）山豆根。（曬燥研六錢）各藥先期制就。宜端午七夕。或上吉日。淨室修合。將各藥秤准入大乳缽中。再研數百轉。方入石臼中。加糯米粉糊。（如湯糰厚者。）調和。燥濕得中。用木杵搗千二三百下。至光潤為度。每錠。（三五分一錢不拘）</p>
<p>一治一切飲食藥毒蠱毒。及吃自死牛馬六畜等肉。惡菌河豚之類。人誤食之。脹悶昏倒。急用溫湯磨服。（得吐利即解。）</p>
<p>一治山嵐瘴氣。途行觸穢。即時嘔吐。憎寒壯熱者。用涼水磨服一錢。輕者五分。途行少許噙嚼。則邪不侵。</p>
<p>一治中風卒倒。用生薑湯磨服。</p>
<p>一治癰疽發背。一切無名腫毒。用無灰酒磨服。外用米醋磨塗患處。中留</p>
<p>一孔日夜數次。已潰只塗勿服。</p>
<p>一治一切咽喉風閉。雙蛾單蛾。湯水不進。無藥可救者。用冷薄荷湯磨服。或口中噙化。立時即通。（風火牙痛。用少許含化痛處。）</p>
<p>一治中熱中暑等症。溫井水磨服。或吐或瀉。生薑湯磨服。</p>
<p>一治一切水瀉急痛。霍亂絞腸痧。赤白暑痢。用薑湯磨服。</p>
<p>一治男婦急中。癲邪。喝叫奔走。鬼氣鬼壓。用石菖蒲煎湯磨服。</p>
<p>一治一切毒蟲惡蛇風犬咬傷。隨即發腫。昏悶喊叫。命在須臾。用酒磨灌下。並塗患處。再吃蔥湯一碗。（蓋被出汗立蘇。）</p>
<p>一治小兒急慢驚風。一切寒暑疾病。用薄荷湯磨服。如膨脹噎膈。用麥芽湯磨服。</p>
<p>一治婦女經水不通。紅花湯磨服。</p>
<p>一治暑瘧邪瘧。臨發時。取東流水煎桃柳枝湯磨服。</p>
<p>一遇天行疫症傳染者。用桃根煎湯。磨濃抹入鼻孔。次服少許。任入病家。再不沾染。時常佩帶。能祛諸邪。</p>
<p>以上諸邪。大人每服一錢。虛弱者減半。小兒未及周歲者。半分一分。一二歲者。每服二三分。或吐或利。即效。勢重者。連進二服。孕婦忌服。凡服此丹。忌甜物。甘草。一二日。所列治法。指其大概。各病經驗處。及焚燒可以闢鬼魅。一切蛇蟲。焚之立去。真衛身濟世之寶。居家出外。皆宜佩之。</p>
<p>〔急痧至寶丹〕　蟾酥。（用活蝦蟆取下曬乾三錢臨用切半燒酒化開）丁香。（二錢研細）真西黃。（三分研）廣木香。（二錢研細）沉香。（二錢研細）茅山蒼朮。（四錢土炒焦如不焦合好則易黴）硃砂。（水飛淨一錢半）雄黃。（水飛淨三錢）麝香。（撿淨一錢）上藥先期各研極細照合太乙丹法。上吉日。淨室中和勻。同蟾酥加（糯米粽尖五個。）搗千餘下。丸如椒子大。（曬乾。盛於細瓷蓋碗內。再用硃砂一錢五分。燒酒調塗碗內。蓋好搖一二千下則光亮。）收貯瓷罐內。每服三粒。輕者一粒。至重者五粒。泉水吞下。（或口內含化津液嚥下。）專治霍亂吐瀉。腹痛昏潰。及一切痧氣。暑氣瘴氣。途行觸穢中暑熱。絞腸痧。即已死途中。略有微息者。灌下即蘇。止痛如神。孕婦少服。制之濟人。功效不可盡述。（凡服藥後。停煙、茶、酒、飯、一二時。）</p>
<p>〔人馬平安散〕　硃砂。（水飛淨五錢）雄黃。（水飛淨五錢）越石。（三錢）火硝。（蘿蔔子汁煮淨五錢）冰片。（一錢）麝香。（撿淨一錢）俱研極細末。擇上吉日和勻後。再加明礬研細末三錢。再和勻。入瓷罐內。治一切中暑中熱。腹痛頭昏。及途行觸穢等症。用少許㗜入鼻中。眼角。或服少許。立效如神。</p>
<p>〔治絞腸痧法〕　陰痧一時腹痛極。神氣昏沉。手足冷。身上有紅點。以燈草蘸油。點火淬之。（以燈近肉即提起。）即愈。　如陽痧腹痛極。而手足暖。先將手臂捋下至手。令惡血聚於指頭。以紅繩扎住。以針刺其手指反面。近指甲一分許。出紫血即安。或以手蘸溫水。於病人膝腕處。用力拍打。有紫黑處。以針刺出惡血即安。　如尿糞已出。垂危將死者。用生芋艿一片。放在病人口中。咽汁下喉即醒。醒後。再食二三片。亦可生。　明礬研末。滾水調服三五錢。亦效。</p>
<p>〔黑痧〕　俗名滿痧。患者立時昏倒。微覺肚疼。面色黑脹。不呼不叫。甚者過兩三時即不救。急用蕎麥數合。焙燥研碎。去皮為末。每服三錢。溫湯調服。重者再一服即愈。服藥時。忌吃茶。日後設染別症。倘藥內有皂礬合就者。忌服。凡此症食清油不覺油氣如水者是。隨灌一碗。得吐即愈。　凡一切痧症。疑似之間。先煎艾湯試之。吐者是。</p>

<h2>霍亂吐瀉</h2>
<p>（附轉筋）</p>
<p>〔總論〕　其症初因好飲冷物。或冒寒。或失飢。或大怒大驚。或乘舟車。動傷胃氣。外感內傷。陰陽乖隔。以致心腹卒痛上吐下瀉。偏陽多熱偏陰多寒。心痛則先吐。腹痛則先瀉。初起宜用淡姜鹽湯。令其徐飲徐吐。以盡為度。痛時即得吐瀉者。其症輕。蓋所傷之物盡出也。切勿與穀食米飲。吃入口即死。直至飢甚。吐瀉過二三時辰。方可與稀粥食之。吐止後。勿妄用涼藥。蓋吐瀉之後。脾胃更虛。宜以和胃健脾為主。</p>
<p>〔乾霍亂〕　胸腹攪痛。脹急悶亂。上欲吐而不能出。下欲瀉而不能行。即今所謂絞腸痧。最為危急之症。急以炒鹽攪滾湯內。入皂莢末三分。候湯冷灌之。令其大吐。庶可得生。或用生白礬末一錢。入滾湯內。候冷灌之如不止。將針刺十指出血。（如治痧法。）　將病人腿腕橫紋上。蘸溫水拍打。紫紅紋見。以針刺出紫血立愈。　用手在腳彎內拍數十下。即有青麻突起。用針刺去黑血立愈。　如手足厥冷。轉筋入腹。並痰壅汗出。氣冷欲絕。即用炒鹽一包。熨其心腹。令氣透。又以一包熨其背。待手足暖。再用丁香。白豆蔻。二味等分。為末。薑湯調下一錢。如寒重數服不拘。　吳茱萸。三四兩。食鹽數兩。炒熱熨臍下亦效。　霍亂危急將死。用鹽填臍中。艾灸二七壯。立愈。　以脈氣浮洪者易治。若脈微遲。加以氣少。昏沉不語。皆難治。吐後仍照前緩進米飲。吐瀉止後口渴者。用白朮。茯苓。豬苓。（各一錢半）澤瀉。（二錢半）肉桂。（五七分體寒者加重）水煎服。如不渴者。用白朮。人參。（各三錢）炙甘草。（一錢）乾薑。（二三錢）水煎服。　如瀉不止。加橘紅。茯苓。（各一錢）肉豆蔻（麵煨一錢）　如嘔吐不止。加丁香。姜半夏。（各一錢）二三劑後即安。</p>
<p>〔傷暑霍亂〕　絲瓜葉。（一片）白霜梅。（一個同仁）二味。研極爛。用新汲水調服立愈。　凡冒暑霍亂。勿吃熱湯。　熱而燥渴煩悶者。以涼水調益元散服亦效。（方見暑症門。）</p>
<p>〔中濕霍亂吐瀉〕　凡水瀉而腹不甚痛者。濕也。夏秋多有之。用蒼朮。（炒）廣皮。姜半夏。（各一錢半）藿香。（二錢）炙甘草。（五分）加生薑。（三五片）棗二枚。水煎服。一方加蘇葉。桔梗。厚朴。</p>
<p>〔霍亂吐瀉不止〕　陳皮。藿香葉。（各三五錢）水煎服。或為末。熱酒調服。有一點胃氣存者。無不見效。　瀉痢不止。轉筋入腹欲死者。生薑三兩搗爛。入酒二碗。煮三四沸頓服可解。或用艾一把。水三碗煎一碗頓服。亦效。</p>
<p>〔霍亂煩渴不止〕　糯米三合。白蜜一合。同研。煮汁飲即止。　如吐瀉已愈。煩熱多渴。小便不利。用麥冬。茯苓。半夏。陳皮。白朮。（各一錢半）人參。小麥。（各一錢）生甘草。（六分）加生薑三片。烏梅半個。水煎服。</p>
<p>〔吐瀉不已轉筋〕　白扁豆葉搗汁一碗。入米醋少許。溫服。因暑而起者。服之立效。　轉筋十指攣急。不能屈伸者。灸足外踝骨尖上五壯。（麥大艾丸。）即止。　轉筋不止。用蓼一大握。水煎濃熏洗。或以帛蘸湯熨患處。</p>
<p>〔尋常轉筋〕　不因霍亂而發者。四時皆有。因血虛而轉者。多以大蒜搗爛。塗足心即止。再服四物湯。（方見中風門。）加酒炒黃芩。紅花。（各一二錢）水煎服。有筋動於足大趾。至腰而住者。乃奉養過厚。因風寒濕而作。用威靈仙一兩。窨酒每日服二杯。濕去自止。　如睡中伸欠而轉筋者。男子以手挽其陰。女子以手牽其乳近兩邊即止。</p>
<p>〔轉筋遍身入腹不可忍者〕　重鹽湯浸患處。或濃煮蓼湯或白礬湯。皆效。　或以鹽擦痛處。三五十匝。即皮破亦無妨。可以斷根。</p>
<p>〔肝虛轉筋〕　赤蓼莖葉三兩。水一盞。酒一碗。煎六分服。</p>
<p>〔轉筋疼痛攣急〕　松節二兩。銼如米粒。加乳香。一錢。以瓦器內慢火炒令焦。（出火性為末。）每服一錢。漸加至二錢。熱木瓜酒調下。</p>
<p>〔轉筋諸藥不效〕　雄豬腎。（二條全者。）薄切。香油煎熟。空心細嚼。鹽湯送下三四次。如神效。</p>

<h2>泄瀉</h2>
<p>〔濕瀉〕　腸鳴腹不痛。純出清水。濕也。白朮。（土炒）豬苓。茯苓。（各一錢半）澤瀉。（二錢）水煎服。即四苓散。小水利而瀉自止也。　如兼濕熱者。茯苓。白朮。（土炒焦各三錢）白芍。（炒二錢）水煎服即效。　如兼寒濕者。四苓加肉桂一錢。同煎服。</p>
<p>〔寒濕〕　手足冷。口不渴。小便清。瀉下清冷者。為寒瀉。先以老薑。砂糖。煎濃服之。次以山藥。（炒）白扁豆。（炒）炙甘草。焦乾姜。（各二錢）白朮。（土炒焦二三錢）吳茱萸。（滾水泡過三次三五分）腹痛甚者。加廣木香。八分。水煎。食遠服。</p>
<p>〔食積瀉〕　或脹或痛。痛甚而瀉。瀉後痛減。得食又痛。糞色白者是。枳朮丸。白朮。（麵炒）赤芍。（酒炒各二兩）枳實。（麵炒一兩）廣皮。（一兩）用新荷葉湯。煮老黃米為丸。桐子大。米飲下五七十丸。或百丸。如體寒。加乾薑。炒黃。五七錢。同丸。</p>
<p>〔熱瀉〕　腹痛瀉水如熱湯。熱渴喜冷。或瀉黃垢。或赤糞如糜者。皆熱也。益元散。（方見暑症門）三錢。燈心湯調服二三次。即愈。　或服茯苓。澤瀉。木通。（各二錢）豬苓。梔子。（各三錢）枳殼。車前子。（各一錢）水煎。食遠溫服。　熱瀉如痢。用苦楝樹根。（去粗皮。曬乾為末。）米飲為丸。米湯下甚效。</p>
<p>〔中寒泄瀉腹痛無度〕　厚朴。（一兩薑汁炒）肉豆蔻。（麵裹煨）草豆蔻。（煨各五錢）俱為末。每服二三錢。煨薑湯調服。</p>
<p>〔水瀉〕　夏秋初起。不拘寒暑濕。腹痛水瀉。用紫金錠。（藥真者效速。）冷滾水磨服五七分。重者兩服。（忌食甜物。）　冬月寒重者。蘄艾三錢。水煎空心服。　不論男婦老少。水瀉垂危者。用訶子。（一枚。濕草紙包裹。煨熟去核。）　肉果。（一枚。水調幹麵包裹。微火煅黑色。）共研細。每服五分。米飲調下。</p>
<p>〔平胃散〕　治脾胃不和。腹痛滿脹。嘔噦水瀉。厚朴。（薑汁炒）陳皮。（去白各五兩）蒼朮。（去皮米泔浸炒八兩）炙甘草。（三兩）俱為末。每服二三錢。薑湯下。　如小便不利。（茯苓澤瀉各一錢煎湯下）如飲食不化。（神麯一錢麥芽二錢煎湯下）　水泄症丸散效如煎藥。</p>
<p>〔久瀉成痢〕　不拘赤白。腹脹攻痛。川黃連。（二錢）肉豆蔻。木香。（各一錢）俱研細。米飲丸如米粒大。每服十數丸。漸加至三十丸。日夜四五服即效。</p>
<p>〔虛瀉〕　飲食入胃。不住。完穀不化。或困倦自汗者。氣虛也。人參。（一錢）黃耆。（蜜炙透）白朮。（土炒焦）茯苓。棗仁。（炒研各二三錢）歸身。（一錢）木香。炙甘草。（各五分）加煨姜三片。水煎。食遠服。</p>
<p>〔脾胃虛寒瀉〕　陳老米。（淘淨炒香燥）磨為粉。每粉一兩。加乾薑。（炒燥研末）二分半。白糖二錢。拌勻。於飢時滾水調服一二兩。氣滯者。加炒廣皮末。二分。或砂仁末。一分。能治食滯氣滯。腹痛泄瀉久不止。多服自效。</p>
<p>〔瀉久飲食不進〕　糯米一升。（水浸一宿。濾干。慢火炒熟。）磨為粉。入山藥末一兩。川椒末少許。和勻。加砂糖。二三匙。空心滾水調服。老少皆宜。大有滋補。再加蓮肉芡實皆可。</p>
<p>〔久瀉不止〕　豬腎一個。批開。糝入骨碎補末一錢。火內煨熟。食之。三四次即止。　柿餅一個。開一孔入白礬末三分。濕紙包裹。灰火內煨熟。大人三個。小兒一個立效。</p>
<p>〔腎虛脾泄〕　日泄三五次。如鴨糞稀溏。或五更早晨泄一二次。乃脾泄也。與瀉不同。最難治。補骨脂。（鹽水炒五錢）白朮。（炒焦二錢）杜仲。（鹽水炒二錢）澤瀉。（一錢）水煎。空心服三十劑後。自愈。　鮮稻根。（不拘多少。洗去泥。）　熬成膏。早晚滾水沖濃入白糖一錢。調勻服。</p>
<p>〔灸法〕　泄瀉日久。諸藥不效者。用豆大艾丸。灸天樞二穴。（臍旁各開二寸。）或氣海穴。（在臍下一寸半。）隔蒜片灸二七壯。以得效為止。</p>
<p>瘟疫（仁人君子。倘遇此疾。或製藥以濟。或書方以救。功德最為無量。附救飢方）</p>
<p>〔總論〕　眾病一般者。即謂天行時疫。其治法有宜補、宜散、宜降之不同。甚者仍類似傷寒。察其傳變。治之方能奏效。其病初起先憎寒而後發熱。日後止熱而不憎寒也。其脈數。晝夜發熱。日晡益甚。頭疼身痛。乃時邪伏於脊之前。腸胃之後。不可認為傷寒表症。輒用麻黃桂枝之類。強發其汗。徒傷表氣。即熱不減。亦從緩下。恐傷胃氣。宜用達原飲。檳榔。（二錢）厚朴。知母。芍藥。黃芩。（各一錢）草果仁。甘草。（各五分）水煎。午前溫服。　如脅痛耳聾。寒熱嘔吐而口苦。加柴胡。（一錢）如腰背項痛。加羌活。（一錢）如目痛。眉稜骨眼眶痛。鼻乾不眠。加乾葛。（一錢）症之輕重。藥之分兩。臨時增減。　如舌上白胎薄。熱不甚。脈不數。症不致傳裡。照方一二劑。其病即解。　蓋疫病從口鼻而入。必先犯胃，上膈痞滿者多。此方用破氣之品三味。服之即效。若年老氣弱之人。胸膈不滿悶者。檳厚果。不可全用。　又或三四日後。舌上胎如粉積。脈洪而數者。又須或汗或下解之。　傷寒汗解在前。時疫汗解在後。傷寒投劑可使立汗。時疫汗解俟其內蘇。汗出自然。是故瘟疫不必重加衣被髮汗。四時頭痛發熱。初起用黑砂糖一盞。生薑汁二盞。化開。令病人多少服之。輕者即愈。重者減輕。</p>
<p>〔時疫不傳人〕　蒼朮。（三錢三分三釐米泔水浸一宿切片炒）生甘草。（一錢六分六釐）撫芎。（八錢五分）乾葛。（一錢三分六釐）加生薑三片。連須蔥頭。三個。水煎空心服。已病者。一服即愈。未病者服一半不染。　白粳米五合。連須蔥頭。二十根。水二十碗。煮成粥湯。加米醋一小碗。再煮一滾。各與一碗。熱服得微汗即解。如有汗者勿服。　初病之人。衣服蒸過。則一家不染。</p>
<p>〔避疫法〕　凡入病人家不宜空腹。飲雄黃酒一杯。再以香油調雄黃末蒼朮末。塗鼻孔則不染。出則以紙燃探鼻。得嚏更好。　誤觸汗氣入鼻。即覺頭痛不快。急以水調芥菜子末填臍中。以熱物隔衣一層熨之。汗出即愈。　如覺胸次飽脹者。以淡鹽湯探吐即解。</p>
<p>〔預避疫法〕　青松毛切細為末。酒下二錢。常服大能避疫。　每年四五月。用貫眾一個。置食水缸內。不染時疾。五月五日。用艾扎一人形。懸掛門戶上。避邪氣。以五彩絲繫於臂上。不染疫。正月初一日。將赤小豆二十一粒投井中避疫。十二月二十五日。煮赤豆粥閤家食之。能祛疫。除夕以花椒二十一粒。赤小豆二十一粒。投井中。（勿使他人見。）一年不染疫。　時疫之年。每日早晨。水缸內投黑大豆一握。全家無恙。五更時。投黑大豆二三</p>
<p>合於井中。勿使人見。凡飲水傢俱無染。</p>
<p>每日多焚降香。再隨身佩帶。祛疫。</p>
<p>凡時疫之年。能首忌房事即受病亦易解也。</p>
<p>〔瘟疫發狂〕　天行時氣熱極。狂言不識人。即以地漿水。服一二碗。即解。（方見傷寒門。）　或用童便浸白頸蚯蚓。搗爛。取新汲井水濾下清汁。任服一二碗。即清爽。並能即愈。　如熱甚無汗。用新青布以冷水浸過。略擠干。置病人胸上。以手按之。布熱即易之。少頃汗出如雨。或作戰汗而解。（夏月用此法。他時勿用。）</p>
<p>病八九日後。已經汗下。熱仍不退。口渴咽乾。欲飲水者。以六一泥。（即蚯蚓屎。不拘多少。）擂新汲水飲之。即效。</p>
<p>〔三白飲〕　治天行時疫。熱極狂亂。及發熱不退。或大便燥結不通。雞子清一個。白蜜一大匙。芒硝三錢。合一處泉水送下即愈。</p>
<p>〔瘟疫發斑〕　病至困篤者。取大蝦蟆一二個。去腸肚。生搗絞汁。服下可解。</p>
<p>〔蝦蟆瘟〕　其症項腫頭大。用貫眾。黑豆。（炒香各三錢）生甘草。白殭蠶。（各一錢半）葛根。（二錢）水煎服。外用井底泥。調大黃芒硝塗之。　大黃。（四兩）殭蠶（三兩）薑黃。（二錢半）蟬蛻。（六錢半）俱為末。薑汁糊丸。每丸重一錢。蜜水調服。（大人一丸。小兒半丸。）外用靛青塗腫處。燥即再潤之。亦效。</p>
<p>〔避瘟丹〕　蒼朮。（一斤）降香。（銼末八兩）雄黃硃砂。大黃。獨活。藿香赤小豆。（各二兩）羌活。白芷。菖蒲根。桃頭。（端午日收者佳各四兩）柏葉。（八兩）硫黃。火硝。（各一兩）俱為末。紅棗糊為丸印方錠焚燒祛疫。即端午除夕。宜多焚之。</p>
<p>〔許真君救飢方〕　黃豆七斗。芝麻三斗。水淘淨。即蒸。不可浸多時。恐去元氣。蒸過即曬。曬乾去殼。再蒸再曬。共三次。搗極熟。丸如核桃大。每服一丸。可耐三日飢。此方所費不多。一料可濟萬人。夫仁人君子。義田儲粟。利及後世。此仁德之大者。其或凶年荒歲。隨力施賑。貴買賤賣。以救一方。能救千人者。名登仙錄。仁人力行利濟。天之報施。未有不富貴倍之者。</p>
<p>〔救飢方〕　芝麻三升。糯米三升。（俱水淘晾乾。悠火炒。）先將糯米磨成粉。和入芝麻。再磨一遍。另用紅棗三斤。（煮爛。只留汁一碗。去皮核）同粉石臼內搗熟。丸如彈子大。（約重五錢）白湯下。每服一丸。可耐一日飢。久服勿餓。</p>

<h2>咳嗽</h2>
<p>（附哮喘痰症）</p>
<p>〔熱嗽〕　有痰面赤。煩熱午前更甚。起於夏季者多。黃芩。知母。桑皮。杏仁。黑山梔。象貝。桔梗。（各一錢半）生甘草。（五分）水煎服。</p>
<p>〔秋月肺燥咳嗽〕　嗽多痰少。午後至夜更甚。松子仁。（一兩）胡桃肉。（二兩）研膏。加熟蜜。（五錢）和勻。每服二錢。食後沸湯點服。　日久痰多者。加北五味二錢。屢效。</p>
<p>〔肺熱久嗽〕　痰少有聲。肌瘦將成肺癆者。杷枇葉。（蜜炙去毛）木通。款冬花。紫菀。桑皮。杏仁。（各等分）製大黃。（照分減半）各為末。蜜丸如櫻桃大。食後夜臥。含化一丸。</p>
<p>〔肺郁痰嗽胸膈疼痛夜臥不安者〕　貝母。杏仁。（各等分）共搗。研入薑汁。白糖。蒸餅為丸。夜臥含化。</p>
<p>〔痰嗽〕　胡桃肉。（三枚）生薑。（三片）臥時嚼服。即飲湯二三呷。再食胡桃。（三枚）生薑。（三片）緩緩嚼下。數次即效。　氣壅痰盛者。用雪梨一個。開一竅。入白礬一錢。用紙封固。隔水蒸熟。食二三次愈。</p>
<p>〔食積痰嗽〕　蘿蔔子半斤。焙燥炒為末。以糖和丸。如櫻桃大。綿裹含化。汁下甚效。</p>
<p>〔膈中老痰〕　不論男婦。久積老痰。或失音。或發喘。湯藥不效者。密陀僧一二錢。砂糖調白湯送下。痰與藥從大便出無礙。（不宜多服。）</p>
<p>〔痰暈〕　明礬。（火煅枯。）研末。薑湯調下。吐之即愈。</p>
<p>〔痰厥〕　千年石灰一合。水一鍾。煎滾。去水。再用清水一鍾。煎至極滾。傾出澄清。灌之痰下自愈。（即氣絕心溫者皆效。）</p>
<p>〔久嗽接連四五十聲者〕（即名頓嗽。）姜半夏。（一兩）貝母。（一兩初時用象貝久嗽用川貝）為末。薑汁為丸。每服一二錢。（小兒減半。）即二仙丹。頻服即效。　生薑。（連皮搗汁。）入白蜜一二匙。滾湯點服亦效。</p>
<p>〔咳嗽吐膿〕　乃肺傷也。知母。貝母。白芨。枯礬。（各等分）為末。每服三錢。生薑三片。泡湯。嚼服三五次愈。</p>
<p>〔久嗽不愈〕　枇杷葉。（去毛淨切碎）杏仁。（去皮尖研）等分。泡湯。多服即止。若無痰虛嗽。只用枇杷葉。去毛。蜜炙。泡湯飲。　叭噠杏仁。（去皮尖四兩）胡桃肉。（泡去衣四兩）上白糖。（六兩）共搗如飴。時時入口含化。如痰未盡。加川貝母五錢。同搗。能治一切久嗽。及體虛午後面赤氣衝。至晚更盛者。屢效如神。</p>
<p>〔滌痰散〕　陳廣皮。先用泉水洗淨。每一斤。入食鹽四兩。同入水浸過一指。鍋內煮乾。去筋膜。切作小片炒乾。每陳皮一兩。入粉甘草二錢。共為末。每日早晚服二匙。白湯調下。能清肺消痰。定嗽解酒毒。除一切痰火甚效。</p>
<p>〔痰火〕　選老足西瓜一個。刮去青皮。鑽一孔。入白蜜一碗。繩絡掛於當風處。過冬。春天取用。凡痰火者。只服半小鐘立愈。　天蘿水。（霜降後三日。老絲瓜藤三四株。離地三四尺割斷倒插入瓶中。取汁存用。）痰火者。以滾水沖服甚效。　痰火面赤鼻紅者。用青黛。（水飛曬二次。研極細。三四錢）蛤粉。（三錢）二味。煉蜜為丸。臨臥時。口中噙化即效。如兼煩渴者。用生蘿蔔汁。以瓦罐熬稠。入熟蜜少許。點湯飲。　年久不愈者。用飴糖。（二兩）豆腐漿。（一碗）煮化。多服即愈。　雞蛋。（用豆腐漿沖服。久則自效。蓋雞蛋能去喉中之風也。）</p>
<p>〔痰喘咳嗽〕　藕汁。梨汁。白果汁。蘿蔔汁。（各等分和勻）銅鍋內熬成膏。隨意服之。白蜆殼。（多年陳者。煅過存性。）為極細末。以米飲調服一錢。日三服。（蓋蜆蛤蚌粉。皆能清熱行濕。濕熱去。痰自消嗽自止也。）</p>
<p>〔喘急欲絕者〕　韭菜汁服之可治。</p>
<p>〔老年痰喘〕　秋白梨一個。去心。入燕窩一錢。（先用滾水泡。）再入冰糖。一錢。蒸熟。每日早晨服。勿間斷。　如氣促坐臥不得。胡桃肉。（連衣）杏仁。（去皮尖）生薑（各一兩）同搗成膏。入煉蜜少許。丸彈子大。臥時白湯含化一丸。</p>
<p>〔風寒鬱結哮喘氣逆〕　麻黃。（去節二兩）炙甘草。（二兩）御米殼。（即罌粟殼去蒂炒黃四兩）俱為末。每用二錢，白湯調下。以好為度。</p>
<p>〔虛喘〕　喘無休歇。呼吸不接續。出多入少。乃不足也。用人參。（一錢半）胡桃肉。（五個連衣）加生薑三片。棗一枚。水煎溫服。</p>
<p>〔勞症發熱喘嗽〕　鮮百部二斤。切細。用無灰酒浸壇內。灰火煨熱熟每日五更。溫飲一杯。以好為止。</p>
<p>〔口燥咽乾有痰喘嗽〕　栝蔞一個。入明礬棗大一塊。同燒存性。研細。以熟蘿蔔蘸食。一服即效。</p>
<p>〔痰哮〕　苧麻根。（火燒存性。研細。）用生豆腐蘸食三五錢。或以豬肉二三片。蘸食即效。</p>
<p>〔鹽哮〕　豆腐漿。每日早晚久服即效。　如小兒。用芝麻秸瓦上炙焦存性。出火毒。研細。以生豆腐蘸食即效。</p>

<h2>瘧疾</h2>
<p>〔總論〕　瘧有內因外感之殊。有隔一日二日三日之不同。治法邪從外入者。宜發散之。兼扶持胃氣為本。又須分別陰分陽分。而用藥。如邪瘧及新發寒熱者。服發散藥三五劑後。其勢減輕。或可用截藥治之。虛瘧及病久者。宜補氣血為主。若急用截藥。致傷脾胃。則延綿不休矣。</p>
<p>〔治瘧奇效三方〕　（不論老少久近。一日二日三日。不用加減。次第服之。無不應手而愈。）</p>
<p>第一方。　廣皮。姜半夏。白茯苓。威靈仙。（各一錢）蒼朮。（米泔浸一日切炒淨八分）厚朴。（薑汁炒八分）柴胡梢。（八分）青皮。（六分）檳榔。（六分）炙甘草。（三分）生薑。（三片）井水河水各一鍾。煎七分。空心服。渣再煎服。如頭痛。加白芷一錢。此方平胃消痰。理氣除濕。有疏導開先之功。受病輕者。二服即愈。若三服後病勢雖減而不愈者。即用第二方三五劑。</p>
<p>第二方。　何首烏。（制過三錢如三劑後不效生用三錢）廣皮。柴胡。白茯苓。黃芩。（各八分）白朮。（土炒）當歸。威靈仙。（各一錢）知母。（二錢）鱉甲。（醋炙二錢）炙甘草。（三分）生薑。（三片）井水河水各一鍾。煎七分。加無灰酒五分。再煎一滾。空心服。渣再服。此方極有神效。體虛纏綿不已者。十劑後。立奏萬全。</p>
<p>第三方。　人參。（一錢）炙黃耆。（一錢二分）當歸。（一錢二分）白朮。（土炒一錢）廣皮。柴胡。（各八分）升麻。（四分）炙甘草。（三分）煨姜。（一片）黑棗。（一枚）水煎。半飢時服。三五劑後。元氣充足。則不發矣。</p>
<p>〔治瘧初起無汗〕　蘇葉。（二三錢）　蔥白。（三五個）扁豆葉。（五七片）濃煎。入生薑汁四五匙。乘瘧發口渴時。熱服取汗。無汗再服汗時勿受風。　如現熱象。無汗。進涼藥潤之。亦即汗。</p>
<p>〔暑瘧〕　單熱少寒。口苦咽乾。小便赤澀者。青蒿子。（童便浸焙乾研細）頭一日晚。白湯調下三錢。臨期早晨。淡酒調服三錢。暑重者井水調服。</p>
<p>〔脾寒瘧疾〕　石胡荽一把。（即鵝不食草。）搗汁半鍾。入熱酒和勻。服即效。良薑。（麻油炒）乾薑。（炮焦各一兩）為末。每服五錢。用豬膽汁調成膏子。臨發時。熱酒調服。（或用膽汁為丸。酒下亦佳。大抵寒發於膽。用豬膽引。姜性入膽。去寒而燥脾胃。一寒一熱。陰陽相制。甚驗。）多寒少熱。飲食不進者服之即止。橘紅。（生薑汁浸。一宿。石器內重湯煮。干焙研末。每服三錢。黑棗湯下。）</p>
<p>〔瘧疾寒熱〕　蘿蔔子。（撿淨炒至煙盡。存性研極細。）新瘧用白湯調下三錢。只吃湯去渣。重者三服愈。如久病體虛者。加人參三分。同煎服。　獨頭蒜。火上炙熟。酒服二錢。數次即止。</p>
<p>〔邪瘧〕　黑牛尾。（燒存性研末。）每服二錢。酒下三服即效。</p>
<p>〔久瘧陰瘧效方〕　蕎麥麵不拘多少。用鱉血和成丸。陰乾。臨發之日朝東白湯下三錢。小兒減半。即效。</p>
<p>〔老年瘧勞瘧久不愈〕　鱉甲。（醋炙黃。研極細。）每服一錢。入雄黃一二分。酒調下。隔夜一服。早晨一服。臨時一服。無不斷者。</p>
<p>〔止瘧方〕　歸身。制首烏。荊芥。山楂。（炒各三錢）酒水各一碗。慢火煎至一碗。露一宿。次日早晨溫服。不論一日二日三日。及久病體虛者。皆可服。小兒減半。　知母。生檳榔。象貝。（各二錢）常山。（一錢）水酒各一碗。煎至一碗。露一宿。早晨隔湯溫服。體虛加人參三分。同服。凡服常山。忌食雞肉三月。　大棗肉二個。去皮核。斑蝥二個。焙研。同入棗肉。研勻。加熟豬油少許。搗成餅子。指頭大。貼在兩眉中間印堂上。一周時即止。　蛇蛻一條。完全者。用紙包固。男左女右。係臂上勿令患人知。忌四目見。愈。後送之野外。勿開看。不論一日二日皆效。　端午午時。取蝦蟆。（以大為佳。倒掛陰乾。）係臂上。勿令病人知即止。</p>
<p>〔三陰瘧〕　瘧久飲食如常者。用何首烏。（二錢）人參。（一錢）桂圓肉。（十枚）甘草。（炙三分）水煎服即愈。　大淡菜。（煮爛連汁。）陳酒下。久服即止。　南天竺子。隔年陳者。蒸熟。每歲一粒。每早晨白湯下。　陳香圓一個。切開。入雄黃末三錢。原合好。用紙封固。火煨至煙盡。取出為末。每服二三錢。米飲下。此方初起者宜服。</p>
<p>〔三陰瘧年久不愈〕　野茄根。（一兩）不沾水。不沾鐵器。用無灰酒一斤。將根洗去泥。原酒澄清濾淨。入根同煎一碗。臨發日服之。即止。</p>
<p>〔瘧痞〕（即病久脅下成塊疼痛。名瘧母。）核桃殼。（煅灰研細末三錢）木香。（研細八分）好酒調服。三五次即消。　外用芒硝。（五錢）獨頭蒜肉。（一兩）共搗爛。貼患處。上用布蓋之。並治諸痞。</p>

<h2>心腹痛</h2>
<p>（附脅痛閃痛）</p>
<p>〔總論〕　心痛即胃脘痛。有寒有熱。或氣逆。或痰飲。或蟲。或死血。皆能致痛。如真心痛。大寒直中中宮。手足青冷過節，隨發隨死。非藥可治。（白楊花煎湯服。或可救治。又名天蜈蚣。北京甚多。）</p>
<p>〔胃脘食滯氣逆脹痛〕　凡宿食停滯上焦者。心與腹相連皆痛。兀兀欲吐。欲其速效。用傷寒門吐法即止。陳皮。藿香。（各一錢半）香附。烏藥。澤瀉。（各二錢）木香。（七分）厚朴。枳殼。（各一錢）水煎服。如食重者。加山楂。麥芽。（各二錢）如寒滯者。加焦乾姜。（一二錢）　如氣逆之甚者。加沉香。青皮。之屬。　如嘔而兼痛者。加製半夏。丁香。之屬。　如兼疝者。加荔枝核。（煨熟二三錢）</p>
<p>〔寒滯痰飲痛〕　胸腹脹滿。嘔噦。痛時手足厥冷。遍身冷汗。便清不渴。丁香。白豆蔻。等分。為末。薑湯調下五七分。日二三服。即愈。　良薑。香附。（炒各等分）為末。白湯調下二錢。即效。（因寒而起者。良薑多一倍。因氣而起者。香附多一倍。）</p>
<p>〔通治心痛〕　即胃脘痛初起。用淡豆豉五錢。煎湯半鍾。服下即止。　久痛屢發者。荔枝核。（煨焦研碎一錢。）木香。（七分）為末。白湯調服。或酒神效。　二蠶沙。（不拘多少）為末。滾水泡過。濾淨曬燥。每服一二錢。白湯下。　萬靈膏貼當痛處。三五十日除根。檀香孔內泥。沖酒服效。　瓦稜子。（即蚶子殼。醋煅七次。）為末。每服三錢。白湯下。　諸藥不效者。用玄胡索三錢。酒煎服即止。　牙皂角。（不拘多少。微火燒煙。甫盡取起。）為末。以燒酒調服五七分。即效。　年久心痛。不可忍。醋煮小蒜頭食飽。勿著鹽。不拘十年五年。隨手見效。</p>
<p>〔腹痛〕　有寒、熱、食、痰、死血、腸癰、蟲、疝之不同。大要以甘溫為主。惟夏秋卒然痛不可忍。照暑症治之。如熱則大便燥閉。如陰症痛。四肢逆冷或冷汗。（如熱宜涼散。佐以甘溫。如陰症宜服理中湯治之。方見黃疸症。）　或巴豆。（三粒）　紅棗。（一枚）　同搗爛。裹縛臍上立止。</p>
<p>〔一切男婦心腹痛不可忍〕　蔥頭去根二斤。炒熱，布裹作二包。臍上熨之。如冷則易次包。如無蔥則韭菜。（或食鹽俱可。）　臍下忽大痛。人中黑色者。不治之症。</p>
<p>〔心腹蟲痛〕　噁心吐水。痛極如咬。面清白少光彩。時痛時止。四肢微冷。痛定便能飲食者。是蟲。乾漆四兩。慢火煅煙盡。醋糊為丸。綠豆大。食後。或酒或醋下十五丸。日進二服。　豨薟草搗汁。醋調和服。即效。　石灰二三錢。和雞蛋煎餅。食前服之。少頃蟲從大便出。　蟲咬如刺。生艾汁。（如無生艾。用熟艾二兩。水三碗。煎汁一碗。）隔宿勿食。早晨空心先食香味之物少許。咀嚼勿吞下。令蟲聞香。然後飲艾汁。蟲自出。（並治鬼擊猝死。及中惡腹痛。）如痛時自上而下。自聞唧唧有聲。搔抓無措。眠坐不穩。心下如刮。上連胸臆。乃積血不消。因火而動。不可認以為蟲。而投以蟲劑也。</p>
<p>〔心腹痰飲痛〕　痛時嘈雜不寧。如飢如飽。怏怏欲吐。吐即稍寬。姜半夏。豬芩。（各二兩）白芥子。乾薑。（炒黃各一兩）陳皮。（四兩切碎入鹽水中拌浸曬乾）炙甘草。（五錢）俱為末。水法為丸。每服一錢。淡薑湯下。</p>
<p>〔蛔厥心腹痛〕　烏梅二個。川椒十四粒。煎湯服。即止。</p>
<p>〔瘀血心腹痛〕　平日好食熱物。致死血留於胃腕。山羊血。（一分）燒酒化下。即散。　胸痹痛如錐刺。不能俯仰。汗出徹背。韭菜一斤搗汁服。即止。</p>
<p>〔鬱火心腹痛〕　有因病久。鬱熱生火。溫散不效者。用山梔。（一兩薑汁炒黑）木香。（三分）水煎服。　初起即覺熱者。用鍋臍煤三錢。熱童便調服即愈。</p>
<p>〔氣滯腹痛〕　烏藥。（水磨濃汁半鍾）加陳皮。蘇葉。（各一錢半）同煎服。</p>
<p>〔九種心痛〕　千年石灰研。端午午時獨蒜搗丸。如桐子大。每服十三丸。燒酒下。</p>
<p>〔脅痛〕　芥菜子研末。水調敷。　韭菜炒熱熨之。即止。　有因肝火脅痛。或脅下如食積一條梗起者。黃連。（六兩炒）吳茱萸。（一兩湯泡四五次炒）　俱為末。蒸餅。丸如綠豆大。每服三十丸。淡醋湯下。肝氣平和。痛即止。</p>
<p>〔心氣痛〕　生芝麻半升。候痛時。不必看。隨手取來。不拘多少。放銅鍋內炒黑為末。好酒下，一服除根。</p>
<p>〔七情交感丹〕　治一切公私拂情。名利失志。抑鬱煩惱。七情所傷。不思飲食。面黃形瘦。胸膈痞悶疼痛。香附米。（一斤長流水浸三日砂鍋炒乾為末）　白茯神。（四兩）俱研細。煉蜜丸彈子大。清晨細嚼一丸。白湯或陳皮湯下。</p>
<p>〔閃痛〕　凡閃挫打傷腰脅痛。或不出血。皮肉青紫色者。先用蔥白炒熱。搗爛罨傷處擦遍。再用生大黃。（研末）以生薑汁調敷。內服陳酒。以醉為度。即半年不愈者。立驗。</p>

<h2>脾胃</h2>
<p>（附呃逆　翻胃噎膈）</p>
<p>〔食傷脾胃〕　陳火肉骨。或白酒酒藥。（煅存性。）砂糖調服。皆效。</p>
<p>〔胃強脾弱〕　飲食不能運化。胸膈脹悶不舒。白蒺藜。（去刺炒黃取淨末十兩）　水法為丸。每服二錢。空心白湯下。如食積重者。加山楂肉。（飯上蒸三次曬乾淨末四兩）如嘔吐作酸。口苦舌爛。有痰加蒼朮。（去蘆米泔水浸洗刮去黑皮切片曬乾炒黃磨取頭末十兩）川黃連。（酒炒淨末二兩）蜜丸。白湯下。老年血枯之人。宜酌用之。（恐蒼朮過於燥血也。）</p>
<p>〔胃脘嘈雜吐清水〕　廣橘紅為末。五更坐起床上。安末五分於手心男左女右干舐下。勿臥。服三四次愈。</p>
<p>〔飲食不住口仍易飢餓〕　綠豆。糯米。黃麥。（各一升炒熟）共磨成粉。每服一酒杯。以滾湯調服。三五日即效。</p>
<p>〔胸膈飽脹虛腫〕　蒼朮。（制如前末四兩）　陳皮。厚朴。（各五分）川椒。（少許）獖豬肚一具。去油淨。入大蒜裝滿。線縫口。用冷熱水各七碗。先燒滾入肚。煮至水乾為度。取出搗爛無絲。合前藥末為丸。每日空心滾湯下二錢。最速效。</p>
<p>〔呃逆〕　因寒而起者。良薑。（一錢五分）丁香。（一錢）柿蒂。（二錢）甘草。（炙五分）水煎服。　柿蒂煎湯飲亦止。　日久不愈。連四五十聲者。生薑汁一杯。加蜜一二匙。溫熱服之即止。　用紙燃刺鼻中。得嚏即止。　諸藥不效。用硫黃。乳香。各等分。以酒煎。令病人以鼻嗅之即止。（或單用雄黃。酒煎。嗅鼻即止。）</p>
<p>〔呃逆灸法〕　婦人以乳頭垂下到處是穴。男子以乳頭下一指許為率。骨間動脈處是穴。男左女右。灸一處。艾炷如小麥大。著火即止。三壯不止者。不可治。此最神效。</p>
<p>〔噎膈翻胃〕　凡人朝食而暮吐。暮食而朝吐。或食罷即吐。謂之翻胃。飲食膈噎。咽吞不下。謂之膈食。二者名異。而症實同。蓋翻胃未有不由於膈噎起。此症年老及血氣枯槁者難治。惟痰火久郁。胃脘壅塞者。可漸次調治。</p>
<p>〔胃熱嘔噎〕　蘆根五兩。切碎。水煎空心服即止。　凡噎症。用糯米粉。以牛涎拌作小丸。煮熟食之即效。或水服牛口。涎二匙。終身不噎。（以水洗淨老牛口。用鹽塗之。以荷葉包牛口。使耕力乏即涎出。）</p>
<p>〔氣噎不下飲〕　枇杷葉。（去毛淨蜜炙五錢）陳皮。（去白一錢半）生薑三片。水煎勻二次服。並治暴嘔吐。</p>
<p>〔翻胃〕　蘆根。茅根。（各二兩）水煎服。（凡用蘆根。取不浮露在外者。）　翻胃吐食初起。用樹上黃香圓。糞內浸七日。再用童便浸七日。水洗風乾。煎湯吃。　乾柿餅。每用三枚。連蒂搗爛。用酒服甚效。　甘蔗汁一碗。入生薑汁半鍾勻二次。服三次效。（甘蔗汁又治中酒毒乾嘔者）　大鯽魚。（自死者一個。活者不效。）剖去腸留鱗。用大蒜頭去皮切薄。填魚腹內。仍合。用濕紙包定。以麻縛之。又用黃泥包固。曬微干。炭火上慢慢煨熟。取出鱗骨俱去。用平胃散。（姜炒厚朴一錢陳皮一錢米泔浸過蒼朮一錢甘草六分共為末）杵丸桐子大。曬乾收貯。勿令泄氣。空心米湯下三十丸。　日久不效。用韭汁。（二兩）牛乳。（一盞）生薑。（五錢取汁）竹瀝。（半盞）童便。（一盞）和勻溫服效。　曾治一人。飲食一二日後。一齊吐出。氣味酸變。病久肌肉盡落。皮枯羊糞。諸藥無效。用千金方。豬板油。（十兩熬淨去渣）白蜜。（八兩煉淨）二味再入銅鍋內熬數沸。入生薑自然汁三兩。和勻。取起成膏。不時含服含化。初吃一服。尚吐一次。連吃三服全愈。（原孫真人治關隔不通神方也。）　久吐枯燥有服人乳多吃燕窩而愈者。</p>
<p>〔冷涎翻胃〕　其形發時先吐冷涎。次則吐食。因勞而起者。多。用大黃。（一兩生薑自然汁半茶杯。炙大黃令燥。浸入薑汁內。再炙再浸。以汁盡為度。）切焙為末。每服二錢。用陳米一撮。蔥白二莖。煎湯下。</p>
<p>〔膈食〕　馬子鹼。（火煅透四兩）研細。蜜水調服。</p>
<p>〔隔氣〕　沉香。（一錢磨汁）白湯徐下。　凡噎膈症病久。已經血枯。腸結羊矢。口吐蟹沫。或年過五十歲者。勿服峻利之藥。</p>

<h2>腰痛</h2>
<p>〔總論〕　腰痛有濕、熱、寒、滯、腎虛、之不同。然患者起於真陰不足者多。故宜培養腎氣。其實邪腰痛者。十之二三耳。</p>
<p>〔濕熱腰腿痛〕　痛時腰骨如板。不能俯仰。遇陰雨或久坐而痛更盛者用蒼朮。（米泔水浸一宿焙燥切片三錢）防風。黃柏。（酒炒各一錢）水煎空心服。以好為度。</p>
<p>〔寒濕腰痛〕　威靈仙。（五錢）好酒一斤。蒸出味。每日空心飲二杯。得微利下即效。並治痰積腰痛。寒濕腳腿痛。</p>
<p>〔腰痛如刺〕　面腫垢黑。氣血虛憊。發落齒枯。唾涕痰涎。痛不能行立者。新鹿角。（心黃者勿用。刮去黑皮。取白者銼屑。四兩炒黃。）　為末。加牛膝五錢為丸。每服空心酒下二錢。神效。並治瘀血積痛　凡腰痛難忍者。用絲瓜根燒存性。為末。酒下二錢立止。　腰痛屈而難伸。山楂。（三錢研末。）鹽湯下。</p>
<p>〔腎虛腰痛〕　痛時悠悠慼慼。屢發不已。勞動即痛。杜仲。補骨脂。青鹽。共為末。入豬腰子內蒸熟。好酒下。連服數次即效。　小茴香研末。煨豬腰子服亦效。　羊腎為末。每服酒下二錢。日三服。大能補腎氣。益精髓。</p>
<p>〔跌撲瘀血腰痛〕　橘核。（炒去皮二錢）為末。酒調下。日一服。</p>

<h2>諸藥食毒</h2>
<p>〔解諸中毒〕　一覺腹中不快。即以生豆試之。入口不覺豆腥氣。乃是中毒。急以升麻煎湯連飲。以手探吐即解。　白蠟。（一塊研細）清水攪勻服下。得吐瀉即解。</p>
<p>〔百藥毒〕　生甘草。或用綠豆煎濃飲之。能解百毒。　甚至口眼已閉垂危而氣未絕者。急以上白糖。淡豆豉。靛花。甘草。（各等分研細）冷水調灌即醒。　或服藥過多。以致頭面浮腫。唇裂流血。或心腹飽悶。臍下撮痛者。用馬料豆。綠豆。（各三四合）煎汁。連豆服。以好為度。　服散風藥過多。以致悶亂不省。用甘草同生姜。煎汁頓服。</p>
<p>〔中附子天雄毒〕　綠豆。小黑豆。（水浸搗汁服）或煎汁服。</p>
<p>〔中巴豆毒〕　口渴面赤。五心煩熱。泄痢不止。川黃連。（二錢炒）乾薑。（炮一錢）煎服。　芭蕉根葉搗汁飲之。利止即安。　綠豆煮汁冷服之。皆效。</p>
<p>〔鉛粉毒〕　肥皂水灌下。得吐即解。砂糖水調服。亦效。</p>
<p>〔生半夏毒〕　令人口啞。以生薑自然汁灌之。（即垂危者服之即解。）</p>
<p>〔中鉤吻毒〕　生池傍。與芹菜相似無他異。惟莖有毛別之。誤食殺人。急取雞蛋。（須抱未成雛者。研爛。）和麻油灌之。吐出毒物可生。或白鴨血。羊血灌之。或用薺苨。（即甜桔梗。）八兩。水煎濃分二次溫服。</p>
<p>〔野蕈毒〕　忍冬藤生啖之。或煎濃汁飲。　或煮黑豆汁飲。或飲地漿水（方見傷寒門。）並治食楓樹蕈。令人笑不止。</p>
<p>〔閉口椒毒〕　誤食之。舌麻心開。口吐白沫。甚者身冷欲絕。地漿水灌之。或飲醋解之。如只氣閉。飲井水可解。</p>
<p>〔升丹毒〕　地漿水多服即效。口破爛者。先服綠豆汁。</p>
<p>〔誤食桐油〕　令人嘔吐不止。急飲熱酒即解。</p>
<p>〔解果毒〕　麝香一分煎湯服。或豬骨燒灰。水調服。　多吃白果成瘋者。用白鯗骨煎湯服。　小兒多食菱成病者。用龜肉煮食即愈。</p>
<p>〔解中蠱毒〕　嚼白礬反甜。食黃豆不腥。吐唾於水內，沉下水底。乃是中蠱。或令含黑豆。豆脹皮脫者為蠱。初中在上膈者。急以白礬。建茶。（各三錢）新汲水調下。得吐出毒物即解不淨再服。或服青油取吐。遇有蠱之處。見飲食上有蛛絲者勿食。先用炙甘草一寸。嚼嚥下。然後飲食即中蠱。仍吐出。再以炙甘草。生薑。（各二三兩）水煎。日三服。</p>
<p>〔酒毒〕　醉後經日不醒。用大黑豆。（一升）煮汁。溫服。即至將死。服之即效。　有因酒醉而氣絕者。用尿桶洗去浮垢。急以滾水澆在桶內。片時取其清汁。緩緩灌入口中嚥下。鼻中有氣息即生。</p>
<p>〔燒酒醉死〕　鍋蓋上氣水半盞灌下。再以冷汙泥搭胸前。燥即再搭。直至泥濕即效。</p>
<p>〔解食自死六畜毒〕　犀角磨濃汁。飲之即解。　豆豉煎濃服。或雄鼠屎。（兩頭尖者是。）研末。和水服。或飲人乳二碗皆效。</p>
<p>〔食牛肉毒〕　豬牙。（煅灰。）　水調服。或甘草汁亦效。　多食馬肉毒。用蘆根煎汁服。或多吃好酒亦解。皆忌飲水。　誤食牛馬生疔肉。用生菖蒲擂酒服。　菊葉（或花或根。）搗汁服。</p>
<p>〔食狗肉毒〕　心下堅。或腹脹。口乾。忽發熱妄語。用蘆根汁煮服。　凡食肉不消。仍飲本畜汁或腦即消。</p>
<p>〔食豬肉傷〕　杏仁煎汁飲。或韭菜汁煮服。或朴硝煎湯服皆效。　食物中未知何毒。用苦參煎汁飲。令吐出自安。</p>
<p>〔多食禽鳥毒〕　生白扁豆。（研末。）冷水調服。　誤食鳥獸中藥箭死者毒。用黑大豆煮汁。入鹽少許服。</p>
<p>〔多食雞蛋傷〕　米醋飲三四口即消。</p>
<p>〔解河魨魚毒〕　香油一碗灌之。吐出即解。　橄欖煎汁。或蘆根。糞清。皆可救之。</p>
<p>〔如諸魚毒〕　只用橄欖煎汁飲。或用橘皮煎濃。冷服即消。（魚無腮及腮大者有毒。如鱉肚下有紅藻文者有毒。）</p>
<p>〔解蟹毒〕　紫蘇生薑煎汁飲。　大蒜汁。或黑豆煮汁。皆可解。誤同柿吃。大吐瀉不止者。磨木香汁灌之即止。</p>
<p>〔解食鱉毒〕　飲藍汁數碗即安。無藍用靛青水亦可。</p>
<p>〔解食螞蝗〕　多吃芹菜者有此疾。空腹時食黃泥小圓數枚。即從大便中出。</p>
<p>〔誤食水蛭〕　食蜜即化為水。　凡井中生蛭。以白馬骨投之即消。　誤食諸蟲。以香油灌之。取吐即消。</p>
<p>〔誤食蜈蚣毒〕　舌頭腫脹。以雞冠血生飲之。傷損則用血塗上即消。　如誤食毒物。肚痛欲死者。用雞蛋。（一枚）煮熟。連殼切開。將半爿入紋銀一塊。（或小銀器。）於蛋黃內。將蛋合在肚臍上縛定一時。銀上有黑色。易換二三次止痛。如食久不能吐者。以熟雞蛋入朴硝同搗為糊服下。肚瀉後即安。　凡飲食慮有毒者。入麻油多煮可解。</p>
<p>〔一切食毒〕　不知中何毒。一時無藥可解者。薺苨。生甘草。（各二兩）水煎待冷。入白蜜少許。分三次服。</p>
<p>〔解悶香〕　觸之昏迷不省者。飲冷水即醒。</p>

<h1>卷二</h1>

<h2>血症</h2>
<p>〔總論〕　血症有吐血。唾血。咳血。衄血之別。大抵多屬於熱。蓋臟腑有熱火逼之。然後血湧溢而出也。吐血即嘔血。屬胃經兼肝經。多因酒過。或食熱物太過。或勞傷用力太過。也有瘀血紫黑色者。吐之無妨。若鮮紅者。則火太盛。若勞傷而吐者。未盡屬火也。唾血咯血。出於腎經兼脾經。因色欲太過者。多咳血。嗽血。出於肺經兼肝經。乃酒色怒氣。種種不節。咳嗽有痰。痰中帶血也。衂血鼻中出血也。屬肺經兼肝經。治法須究其因。若飲食過飽。負重傷胃而吐者。調胃安血。思慮傷心。積熱而吐衄者。須補益心志。積熱則清之。如氣鬱則順之。脈宜沉細。不喜浮數。吐而不咳易治。唾中帶紅絲者難醫。為有內損也。有因怒氣傷肝。肝木火旺。侵克脾土。致肝不能藏血。脾不能統血。忽然血暈。不省人事。吐血至升斗者。一時切勿用寒涼之劑。及驟用補藥。先服童便二三碗。得血止瘥安。次用歸身。丹參。丹皮。生地。熟地。遠志。棗仁。茯苓。（各一錢半）炙甘草。（五分）水煎濃。和童便一盞服。臨臥用廣西真山羊血。每服三分。引血歸源。不過三服。其血自止。然後徐用氣血兼補之劑。宿疾自霍然矣。</p>
<p>〔吐血不止〕　白茅草根水煎服之。（按白茅草根除腸胃中客熱。止吐血。消瘀血。利小便。凡勞傷而中氣虛者。常服最有益。味甘平無毒。）　白薄紙五張燒灰。水服立效。此方甚奇。　蒲黃。生地。（各一兩）忌鐵器。水煎。再用藕節七個。搗汁入藥。食後溫服。　韭菜根於淨石臼內木杵搗爛。入童便在內。布帛濾去渣。只將汁與便以碗盛之。置火邊令熱。濁者俱下不用。只取汁便之輕者。服之立效。　嫩荷蒂七個。擂水服之甚佳。　經霜敗荷葉燒存性。研末。新汲水調服二錢。（按本草荷葉灰止吐血。蓮房灰止瀉血。）</p>
<p>〔血熱妄行〕　生荷葉。生艾葉。生側柏葉。鮮生地各等分搗爛。丸如雞子大。每一丸水煎去渣服。　不拘吐血鼻血。妄行不止。鮮生地二三斤。取汁服即止。如病久者。用乾生地煎濃。日飲三五次即效。</p>
<p>〔酒傷吐血〕　飲酒過多。熱積胸膈。以致吐衄。葛花。（二兩）川黃連。（四兩）俱為末。以大黃末。（熬膏為丸。如桐子大。）每服百丸。溫湯下。</p>
<p>〔婦女吐血不止〕　益母草搗汁一盞。和童便半盞。頓熱服。如無鮮者。以乾者二兩。煎汁和服。（或用韭菜連根取汁。合服同效。）</p>
<p>〔血噴成升斗者〕　花蕊石。（不拘多少。煅存性研如粉。）每用二三錢。用童便一盞頓溫。食後調下。止後。用人參煎湯補之。須熟睡一覺即安。　如吐出瘀血至升斗。及跌打損傷瘀血衝心。與女人血崩等症。用真廣西山羊心血。每服三分。用無灰陳酒下。立見神效。</p>
<p>〔久嗽以致吐血〕　鮮桑白皮。（一斤米泔水浸刮去黃皮）銼細。入糯米四兩焙乾。同搗為細末。每服二錢。米飲調下。以好為度。</p>
<p>〔吐血咳嗽〕　藕節汁。梨汁。茅草根汁。蘿蔔汁。雞冠油。麻油各四兩。煎膏早晚服即愈。　真阿膠。（五錢蛤粉炒）天冬。（去心一兩）川貝母。（水洗去心五錢）白茯苓。（五錢）杏仁。（湯泡去皮尖炒黃五錢）甘草。（五錢）俱為末。煉蜜丸如龍眼核大。不時噙化一丸。</p>
<p>〔夜熱咳嗽口燥吐血初起〕　枯黃芩四兩。用豬膽三個。取汁拌勻。飯鍋上蒸透曬乾三次。為末。米糊為丸。每服二錢。空心白湯下。輕者四兩，重者一斤。無不全愈。</p>
<p>〔痰中帶血〕　肺熱咳嗽初起。蘿蔔汁半盞。入鹽少許。服之立效。如因虛損而起者。童便和竹瀝服之即止。</p>
<p>〔咯血〕　（喉中常有血腥。一咯血即出是也。或鮮或紫。又如細屑者皆是也。）　白芨一兩。藕節五錢。各切片焙燥為末。每服一錢。白湯調下立效。　新絲綿燒灰五分。好酒下即效。　嗽久虛勞咯血。五倍子炒研細。每服五分。漸加至一錢。茶調勻。米飲下。</p>
<p>〔心肺受熱受暑吐血〕　真桑黃每用三五錢煎湯服。以好為度。　枯黃芩。（二兩）桑皮。（一兩）水法為丸。每服二錢白湯下。日二服。以好為度。</p>
<p>〔妊娠吐血〕　馬屁勃研末。濃米湯調服五分即止。</p>
<p>〔鼻血不止〕　好陳酒燙熱。自足浸至膝腕。以汗出為度。凶者浸至半身。再無不止。　慄殼。（燒存性研末）米飲調下二錢立止。　刀刮指甲細末。吹入鼻中立止。　本人頭髮燒灰。吹入鼻中立止。（或亂髮燒灰存性。去火毒。井水調下一錢五分。並用少許吹入鼻即止。）　紋銀一錠。燒紅燙足心。或用紅線一根。緊扎手上中指中節。右鼻扎左指。左扎右。皆立止。　大蒜頭搗爛。厚塗足心即止。附子末酒調塗足心亦效。紙燃蘸麻油入鼻取嚏即止。（有人一夕衄血盈盈。用此而效。）　白紙一張八折。水濕鋪於頭頂上。用熨斗微熨之立止。　用小豆大艾丸灸項後髮際兩肋中間。即常人括痧處。三壯立止。（蓋血自此入腦注鼻中出也。）　久衄虛者。用慄殼灰。（二錢）人參末。（五分）黃連末。（一錢）人乳調服立效。　人乳。童便。各一杯。和酒少許。頓熱服立止。好後多服潤肺之劑。或用枇杷葉刷去毛蜜炙泡湯當茶吃。久服不再發。</p>
<p>〔九竅出血〕　黃荊葉搗汁。和酒服之。牆上青苔揉勻塞之。　生大薊一握。搗汁和酒服。（如無生者。以乾者為末。冷水調下三錢。）或以冷水浸足。或以冷水噴面。皆可救止。然此症名曰上厥下竭。百中救一耳。</p>

<h2>勞損諸症</h2>
<p>（附怔忡　不寐盜汗）</p>
<p>〔骨蒸勞熱〕　地骨皮。（一兩）小青草。（三錢）六月雪。（五錢）胡黃連。（一錢）米仁。（三錢）柴胡。（二錢）用嫩雞一雙。（約一斤許。取烏骨者佳。用銅刀宰。白酒洗。）將藥塞雞內。線縫。酒水少許盛碗內。蒸熟食之。雞骨同藥炒燥為末。煉蜜丸如桐子大。每巳申時服三錢。白湯下。數次即效。　青蒿子。（連葉去梗約一斗）水三升。童便五升。煎取一升半去渣。（慢火熬成膏。甘草末收之。）空心白湯調服五茶匙最效。</p>
<p>〔五勞七傷咳嗽吐血〕　白蒺藜。（二斤炒去刺研末）枸杞子。（一斤慢火炒）黑芝麻。（二斤炒極熟研）牛骨髓。（二斤化開去渣）白蜜。（二斤煉去渣）上將三味藥末同髓蜜和勻。盛瓷盆內。鍋中蒸熟。丸如彈子大。隨意食之。白湯送下甚效。</p>
<p>〔氣虛血弱飲食減少〕　蓮子肉。（不拘多少。去皮酒浸一宿。）入豬肚中煮搗爛成餅。炙燥為末。酒糊丸桐子大。每服百丸白湯下。</p>
<p>〔補中益氣湯〕　治勞役負重。內傷元氣。或中氣不足。體倦食少。人參。黃耆。（炙）白朮。（土炒）炙甘草。（各一錢半）當歸（一錢）廣皮。（五分）升麻。柴胡。（各三分）加薑棗水煎空心服。</p>
<p>〔六味丸〕　治腎氣虛損。新久憔悴。盜汗發熱。瘦弱煩熱。吐血下血等症。人秉陰虛者十之八九。中年以後。宜常服之。熟地。（八兩）山萸肉。山藥。（各四兩）茯苓。丹皮。澤瀉。（各三兩）為末蜜丸。每服三錢白湯下。</p>
<p>〔棉花子丸〕　久服烏須黑髮。暖腰腎。起痿弱。種子。陽虛者宜之。棉花子。（十數斤。滾水泡過。盛蒲包內。悶一炷香取出曬裂。取仁去衣淨三斤。壓去油。酒浸一夜。再蒸三炷香曬乾。）破故紙。（一斤。鹽水泡一夜炒。）枸杞子。（一斤酒浸蒸曬乾。）杜仲。（一斤薑汁炒去絲）菟絲子。（一斤酒煮炒燥）俱為末。蜜丸。（桐子大。每服三錢白湯下。）</p>
<p>〔胡麻丸〕　黑芝麻一斗酒拌。九蒸九曬。以湯脫去皮。炒香杵為末。煉蜜丸。彈子大。每日空心服一二丸。能補虛羸。潤肺腑。益精神。療一切疾病。去風。服至三年。白髮還黑。黑取其入腎。蒸去其寒滑之性耳。</p>
<p>〔冬瓜仁丸〕　治男子五癆七傷。補肝明目。老冬瓜仁二升。以絹袋盛投三沸湯中。須臾取起曬乾。如此三次。又以苦酒漬之二宿。曬乾為末。水法為丸。每服三錢白湯下。久服悅顏色。延年不老。（按本草極贊性味平和。功效之妙。）</p>
<p>〔癆症〕　不拘男女。用鮮剝出小胎羊。砂鍋內焙乾為末。淡酒調服。　醃鰻魚細嚼其骨。能追癆蟲。　元參一斤。甘松六兩為末。加煉蜜一斤和勻。入瓶中封閉。埋地下十日。加炭末六兩。再埋五日。取出燒之。常令聞香疾自愈。亦可薰衣被。　栗子煮粥食。或羊腎煮粥食。大能補腎益腰腳。　芡實煮粥食。能固精氣。明耳目。</p>
<p>〔烏須種子丸〕　治男子精虛無子。腎水不足。小黑豆。（二升砂鍋內酒煮熟曬乾）破故紙。（十兩鹽水炒）菟絲子。（一斤酒煮曬燥）枸杞子。（一斤酒炒）川椒。（八兩去閉口並椒目。先掃淨土地一塊。炭火燒紅水潑濕。將椒放在地上。用布襯之。以瓦盆蓋之。一宿取用。）魚鰾。（一斤蛤粉炒成珠極焦不可生）俱為末。酒糊丸桐子大。每服三錢。空心白湯下。</p>
<p>〔傳屍癆〕　血氣未甚虛損者。不必多方。早服此味。則蟲不能為患。無有不愈。此方傳自神授。濟世之功。不可盡述。川椒。（二斤照前法制研末）酒煮米粉糊為丸。每服三十丸。漸增至五六十丸。白湯下。</p>
<p>〔返本丸〕　補諸虛百損。黃牛肉。（去筋膜切片。水浸一宿。洗二三遍。用無灰酒入瓦罐內。鹽泥封固。文武火煮一晝夜。取出如黃沙樣為佳。焦黑無用。焙乾為末。每用八兩。）山藥。（鹽水炒）白茯苓。小茴香。蓮肉。（鹽水炒各四兩）為細末和勻。用酒煮紅棗。（去皮核）同搗為丸。每服三錢。淡酒下。</p>
<p>〔怔忡〕　其症心中如有人慾捕狀。人參。茯苓。（各三錢）製半夏。（二錢）水煎服。久服不發。</p>
<p>〔天王補心丸〕　人參。玄參。丹參。（酒洗各一兩）生地。歸身。（酒洗各二兩）天冬。（去心）麥冬。（去心）遠志。（去骨甘草水泡）柏子仁。（去油）桔梗。棗仁。（去殼炒黑）杜仲。（薑汁炒）生甘草。（各一兩）白茯神。（二兩）五味子。百部。石菖蒲。（各五錢）俱為末。蜜丸。（每丸重二錢）硃砂為衣。臨臥時服。大能養心神。益智慧。生精補血。安睡不忘。</p>
<p>〔不寐〕　燈草煎湯。代茶飲即得睡。（每日向晚以後。勿飲茶。勿多言靜養。）　或用人參。當歸。遠志肉。（各一錢）白茯神。（一錢半）棗仁。（炒黑）炙鱉甲。（各三錢）水煎服。　以新布火炙熱。熨目即睡。　大黑豆蒸熱，囊盛作枕。冷即易之。即得睡。</p>
<p>〔盜汗〕　睡著有汗。故曰盜。陰虛也。蓮子。（七粒）黑棗。（七枚）浮麥。馬料豆。（各一合）水煎服三次愈。　五倍子研細末。以津吐調塗臍中。用絹帕包住。一宿即止。　病後體虛者。用黃耆。（六兩）甘草。（一兩）各用蜜炙數次。出火氣。每用一兩。水煎服。</p>
<p>〔自汗〕　病後身體虛而出汗。陽虛也。麻黃根。黃耆。等分為末。飛羅面打糊丸。桐子大。每用百丸。浮麥湯下。　經霜桑葉煎湯服即止。　多食鮮山藥自止。　黑豆腐漿取衣一張。同豆漿一碗。每日清晨食之即止。　炙黃耆。小黑豆。等分。煎服。半月全愈。諸汗皆治。凡虛損症由勞力過度而成者。得安養藥食之功。尚在易治。若由偏性七情六慾而成也。藥力之功居其三。惟靜養之功。方可迴天。隨分忘其家業。住於安閒之所。清心寡慾。去其酒色財氣之私心。清晨醒即起。（醒而再睡。易於神馳而昏亂）物我相忘。安神靜坐。若有妄念。即徐步自審。此念因何而起。如何而止。與身心無益之念去之。靜則再坐。動則再步。（此即道經之回光也。）如此行一炷香。少頃再行。必得心息相依。呼吸自然。坐時以口生精液。（久久自多。滿口運氣嚥下。）坐起周身筋骨安舒為驗。（道經云。）人之精華。上注於目。此人身之大關鍵也。（此指坐時神注兩眼齊平。處如平時心神內守。兩目不動。）試細思之。一日不靜坐。此光流轉。何所底止。若一刻能靜坐。萬劫千生。從此了徹。萬法歸於靜真不可思議。此妙諦也。然工夫下手。由淺入深。由粗入細。總以不間斷為妙。工夫始終則一。（依此法參之。可以超凡入道。豈特卻病而已哉。）即行住坐臥。皆要安神內守。行之半月。即有奇功。加之善願助之。可以希仙矣。若從服奇藥。或逆氣閉息。非徒無益而有害。</p>

<h2>脹滿諸症</h2>
<p>〔總論〕　脹與滿不同。脹者脹於皮膚之間。非臟腑腸胃之內。滿者滿在腸胃之內。如飽滿一般。脹多屬虛。而滿有虛實之別。實者屬熱。中氣鬱滯不行也。若大便結。小便赤。口乾。體壯者宜下。如虛則吐食。或食不下。大小便清利。以指按之陷者為虛。或朝寬而暮急。或朝急而晚寬。皆屬氣虛。宜溫補。　婦女滿脹兼積血者多。治宜行血。又若男婦四肢節痛而兼腫。則屬風濕。又有周身四肢皆腫。乃表病也。有先脹滿而後腫者可治。若先腫而後脹滿者難治。男從腳下腫而上。女從頭面腫而下。為順可治。反此則難治也。　四肢安而腹獨脹者為鼓脹。其治之法。須審其氣鼓、水鼓、濕鼓、食鼓之不同。大抵氣與水者居多。將手指按病人腹上。有窩者可治。脈壯者易治。若脈細臍腫突出者。陰囊無縫者。肚上青筋見。瀉後腹腫者。皆不治。</p>
<p>〔滿脹〕　氣滯屬實者。雞內金。（一個焙）真沉香。砂仁。（各三錢）陳香圓。（去核五錢）共為末。每服五分。薑湯下。　土鱉。（即接骨蟲）瓦上焙燥。每用一二個。以沉香一錢磨水調服甚效。</p>
<p>〔氣虛中滿〕　或因病後。或勞役過度。胸腹痞滿者。宜補中益氣湯。（方見勞損門。）多服取效。</p>
<p>〔氣鼓〕　陳年大麥須水煎湯服。泄氣即消。（再以清補藥服之不再發。）</p>
<p>〔一切鼓脹〕　雄豬肚一具洗淨。入大蒜四兩淡煮爛。去蒜連汁食之。連吃五七次全愈。忌鹽醋醬百日，不再發。</p>
<p>〔水鼓〕　赤尾大鯉魚。用大蒜二兩淡煮食。以好為度。　或服陳皮。木通。大腹皮。（鹽水洗）茯苓。（各一錢）車前子。米仁。（各三錢）茵陳。（一錢半）榔檳。（八分）水煎服。忌食鹽。好後。調養脾胃。方無後患。真水銀粉。（二錢）巴豆肉。（研去油四兩）生硫黃。（一錢）研成餅貼臍上。黃水自下。（貼時。先以綿二片鋪臍上。次貼藥餅。外用帛縛之。如人行三五里。黃水自下。待三五度後。去餅溫粥補之。調理脾胃自愈。久患者隔日取水。一藥餅可治二三十人。）凡水鼓食鹽太早。復發無藥可治者。用大蝦蟆。（取腹中𡋛肚。不見水切碎）用濕豆腐衣裹吞二三枚。（一周時後。水從小便中出。仍食淡可治。）</p>
<p>〔腹脹及四肢發腫〕　乾雞屎半斤。酒一斗浸七日。日飲三杯。或炒燥為末。酒下二錢即效。　雞屎炒研。沸湯淋汁。調木香。（研）檳榔。（炒研各一錢）即效。（按本草雞屎白。微寒無毒。治瘕症鼓脹。諸藥不效者。用之即驗。用此等方勿與病人知之）　鸕鷀鳥焙乾為末。米飲調下亦效。</p>
<p>〔婦人血鼓〕　馬鞭草。劉寄奴煎濃服。</p>

<h2>黃疸症</h2>
<p>〔總論〕　其症有黃疸、谷疸、色疸、勞疸、酒疸之分。大抵多屬濕熱。蓋濕熱積於脾胃之中。久而不散。故致土色形於面與肌膚也。凡鬱郁不得志之人。多生此病。雖云濕熱不可純用寒涼。必佐之以甘溫。行之以滲泄。則濕易除。熱易解。其病自愈。若純用涼藥。重傷脾土。濕未必除。熱未必解。反變為腹脹者有矣。（脈宜洪數浮大。如微澀即難醫。）</p>
<p>〔谷疸〕　谷疸者。食已頭眩。心中怫鬱不安。飢飽失調所致。胃氣蒸沖而黃。苦參。（二兩）龍膽草。（一兩碎）牛膽汁。（一兩）入煉蜜少許。丸如桐子大。每服五十丸。滾水或生薑湯下。</p>
<p>〔酒疸〕　酒疸者。身目俱黃。足脛腫。尿赤。面黃。赤斑。因酒後胃熱。醉臥當風。滯濕得之也。葛根。（三錢）山梔仁。淡豆豉。枳實。（麩炒各二錢）炙甘草。（一錢）水煎服。以好為度。</p>
<p>〔黃疸〕　黃疸者。多起於飲食勞倦。脾土不能運化。濕熱內郁所致。通身面目悉黃如金。白朮。豬苓。澤瀉。茵陳。（各一兩）茯苓。（一兩五錢）為末。白湯調下五錢。日三服。多飲熱湯。汗出愈。　田螺去尾。單取頭肉。以米醋浸吃數次愈。如吃時覺腥氣者。非黃疸也。　凡患疸症。宜多吃荸薺。不拘生熟自效。　如黃焦色而兼渴者難治。</p>
<p>〔食積黃疸〕　老絲瓜。（連子燒存性為末。）每服二錢。因面得病者麵湯下。因酒得病者淡酒下。連進數服即愈。</p>
<p>〔女勞疸〕　大勞大熱之後。或房勞之後。為水濕所搏。以致日晡發熱畏寒。膀胱急。少腹滿。目黃。額上黑腹脹如水。大便黑色時溏。故云黑疸。白朮。茯苓。白芍。炙黃耆。白扁豆。（炒各三錢）炙甘草。（一錢）加生薑五片。棗二枚。水煎服。以好為度。　凡疸症好後。忌鹽及糟鵝百日。</p>
<p>〔一切黃疸通治方〕　平地木。（生於山上。隨處有之。葉似山茶而色老。冬結紅子。如南天竺子。木本高尺許者多。至冬不凋。）採葉煎湯當茶飲。數日即效。　黑山梔。蘿蔔子。（炒各等分為末。）每服二三錢。（即飲食不進。病至垂危。有濕熱者。服三錢。二三次。如虛黃者減輕服。）用天青地白葉。（生於平野者多。葉似山茶而狹面青底白。故名天青地白。春結子形如鼠屎大。至清明時。色即紅黃。其味似橘。可以點茶。故俗名茶橘。梗上有刺。）採葉煎湯調服。每日煎湯當茶吃。立能見效。　三白草。（搗汁一茶杯。）沖生白酒空心服。（冬用根。如干者。研末三錢酒下。）　枸杞根搗汁。用生白酒熱沖服。　土牛膝四兩。生白酒三碗。煎六七沸。空心連服三日除根。　益母草搗汁一鍾。好酒送下。瀉三五次即愈。凡好後忌一切鮮發之物。並宜食淡。</p>
<p>〔虛疸〕　陰虛病後調理失宜。以致周身色似黃疸者。其狀耳鳴口淡。怔忡微熱。四肢無力。怠惰嗜臥。腳軟脈細。以理中湯治之。人參。白朮。（土炒各二錢半）炮姜。炙甘草。（各一錢）水煎空心服。</p>
<p>〔食積脾病黃腫〕　青礬。（四兩火煅成赤珠為度）歸身。（四兩酒浸七日焙燥）百草霜。（三兩）俱為末。以浸過歸身酒為丸如桐子大。每服五丸至七丸溫湯下。一月後全愈。</p>
<p>〔瘀血發黃〕　起於傷力。或因跌撲。身體發熱。小便利。大便黑。脈芤澀者是。桃仁。丹皮。（各一錢）桂枝。枳殼。（各八分）生甘草。（六分）水碗半煎至一半。入大黃。（炒熟一二錢）再煎一二沸。五更時熱服。利下黑物即愈。（此即桃仁承氣湯。治一切瘀血脹滿。大實大痛手不可近者。加重服之立效。須量人虛實用之。不可亂投。）</p>
<p>〔黃汗〕　身體俱腫。汗出不渴。其汗能染衣如柏汁。此由脾胃有熱。汗出為風所閉。熱結於中之病也。生黃耆。赤芍。茵陳。（各二兩）石膏。（四兩）麥冬。（去心）豆豉。（各一兩）炙甘草。（五錢）俱為末。每服五錢。淡薑湯調。食遠服。</p>
<p>〔黃病〕　六味丸。（方見勞損門。）照分兩。加青礬二兩。（即綠礬中顏色深。青瑩淨者。醋炒紅。）為末和勻。蜜丸。每服二錢。白湯早晚下。</p>

<h2>痞積諸症</h2>
<p>（附蟲積）</p>
<p>〔總論〕　丹溪論積聚癥瘕不一。積者停蓄之總名也。宜以在中在左在右分治。凡塊乃有形之物。氣不能成形。痰與食積死血而已。在中為痰飲。在右為食積。在左為死血。大法鹽以軟之。堅則削之。行氣開痰為主。久痞及老年者。大約不宜妄動。虛損人亦不宜亂治。而孕婦尤不宜治痞。恐傷其胎也。慎之慎之。有此症者。大宜戒氣惱。及冷物發氣等項。不然。恐再發難治。（積聚之脈。實強可生。沉細難愈。）</p>
<p>〔治痞積方〕　不拘何膏藥二張。以一張揭開。用白信五分。研細糝之。（小兒只用三分。）再以一張貼上。將背面貼患處。以布包好。數日痞化。治皮裡膜外者效尤速。如貼膏藥後。腹中脹悶。乃痞積將散。須服枳殼。（八分）大腹皮。（鹽水洗一錢）蘇梗。（八分）厚朴。（一錢二分）青皮。莪朮。（各八分）山楂。（二錢）烏藥。（六分）香附。（一錢五分）縮砂。（五分）廣木香。（三分）水二碗煎六分。空心服。三四劑愈。</p>
<p>〔痞塊熨法〕　蔥白同蜜二味搗爛。厚塗患處上。以布蓋。用熨斗微火熨之。痞即消。愈後宜服四物湯。（方見中風門以養氣血。）</p>
<p>〔消痞膏〕　大黃。朴硝。（各一兩）獨部蒜。（七枚）同搗爛貼患處即消。　水紅花。（無花。用子搗取汁。）　每汁一碗。水三碗。桑柴火熬成膏。量痞之大小。用紙攤貼以好為度。仍將膏用酒調服。忌葷腥油膩。　獨部蒜。穿山甲。真蘄艾等分。將穿山甲洗淨。瓦上煅過成炭研細。又將艾拌勻。同蒜搗爛貼患處。（照痞大小藥味量加。）　候線香一炷為度。</p>
<p>〔腹中痞積〕　觀音柳。（即垂絲柳。）煎湯露一夜。五更空心飲數次。痞自消。　如已成痞塊。豬腰子兩個切薄片。用木鱉子肉一兩。與豬腰子相間縛定。外用濕紙包。火煨熟。搗如泥。加黃連三錢。研末為丸。桐子大。初服二十丸。烏梅甘草湯下。第二服加五丸。漸加至以痛為度。塊從大便中出。神效。　凡服利藥。或外治消痞之後。宜服人參。（一錢）熟地。當歸。（各二三錢）白朮。（炒一錢半）炙甘草。（一錢）水煎。食遠服。五七劑後不再發。</p>
<p>〔諸物食積久不愈〕　海蜇。（一斤）水煮化。加白薺四十九個同煮收干。每早晚空心吃五七枚。以好為度。　如食積作痛。白朮。（炒焦）茯苓。製半夏。（各一兩）蘿蔔子。（二錢）山楂肉。（一兩五錢）陳皮。（五錢）煉蜜丸如彈子大。空心米湯下一丸即止。　如已成痞塊脹痛。野芋頭。（一名仙人掌。同野芋一種。但此種葉較小。略似慈菇。葉有尖。）磨爛和糯米粉淡煮粥。每早食一茶鍾。不用油鹽。十服之後。其積自消。甚效無害。</p>
<p>〔食積成痞〕木賊草為末。每服三五分。白湯空心服即消。年遠不過兩服。</p>
<p>〔痰積成痞〕瓦稜子。（火煅。醋淬三次研細。）醋糊為丸。桐子大。每服三四十丸。淡醋湯下。</p>
<p>〔氣滯似痞〕　胡桃肉每兩加明礬末三錢。同搗為丸。桐子大。每服三五十丸。好酒下。</p>
<p>〔魚鱠生鮓積〕　生魚多食不化。即成瘕症。馬鞭草搗汁飲之即消。　生薑汁點湯服。或橄欖煎濃汁服皆效。</p>
<p>〔諸蟲積〕　痛時口中清涎流出。湯飲不能進。用烏梅。花椒。生薑片煎湯服止痛。　於月之初一至初五六蟲頭向上。用蘆薈。（二錢）史君子肉。擂丸。（各四錢）苦楝根。（向東不出土者佳。去皮及骨一兩半。）白蕪荑仁。（炒）鶴蝨草。檳榔。（各五錢）俱研末。砂糖為丸。每丸重三錢。五更空腹時。先以豬肉湯少許吃下。隨服一丸。蟲盡不再發。</p>

<h2>痿痹</h2>
<p>（附鵝掌風鶴膝風）</p>
<p>痿症之狀。四肢難舉。不能伸縮轉動。狀若癱瘓。而不痛者。乃因氣血不足屬虛。勿以風治。誤用熱燥攻風之藥。宜當歸。白芍。杜仲。牛膝。黃耆。炒白朮。（各一錢）熟地。（二三錢）知母。黃柏。（各八分）水煎。空心服自愈。</p>
<p>風痹之症。即今人所謂痛風也。蓋痹者閉也。以血氣為邪所閉。不得通行而病也。故宜行血養血藥治之。</p>
<p>〔筋骨痠痛〕　十大功勞葉。（即老鼠刺葉。採一籃剪去葉上刺。好酒一斤拌蒸曬乾七次。）紅花。（五錢炒）當歸。（一兩酒炒枯）虎骨。（一兩炙酥）同為細末。砂糖調服二錢。日兩次。</p>
<p>〔風氣痛〕　一切肩背手足皆治。薑汁。蔥汁。蒜汁。鳳仙花汁各一碗。米醋一小碗。牛皮膠八兩。先將五味汁煮濃。次下膠慢火熬成膏。出火毒。用布攤貼立止痛。　麻油一斤。入獨部蒜四十九個。蔥頭一大握。油內煎枯。去渣。加入血丹四兩。鉛粉四兩。（俱炒黃）慢火熬至滴水成珠。傾入水內七日。攤貼患處。即能止痛。　鳳仙花蓮子煎湯洗即效。</p>
<p>〔歷節風〕　每遇天將陰雨。手足作痛。至夜轉甚。肢節腫痛者。用松樹節十斤。好酒三斗。浸二十七日。每服二鍾。日五六次。以好為度。　腰腿風氣痛不可踐地。用松葉一升。（搗）酒三升浸七日。服之即效。（按松節松葉。大能治百節久風。去血中風濕。治痹痛如神。）</p>
<p>〔手足痛風冷痛如虎咬者〕　樟木屑一斗。以急流水一擔煮沸。將樟木屑入大桶內。用沸水泡之。桶內安一踏腳凳。桶邊放一兀凳。患者坐桶邊。以腳在桶內熏之。候溫洗。外以夾布單圍之。勿令湯氣入目。恐致壞眼。其功甚捷。一切風濕腳氣腫大者俱宜。</p>
<p>〔風熱臂痛〕　桑枝切段炒。水煎服。　小便黃澀者。用木通一二兩水煎。服三次愈。</p>
<p>〔秘傳黃豆丸〕　治濕痹膝痛。五臟不足。脾胃氣結積滯。大黑豆一斗。（水浸透。）甑上蒸熟。如造醬法鋪席上。用荷葉覆蓋七日。黃透取出曬乾。去黃為末。煉蜜丸如桐子大。空心每服百丸。白湯下。（並能壯力補虛損。開胃進食。大有神驗。）</p>
<p>〔秘傳藥酒方〕　治一切風痹。手足麻木。肢體不仁。將成癱瘓之症。不拘男婦屢效。肉桂。秦艽。山萸肉。川斷肉。（各一錢）廣木香。牛膝。（各三錢）當歸。枸杞。風藤。防風。黃耆。（各五錢）熟地。杜仲。木瓜。白朮。丹皮。五加皮。（各二錢）陳紹酒二斤。連藥入瓶內。隔水蒸出藥性。待涼。加燒酒十斤。（冬用煮酒亦可。）過七日。早晚飲三杯。如體素熱者。去肉桂。加桂圓肉二兩。中年之人。加甘菊五錢。</p>
<p>〔鵝掌瘋〕　穿山甲。雄黃二味。火燒煙燻之。數次自愈。呂祖傳方。　雞腦髓乘熱掌心搓擦數次即愈。　真蘄艾四五兩。水煮五六滾。入大口瓶內盛貯。將手心放在瓶口熏之。如冷再煮熱即效。　活蟹煮湯。洗手即效。</p>
<p>〔鶴膝瘋〕　三陰之氣不足。風邪乘之。兩膝作痛。久則膝愈大而腿愈細。因名鶴膝風。乃敗症也。乳香。沒藥。（各一錢五分）地骨皮。（三錢）無名異。（五錢）麝香。（一分）共為細末。用車前草搗汁。入酒少許。調敷患處。不拘久近。敷三日愈。　用去濕膏藥貼患處一二日。次用鮮威靈仙搗爛罨上。須略痛一日。出黃水即愈。仍貼膏藥收功。　此症須內服人參。（二錢）白朮。製附子。當歸。白芍。（酒炒）熟地。川芎。防風。杜仲。黃耆。羌活。牛膝。甘草。（各一錢）加姜一片水煎。食前服。多服易效。（此方兼治附骨疽。皮色不變。大腿通腫。疼痛無奈。及痢後腳疼緩弱不能行。或腿膝腫痛等症。須配參方驗。）</p>

<h2>疝氣</h2>
<p>（附囊癰）</p>
<p>〔總論〕　疝氣症有各別。治亦不同。如寒疝。囊冷結硬如石。陰莖不舉。或引睪丸痛。乃起於坐臥濕地。或寒月涉水。喜暖畏寒者是也。以溫暖去濕之藥治之。　水疝。囊腫如水晶。陰汗癢搔出黃水。或小腹按之作水聲。乃得於醉酒行房。汗出遇風寒。濕結囊中。以逐水之劑下之。　筋疝。陰莖腫脹。或潰或膿。裡急筋縮疼痛。痛極則癢。或挺出不收。溺濁如精。乃得於房中邪術所致。宜降心火之藥治之。　血疝。狀如黃瓜。在小腹兩傍橫骨兩端。俗名便癰。得之春夏大暖。勞於使內。其氣流溢。滲入脬囊。結為癰腫。以和血藥治之。　氣疝。上連腎區。下及陰囊。或因號哭忿怒氣鬱而脹。以散氣藥治之。　狐疝。狀如瓦。臥則入腹。行則出。上下無定。如狐之惑也。以逐氣流經之藥治之。　㿗疝。陰囊腫大。如升如斗。不癢不痛。因受濕氣而生。多服去濕之藥治之。凡患疝氣者。楊梅不可與燒酒同食。食則即時舉發。無藥可解矣。慎之。</p>
<p>〔疝氣初起〕　白鳳仙花陰乾。荸薺風乾等分。燒酒浸服。日飲二三鍾即效。　橘核炒去殼為末。每日空心溫酒調服一二錢甚效。　山楂。蒼朮。（各五錢）無灰酒碗半。煎八分熱服。蓋被出汗數服愈。</p>
<p>〔寒疝攻痛及偏墜〕　不論老少。病在左。荔枝核一歲一粒。慢火煅存性。研末。空心好酒調服。（年紀多者。不妨作數次服。須一日服之。）病在右。小茴香鹽水炒。研末。空心燒酒調下三錢。黃酒亦效。</p>
<p>〔寒疝氣上衝中脘築痛〕　乳香。（箬上炙去油研細二錢）生薑自然汁二錢。水一鍾。同煎三五沸。通口服。</p>
<p>〔寒疝諸疝心腹痛不可忍〕　當歸。（三兩）生薑。（五兩）羊肉。（一斤）共煮濃汁。每服半碗。日三服。如寒重加生薑。嘔吐者加陳皮二兩。白朮一兩。　玄胡索。小茴香。（等分）胡椒少許為末。每服二錢。酒調下。寒重加胡椒。</p>
<p>〔寒疝偏墜〕　大茴香一兩。（研末）小茴香一兩。用豬尿脬一個連尿。入二末於內。系定入罐內。以酒煮爛。連脬搗丸。如桐子大。每服五十丸。白滾湯下。</p>
<p>〔熱疝〕　乃火邪聚於陰分。大能作痛。必以熱症熱脈。或大便秘結。小便熱少。煩熱喜冷者是也。用紫背天葵草三兩。好酒二斤。灰火上煎至十分之五。早晚飲一二杯。兩次愈。忌銅鐵器煎炒十日。（即本草名落葵。）</p>
<p>〔水疝〕　蒼朮。（八兩米泔水浸一宿曬乾用生薑八兩蔥白四兩搗炒蒼朮干去蔥姜不用）茴香。（八兩。用生薑汁四兩浸一二宿後用鹽炒燥）吳茱萸。（湯泡三五次焙燥二兩）共為細末。搗蔥白成膏為丸。桐子大。每服五十丸。空心溫酒下。　濕疝陰丸作痛。艾葉。紫蘇葉。川椒同炒熱拌勻。乘熱用絹袋盛夾囊下。勿令走氣。冷即易之。</p>
<p>〔血疝偏墜腫痛〕　蘇木煮酒服。　楮樹葉。慄樹葉。煮酒服。俱效。　以鐵秤錘燒紅淬酒服。亦效。　雄雞翼毛。左患取左。右患取右。燒灰酒調下。</p>
<p>〔偏墜〕　雞子。（一個尖上開一孔）入硫黃末三錢。火煅成炭。研細。白湯下。　絲瓜葉燒存性三錢。雞蛋殼燒灰二錢。溫酒調服。　左里臁螺螄骨上排起四指。是三陽交穴。灸七壯止痛如神。即除根。</p>
<p>〔主心疝〕　山羊血不落水者。荷葉包裹。掛當風處陰乾。不可著雨。遇此症。取三五錢沖熱酒服。（不飲酒者。滾湯亦可。並治諸疝。）</p>
<p>〔㿗疝〕　南星。（湯泡）山楂。蒼朮。（各二兩）白芷。半夏。（制）枳實。神麯。（各一兩）海藻。昆布。（各五錢）玄明粉。吳茱萸。（泡三次各二錢）為末。酒糊為丸。鹽湯下。三五十丸。</p>
<p>〔木疝〕　即木腎。凡人心火下降。則腎水不患其不溫。真陽下行。則腎氣不患其不和。溫且和安有所謂木強者哉。木強則傷腎矣。故不可純用燥藥。當行溫和散利。以逐其邪。病邪漸去。營衛流轉則愈。須服枸杞子丸。枸杞子。昆布吳茱萸。（湯泡二三次各四兩）南星。（湯泡七次）半夏。（制）白芷。山楂。（去核）神麯。（炒各二兩）滑石。（炒）蒼朮。（鹽炒）橘核。（各三兩）俱為末。酒糊丸。如桐子大。每服五十丸。空心鹽湯下。</p>
<p>〔諸疝舉發痛不可忍〕　荔枝核。（炒脆為末）空心白湯下。或加青皮。山梔。山楂。茱萸。各等分。炒末。仍用白湯調服。　大茴香同荔枝核炒黑。各半研末。每服一錢。溫酒調下。　如兼腫痛。取旱蓮草搗汁一盞。酒半盞和勻。頓熱服。不論老少新久。服之立效。以旱蓮草能行血治血故也。</p>
<p>〔疝氣囊腫〕　田間青蛙皮貼之效。艾灸大敦穴。（在足大趾肉甲相連之處。）灸三壯即愈。</p>
<p>〔治諸疝〕　茄蒂。伏天曬乾切片。交秋不用。蒸好。酒服自愈。　如主心疝。加砂仁。（五分）蒸服。　箬葉燒灰沖酒服。　灸外陵穴。（在臍左右開一寸半）灸七壯立效。永不再發。</p>
<p>〔偏墜初起〕　小茴香。（鹽水炒一兩）穿山甲。（炮五錢）俱為末。每服二錢。酒調下。　如腫痛。用雄黃。（一兩）白礬。（二兩）甘草。（五錢）水煎溫洗。　偏墜大如瓜者。用鴨蛋九個。（米醋二斤。鍋內浸煮。以醋乾為度。）取出去殼。每食三個。好酒下。年久者二次愈。</p>
<p>〔木㿗偏墜上下不定疼痛不止〕　牡蠣。（不拘多少）鹽泥固濟。用炭三斤。煅令火盡。冷取出。每用二兩。加乾薑末一兩。同研和勻。冷水調塗患處。小便大利即愈。　內服玄胡索。（鹽水炒一兩）全蠍。（五錢）俱為末。每服二錢。鹽湯下。</p>
<p>〔囊癰〕　凡小腹作痛。牽引腎子。多寒少熱。好飲熱湯。乃疝氣也。如陰囊紅腫發熱。小便赤澀。內熱口乾。墜重作痛。乃囊癰之症。不宜用疝家熱藥。清肝滲濕湯治之。川芎。龍膽草。天花粉。當歸。生地。柴胡。山梔。黃芩。（各一錢）澤瀉。木通。甘草。（各五分）加燈心水煎。食前服。　潰後糝藥。蚌殼。（煅）黃連。（炒）青黛各等分。研極細敷之。</p>
<p>〔陰腫核痛大如升者〕　搗馬鞭草汁塗之。　韭菜地上蚯蚓糞。以生甘草煎濃調塗。</p>
<p>〔陰囊爛盡只留二子〕　鳳仙花子。甘草等分。研末。麻油調敷即生肉。（囊癰。乃陰虛濕熱流注於囊。結而為腫。至潰後睪丸懸掛者。猶不傷人。以其毒從外發。治當補陰清利濕熱。取效者十有八九。）　老杉木。（燒灰存性）蘇葉。（焙燥）各等分。為細末敷上。仍以蘇葉包之。</p>
<p>〔腎子腫如水晶陰汗潮濕〕　灶心土二升研碎。砂鍋內炒熱。加川椒小茴香於上。乘溫將陰囊放在上面。冷則再炒。三次愈。內服米仁。（朝東壁土同炒燥去土。）水煮連汁服。（多吃見效。）</p>
<p>〔腎囊風腎子腫大〕　雞蛋煮熟去白留黃。炒枯出油，再用老杉木燒灰存性。調油搽之。</p>
<p>〔囊癢〕　燥者以油核桃取油潤之。　濕者五加皮。千里光。明礬。劉寄奴。豨薟草。煎湯洗之。　豬窠草。（生小豬時者。）煎湯洗。陳壁土研末撲上愈。　陰囊。腎莖。肛門瘙癢難忍。用陳葫蘆燒灰存性。擦糝患處立愈。</p>

<h2>痢疾</h2>
<p>〔總論〕　治痢大法。當祖述內經。參考諸家名論。方能盡善。或六淫之邪侵於外。或飲食之積傷於內。間或歲時疫氣流行。皆能致痢。其病大率至三秋而發者。蓋暑濕之邪偏多。傷氣分則白。傷血分則赤。赤白相兼。氣血俱病。焦黃色者。食積也。綠豆汁色者。濕也。純血無糞者。熱毒極深也。雜下散血者。內傷也。五色備者。五臟俱受病也。青碧色者。有風邪。肝氣實也。當分內傷外感。虛實寒熱而施治。初起頭疼發熱。四肢痠痛者。宜表散微汗之。勿驟服攻裡之藥。倘口乾舌黃。裡急後重。或日下數十行者。則攻裡又不容緩矣。手足熱能食為實。手足冷不能食為虛。古人以行血調氣為主。行血則便膿自愈。調氣則後重自除。三五日內。宜通因通用。不可即服收澀之藥而遽止之。必變生他病。惟日久正氣虛而不止者。然後用補澀之劑。更須節飲食。慎起居。忌一切油膩面果之物。若宿滯未除。又增新積。腸胃何由而清。元氣何由而復。漸至痞滿惡食。成噤口痢。多至不救者有之。痢稍久不宜下。胃虛故也。屬熱滯者十之六七。亦有虛而寒者。虛者宜補。寒者宜溫。老年及虛弱人不宜下。</p>
<p>〔主方〕　黃連。（酒炒一錢半）黃芩。（酒炒二錢半）白芍。（酒炒二錢）木香。枳殼。（炒各一錢）檳榔。（五分）炙甘草。（三分）　腹痛加當歸。（一錢半）縮砂。（一錢）再加木香。白芍。（各五分）　後重小便澀。加滑石。（炒一錢半）　白痢加白朮。（炒）白茯苓。（炒）滑石。陳皮。（各一錢）煩躁閉急。再加大黃。（五錢）兼食積者。加山楂。枳實。（各一錢）　紅痢加當歸。川芎。桃仁。（各一錢半）初欲下之。再加大黃。（五錢）　紅白相雜。加當歸。川芎。桃仁。（各一錢半）以理血。滑石。陳皮。蒼朮。（炒各一錢半）以理氣。有食積。亦加山楂。枳實。　赤黑相雜。小便赤澀者。加木通。澤瀉。茯苓。（各一錢）黑山梔。（五分）以分利之。〔痢疾初起〕　水紅花近水邊者取花葉曬。　炒。研。每服三錢。紅痢蜜湯下。白痢砂糖湯下。　山楂肉。（炒炭研末三錢）檳榔。（一錢焙研末）陳細茶。（二錢研）紅痢蜜湯下。白痢加橘紅。（五分）木香。（六分）同研末。砂糖調服即效。　千金方用薤白一握。細切煮粥食即止。　灰莧菜子。（連葉陰乾研末）每服三錢。砂糖調下。</p>
<p>〔白痢〕　痢下白膿不止。白麵。（炒熟篩）煮米粥將好。入面和勻食之。即日痢百行。亦能見效。　痢下如魚凍。用白鴨血好酒沖熱服。</p>
<p>〔冷痢腹痛〕　肉豆蔻一兩去皮。醋和麵裹煨搗末。每服一錢。米飲下。即飲食不進者。亦能見效。　如食蟹冷痢。用鮮藕節洗淨。搗碎煮汁熱服。　白痢如凍膠。如鼻涕者。又宜乾薑。縮砂。厚朴。肉桂之類溫之。</p>
<p>〔熱痢〕　痢下純血鮮紅。小便熱澀而痛。脈息滑實有力。畏熱喜冷。躁急多煩。益元散。（方見暑症門。）每服三錢。新汲井水調服。以好為止。車前草。（取子葉）搗汁一杯。入白蜜半杯調服。或用大黃（一兩酒浸一日去酒）水煎勻。兩次服。或加入煎藥內服。</p>
<p>〔血痢〕　韭菜連根搗汁一杯。和酒一杯。溫服最效。　荷葉蒂水煎服亦效。　臭椿樹。（取根上白皮）枯礬。（各一兩）槐米。（二兩）炙甘草。（五錢）俱為末。水法為丸。每服三錢。米飲下。日兩服。　血痢諸藥不效。垂危者。取臭椿根白皮。五錢。酒二杯。煎一杯服下即效。屢驗。　痢下純血。麻仁汁。綠豆同煮食即效。　飲食不進。疼痛不可忍者。用延胡索（炒為末）三錢。米飲調下立止。或淡酒溫下。　痢下清血。腹中刺痛。樗樹根白皮切片炒。研末。米醋丸。如桐子大。空心米飲下三五十丸。</p>
<p>〔酒痢〕　痢血腹痛。或如魚腦五色者。老絲瓜一條。連皮燒研。空心酒服二錢。以好為度。</p>
<p>〔不論赤白久痢〕　白扁豆花照本人每歲一朵。加冰糖三錢。陳細茶三錢。水一碗煎至六分服。緩一頓飯間。再用紅扁豆花如前法煎服。屢驗。</p>
<p>〔久痢不愈〕　桑樹蛀蟲屎炒燥。研細。篩過。砂糖調服即效。</p>
<p>〔肛門痛〕　久痢痛不可忍。炒食鹽布包溫熨之。或用枳實炙熱熨之。熟艾。黃蠟。訶子。燒煙燻之。</p>
<p>〔痢後脫肛〕　赤石脂。伏龍肝。（即灶心土。）研細敷之。　五倍子三錢。研入。白礬一塊。水碗半煎湯洗之。　大腸虛冷脫肛。用蝸牛。（一兩焙燥燒灰）豬脂調和。敷之立縮。最效。</p>
<p>〔清暑丸〕　治痢疾不拘紅白。日夜。無度。裡急後重等症。用豬苓。（酒炒）赤芍。廣皮。烏藥。玄胡索。（淡醋湯炒）生甘草。（切片曬燥研末各二兩）葛根。（三兩）黃芩。（三兩酒炒）澤瀉。（四兩。鹽水拌炒）廣木香。（一兩切片研）俱為細末。用青蒿。（三兩）蘇葉。（二兩）煎濃湯灑藥末上。如水法為丸。外用白雲苓。（四兩研末）滑石。（八兩水飛研）為衣。每服三錢。以白扁豆花。（二十朵）鮮荷葉。（三錢）同煎湯吞下。或用陳年蘿蔔菜乾。煎湯下更效。服一二次後。屢試立效。忌油膩葷腥。面、蛋、生冷、數日。如酷熱之後。宜多備濟人。惟白痢如魚凍者勿服。水瀉勿服。</p>
<p>〔噤口痢〕　古方用石蓮肉。二錢為末。陳米飲下。但石蓮如無真者。用藕汁煮熟。稍加砂糖頻服。兼進多年陳米稀糜。調其胃口必效。　丹溪方。用人參。（二錢）黃連。（一錢薑汁炒）水煎濃。終日細細呷之。如吐再服。但得一呷下咽便開。又宜引熱下行。用田螺一個搗碎。入麝香少許。罨臍中即效。　大蒜搗爛貼足心。（並治小兒。）　水蛙。（即田雞一個。）連肚腸搗爛。新瓦上烘熱。入麝香三分。貼臍上氣通即食。　金鯉魚一尾。（重一二斤者。治淨。）用蔥醬入胡椒三五分煮熟。令病人嗅之。欲食隨意食之。即效。　烏梅一斤敲碎。置盆中。用滾水十餘碗泡熟。令病人坐盆上。待熱氣衝上肛門。溫即洗。其人如睡去。即扶上床。煎陳米粥湯候之。如思食即食半碗。少頃再飲。不宜多。若小兒減半治之。　諸藥不效者。用水仙子。（即糞缸中蛆。）洗淨。瓦上焙乾為末。每服一二匙。米飲調下。便能思食。大有奇功。</p>
<p>凡噤口痢。如頭痛。心煩。手足溫熱。未嘗多服涼藥。察其脈症。脾胃不弱者。乃毒氣上衝心肺。以致嘔而不食。宜用敗毒散。（茯苓。川芎。柴胡。前胡。桔梗。羌活。獨活。枳殼。生甘草。）各等分。每服四錢。加陳倉米百粒。生薑三片。棗一枚。水煎溫服。　若脈氣微弱。或心腹膨脹。手足厥冷。初病則不嘔。因服罌粟。烏梅。苦澀涼藥太過。以致聞食先嘔者。乃脾胃虛弱。用山藥。（一半生。一半熟。）炒為末。米飲下。　若虛寒甚。脈弱者。須理中湯治之。（人參。炒白朮。炮乾薑。炙甘草。）各一錢。水煎服。</p>
<p>〔渴痢不止〕　羊肺一具。和鹽豉作羹食。三次即愈。</p>

<h2>大小便症</h2>
<p>（附脫肛　便血淋濁　遺精）</p>
<p>〔大便閉結〕　胃實能食。小便熱赤者。芝麻。（二兩搗爛和水少許去汁）杏仁。（二兩去皮尖研如泥）大黃。（二兩煨熟）黑山梔。（四兩）俱為末。煉蜜入麻汁和丸。桐子大。每服五十丸。空心白湯下</p>
<p>〔大腸實熱秘結〕　生大黃。（四兩）牙皂莢。（去子筋炒黃四錢）俱為末。蜜丸綠豆大。每服一二錢。白湯空心下。並治腸風秘結。　如年老不可服大黃者。柏子仁。松子仁。火麻仁。（各一兩）共研勻。用黃蠟五錢。熔化和丸。桐子大。每服二三十丸。空心米飲下即通。　蘇子。麻仁。（不拘多少。研爛。）水濾取汁。煮粥食之。即津液枯燥腸風。服之即效。</p>
<p>〔風結血秘〕　或胃中伏火。大便秘澀不通。不思飲食。皆應潤燥和血疏風。則自通矣。歸尾。大黃。（煨熟切片研）羌活。（各五錢）麻仁。桃仁。（去皮尖各一兩）先以二仁研如泥。同藥末蜜丸。桐子大。每服五十丸。空心白湯下。</p>
<p>〔老年津液枯燥秘結〕　豬脂油。（一斤。熬淨去渣。）白蜜。（一斤煉淨）再同入銅鍋熬數沸。加歸身。（四兩煎濃汁）和入成膏。不時挑服至妙。</p>
<p>〔一切秘結〕　生蜜一大杯。滾水一碗調玄明粉三錢服之即通快。不損脾胃。大小便。五七日不通者。牙皂。（二分取不蛀者燒灰）米飲調下二三錢即通。</p>
<p>〔大小便日久不通欲死者〕　推車蟲。（七枚）土狗。（七枚）男病。（推車蟲用頭。土狗用身。）女病。（土狗用頭。推車蟲用身。）新瓦上焙乾為末。用虎杖樹皮向南者。濃煎汁調服。諸藥不效。用此即通。</p>
<p>〔大小便一切秘結〕　或兼他症。或老弱虛極。不可用下藥者。蜜。（不拘多少熬老。）入皂莢末少許。以蔥白作骨。乘熱捏作兌。候冷硬。用油塗肛門。插入立通。　以鍋勺炒鹽至赤。為末。入竹筒中納肛門內。一次立解。　蔥白。（一斤。搗爛炒熱。）用帕包熨小腹上。氣透即通。（無蔥大蒜同效。）　食鹽。（炒紅待冷。）填臍內。切蒜一片蓋鹽上。用艾炷灸三五壯即通。此二方小兒同治。男婦皆效。　大豬膽。（一枚取汁）和醋少許。用竹筒灌入肛門內。少頃即通。（如不得進。竹管一頭。用豬尿脬紮緊。然後入汁內。手力一捻。藥即入內。）</p>
<p>〔脫肛〕　氣虛而脫者多。人參。（一二錢）炙黃耆。（三錢）川芎。當歸。升麻。（各一錢）水煎食前服。如血虛。加白芍。熟地。如血熱。加炒黃柏。如虛寒。加炒黑乾薑。　外用五倍子。（炒研）水煎湯浸洗即收入。或再用五倍子。（研極細。）或加赤石脂細末。糝在芭蕉葉上。托而上之。再無不效。　如腸風有血者。加蛇床子煎湯洗。外用蛇床子。（炒為末。出火性。）糝肛上立收。</p>
<p>〔大腸伏熱脫肛紅腫〕　砂仁。黃連。木賊。各等分。為細末。空心米飲下。外用五倍子。荊芥。煎濃洗之。再以木賊燒灰存性。研細糝上托入。</p>
<p>〔脫肛下血〕　韭菜。（一大握。搗碎。瓦罐內煎熟。）再用生韭汁沖湯內。先熏後洗。一二次即效。</p>
<p>〔一切脫肛〕　常以升麻煮豬大腸食之。即收上。　常以二桑葉代草紙效。　用藥收上頻脫者。多服補中益氣湯。（方見勞損門。）　年久不愈。生鐵三斤。（水一斗煎至五升。）取湯洗。　鱉頭一枚。燒令煙盡。為末敷上。手按托之。即止。</p>
<p>〔肛門腫痛〕　木鱉子。（去殼取油。五六枚。）研如泥。滾水泡湯乘熱洗。另研少許敷患處。</p>
<p>〔肛門腫癢〕　杏仁搗膏。敷上即止。　病久蟲多者。用桃葉五七斤。蒸熱透。納小口壇內。以患處坐上受熏。蟲盡死。　有因脫肛。裡急後重。久而生蟲者。刮取豬肚上垢膩。入花椒末拌勻。塗癢處。上以青布袋兜之。再以溫湯入壇內。坐上熏之。少頃蟲入布袋內。二三次蟲去癢止。</p>
<p>〔大便血〕　血清色鮮者腸風也。血濁而色黯者。臟毒也。肛門射血如線者蟲痔也。</p>
<p>〔腸風下血〕　槐米。（二兩）防風。地榆。黃芩。（酒炒）當歸。（各一兩）枳殼。（六錢）俱為末。用麵糊丸。桐子大。空心白湯下二十丸。　赤小豆炒黑為末。每服二錢米飲下。如先血後便。用赤小豆。（五兩。浸令芽出。曬乾。）當歸。（一兩）為末。白湯調下二錢。日三服。　綠豆粉。（一斤。炒黃黑色。）為末。每服五錢。砂糖湯調服立效。忌食榧子。豆腐。（末入袋濾出漿者。帶渣取來。）鍋內炒黃燥。可以研末為度。每服三錢。如下紫血塊者。白糖湯調服。紅血塊者。砂糖湯服。日三錢。即遠年便血。至麵皮黃色垂危者。服之神效。　木耳。（炒黑一兩。生一兩。）芝麻。（五錢）煎水作茶飲甚效。　蕎麥粉。（一斤）二蠶砂。（二斤。焙燥研細。）米飲丸桐子大。每服五錢。以好為度。　便血服涼藥不效者。用歸脾湯。加（槐米。黃芩。）治之。</p>
<p>〔臟毒血痔〕　秦艽。防風。當歸。川芎。地榆。紅花。（各五錢）宣州大黃連。（二兩去毛淨）俱為末。糯米一茶杯。（浸一宿）用豬大腸。（洗淨）將藥末裝入腸內。兩頭紮緊。煮爛杵為丸。桐子大。早晚空心白湯下三四十丸。　日久不止者。用殭蠶。（炒黃。一兩研。）敗棕。（燒灰存性。二兩。）米飲丸桐子大。每服二錢。醋湯空心下。　年久不效。用百藥煎。（生用一兩。燒灰一兩。炒焦一兩。）共研細蜜丸。桐子大。空心參湯下五七十丸。（或米飲下二三十丸。）</p>
<p>〔酒積便血〕　神麯。（一兩半）白酒藥。（二丸）俱為末。水調捏成餅。慢火炙黃為末。每服二錢。白湯下。</p>
<p>〔糞後紅〕　下霜時冬青子。蜜浸。曬乾三次。空心。白湯下二三十粒。</p>
<p>〔小便不通〕　脈浮發熱。口渴溺管疼痛者。豬苓。滑石。（各三錢）茯苓。澤瀉。（各二錢）阿膠。（一錢半）水煎溫服。連服即通。　益元散。（方見暑症）泉水調下三錢即通。　因肺燥熱。小便不通。黃芩。（一錢）黑山梔。（二錢）鹽豉。（二十粒）長流水煎服。　如服熱藥過多。致小便不利。或臍下痛不可忍。黃連（炒一錢）　黃柏。知母。（俱鹽水炒各一錢半。）生甘草。（一錢）水煎服。　如血鬱臍下切痛不通。蒲黃粉。（二錢）滑石。（六分）白湯調下。日三服。或用婦人油發灰二錢。酒調下。止痛即通。</p>
<p>〔小便不通兼血淋〕　莖中痛不可忍者。牛膝。（二兩）煎濃。用無灰白酒沖服。或時刻煎湯當茶飲。以好為度。並治五淋。如不通暢。每牛膝一兩。加朴硝三錢。</p>
<p>〔熱症中暑小便不通〕　蚯蚓。（杵爛。用涼泉水攪和澄清。）取汁半碗。服下立通。能大解熱疾。不知人事欲死者。服下即效。</p>
<p>〔老年或虛弱小便不通淋澀〕　琥珀。（研細末。）每服一錢。人參湯調服。並治一切淋症。諸藥無效。病久虛損。服之即效。</p>
<p>〔小便不通至急〕　大田螺。（三枚。生去殼。）搗爛。入麝香三釐。封臍上即通。　不拘男婦。用大蒜分開取瓣內心一條。入水門內即通。　至急者。土狗一枚。獨頭蒜一個。同搗爛。貼臍上即通。　皂莢。蔥頭。王不留行。各數兩。煎湯一盆。令病者熏洗小腹下體。熱氣內達即通矣。如婦女用蔥白塞水道中。再加熏洗。其通尤速。　前法炒蔥。熨臍至效。　白菊花根。搗爛。生白酒沖汁溫服。　有因膀胱氣閉。結滯。不能通達。諸藥不效。危困將死者。用豬尿脬一個。兩頭俱用鵝毛管穿透。線扎。先縛住下口。將上口進氣滿亦縛定。將下口鵝毛管尖插入馬口內。去根下所縛。則氣直入膀胱。塞開小水自通矣。最妙法也。〔尿哽淋滴不出〕　屋檐上清明日插楊柳條。（朝北者效。）煎湯服。一二日效。大人病此。忍小便一二時。暢解即愈。</p>
<p>〔老年遺尿不知〕　薔薇根搗爛絞汁。溫酒沖服。　桑螵蛸。（不拘多少。酒炒為末。）薑湯調下二錢。</p>
<p>〔小便血〕　尿血不痛。如溺管中痛者。以淋症同治。發灰二錢。用茅草根。車前子。煎湯調下。二三次即止。並治舌上出血。　乾柿餅。（三枚燒灰。）陳米湯調服。以好為度。　苧麻根。（一兩）煎湯服。　益母草搗汁服皆效。　日久不愈。用鮮地骨皮。（洗淨搗自然汁。）加酒少許。空心溫服。（清心腎。開鬱結。兼分利。）如無汁。煎濃。每服一二杯。　久病而體虛者。阿膠三兩。（蛤粉炒成珠。研末。）淡酒調服三錢。</p>
<p>〔房勞小便出血〕　山藥。（一兩）鹿角。（五錢刮屑。）發灰。（二錢）俱研末。苧根搗汁。打糊為丸。桐子大。每服五十丸。空心白湯下。　凡小便血。服清利藥不效者。用補中益氣湯。加車前子治之。（方見勞損門。）</p>
<p>〔小便淋症〕　淋者。淋瀝澀痛也。小便尿血為血淋。火氣煎爍為砂石淋。氣滯澀痛為氣淋。尿出凝如膏糊為膏淋。因勞而作為勞淋。此五淋之辨也。總以疏通清熱為主。韭菜搗汁。和生白酒空心服。其渣煎湯洗陰莖。船底青苔煮水飲之。（此藥得水氣之精。大能分利陰陽。去臟腑之邪毒。）</p>
<p>〔血淋痛不可忍〕　側柏葉。藕節。車前子。煎濃溫服。如重者調益元散（方見暑症門。）三錢。服下即效。　茅草根煎湯。當茶飲即止。　旱蓮草。車前草同取汁。每服一鍾立效。　發灰二錢。藕節湯調服三次愈。</p>
<p>〔諸淋〕　初起。用車前子。（五錢）淡竹葉。赤茯苓。荊芥穗。燈草。（各二錢）水煎服。以好為度。　痛不可忍者。白硝石二錢。（研細。）以泉水調下即止。如氣淋小腹急滿。尿後而有餘瀝。用木通煎湯下。　如石淋將硝微炒研。溫水調下。　葛粉。砂糖和丸。如彈子大。泉水化服。日三服。多吃即效。　杜牛膝。搗碎煎濃汁。入麝香少許。頻服至效。（蓋牛膝莖葉煮酒服。治小便不利。莖中痛欲死。及婦人血結。堅痛如刺。及治淋症之要藥也。）</p>
<p>〔砂石淋〕　石首魚腦骨。（五對火煅。）滑石。（五錢）俱研細。分兩服。用木通煎湯調下。以好為度。　白扁豆根數寸煎湯服。能止痛。　瓦松煎湯乘熱洗。良久即通。</p>
<p>〔膏淋〕　海金沙。滑石。（研細各一兩）瞿麥穗。杏仁。（各三錢）甘草。（二錢）俱為末。每服二錢。用麥冬通草煎湯調服。</p>
<p>〔死血作淋〕　牛膝。（四兩。酒浸一宿。）歸尾。（二兩酒洗）赤芍。（一兩半）生地。（一兩半酒洗）川芎。（五錢）水五碗煎至二碗。入麝香少許。分四次服。</p>
<p>〔白濁〕　色白若泔漿濁。在溺後不痛者。乃濕熱所致。用五爪龍藤。（連根一兩）土茯苓。杜牛膝。（各八錢）生白酒三碗。煎至一碗。空心服三次愈。並治下疳如神。　冬瓜仁炒為末。米飲下五錢。亦治白帶。（按冬瓜仁久服悅顏色。益氣血。補肝。明目。治五勞七傷。）　病久下元虛冷。小便不禁。濁而兼遺者。韭菜。（二斤取汁。）　牡蠣。（左邊者八兩。炭內燒紅煅干韭汁為度。）研末。每服三錢。空心燈草湯調服。</p>
<p>〔淋濁〕　小便頻數而痛者。車前草四兩搗爛。生白酒攪汁。入鹽少許。空心熱服一二次即愈。　痛不可忍。羊角燒灰三錢。好酒空心下。</p>
<p>〔赤濁〕　益母草子莖葉。取汁一盞。空心服即效。</p>
<p>〔夢遺〕　腎虛精滑。日久不愈。服之如神。雞蛋十個煮熟。去殼。再用礱糠火煨如黑炭。如不能透。皮上先焦者。剝下再煨。中心以黑炭為度。研細。每服三錢。用潼關沙苑蒺藜一錢。煎湯沖服。　新出蠶繭七枚。去蠶蛾。用新瓦二片合繭。火上炙煙盡存性。逐個各包開。每日清晨。用榖樹脂一茶匙。調化一枚。好酒半杯送下。服完全愈。</p>
<p>〔茯菟丸〕　治思慮太過。心腎虛損。溺有餘瀝。或白濁遺精。菟絲子。（五兩酒煮。）　白茯苓。（三兩）石蓮肉。（二兩）酒糊丸桐子大。每服五十丸。空心鹽湯下</p>
<p>〔一切遺症〕　白濁血淋難愈者。穀精草。豬骨髓。（各一兩）酒煎服。以好為度。</p>

<h2>腳氣</h2>
<p>（附腎臟風）</p>
<p>〔總論〕　腳氣始受於濕。復挾風寒暑熱之邪而成。故先起於腿足。腳先屈弱。而舉體轉筋。肢節痛。而足胻腫。少腹不仁。心中悸動。胸滿便澀。發熱頭疼身痛。其狀絕似傷寒。人多誤治。仲景以腳氣為類傷寒症。另立篇目以別之。蓋為此也。初起按之必熱且痛。但紅腫自足起漸行至股。勢必上升。如升至心者不治。急宜療之。</p>
<p>〔一切腳氣初起〕　土烏藥。（一二兩去皮）以碗片刮下屑。收於瓷器內。以好酒一斤。浸一宿。次日空心去藥。入麝香少許。將酒分三次溫服。如無麝。多服一二次。得溏瀉後即效。</p>
<p>〔腳丫濕爛腫痛〕　兩足生瘡。不能行走。蒼朮。（米泔浸一日。曬乾切片。鹽水炒三錢。）黃柏。（酒炒三錢）川牛膝。（酒炒二錢）水煎。空心服。重者日兩服。五七次後。再無不效。　外用枸杞葉搗汁。將鵝毛塗患處。或蘿蔔菜連根煎湯洗皆效。</p>
<p>〔防己飲〕　治濕氣足痛脛腫。白朮。（土炒）蒼朮。（照前制）犀角。生地。（酒炒）黃柏。（酒炒各一錢）木通。防己。檳榔。龍膽草。（各八分）甘草。（五分）水煎熱服。　如有痰。加竹瀝薑汁。如大便秘。加桃仁。小便澀。加牛膝。　鳳仙花葉曬乾。煎湯熱洗。仍以葉搗爛敷患處。</p>
<p>〔腳氣發腫〕　馬鞭草煎湯洗二三次愈。如老年或病後虛腫。用補中益氣湯。（方見虛損門。）加（米仁三錢。牛膝二錢。）多服即效。</p>
<p>〔腳氣止痛〕　牛皮膠。（銼碎。同麩皮炒成珠。研細末。）每用酒調下一錢。日兩服止痛。　赤小豆。（研末）南星。（炒研）和勻。薑汁調塗止痛。　艾葉。（八兩揉）花椒。（一斤）草烏。（二兩切片）和勻。布包如棉褥。置悠火爐上洗足。於褥上踹之。椒氣上升。立能止痛。</p>
<p>〔腳氣衝心〕　檳榔一個為末。用童便薑汁。共半盞調下。</p>
<p>〔腳氣垂死〕　惡寒發熱。兩足腫大。心煩體痛垂死者。用杉木節。（三兩）檳榔。大腹皮。橘葉。（各一兩）俱切細。長流水六碗。煎至二碗。分作三服。如少年體實者。一日服盡。大便利下黃水。其病除根。未愈。數日再進一服。以病去為度。外用杉木屑。橘葉。煎湯洗。（按此症非風邪。乃氣逆也。檳榔行至高之氣。腹皮行胸膈之氣。杉節行肢節之氣。橘行肝氣。氣行則病去。藥非大劑。不勝其邪。用者酌宜。）</p>
<p>〔流火〕　腿足紅腫。疼痛無定處。活絡丹酒調服甚效。　外用海蜇皮。取薄者。貼上。燥則易之。　或用鹼。（不拘多少。研細。）水調塗。燥則有霜。拂去再塗。或用煤炭研細。米醋調塗。皆止痛妙法也。　杉木屑煎湯洗亦效。</p>
<p>〔腎臟風壅積腰膝沉重〕　威靈仙。（炒研細末）蜜丸桐子大。五更時酒下七八十丸。平明微利惡物如青膿。即是風濕積滯。如未動。次日再服百丸。利後吃粥補之。愈後仍服平補藥數劑。則不再發。（按威靈仙去眾風。通十二經絡。微利不瀉。服之忌茶麵。）</p>
<p>〔腎臟風攻註腳膝腿腫如瓠〕　甘遂一兩。木鱉子。（一雌。一雄。）去殼為末和勻。用豬腰子二個。批開入藥末一錢。濕紙裹數重。火內煨熟。五更初細嚼米飲下。平明利下積水為度。利後吃粥助之。如只患左腿。用左邊腰子。患右用右。藥末只用一錢。即年久。服之得效。</p>

<h1>卷三</h1>

<h2>頭痛</h2>
<p>〔風熱上攻頭目昏痛〕　黃芩。（一兩。酒炒三次。不可令焦。）川芎。（五錢）白芷。（二錢五分）荊芥。（二錢）芽茶。薄荷。（各一錢半）為末。每服三錢。清晨調下。如頭巔及腦痛。加細辛藁本。蔓荊子。（各一錢半）或煎服亦可。</p>
<p>〔傷風頭痛〕　白芷切片。以蘿蔔汁浸透。搐入鼻中即止。</p>
<p>〔濕熱頭痛〕　痛時頭重如山。脈細是也。麻黃根。（炒）苦丁香。（各五分）紅豆。（十粒）羌活。（炒）連翹。（各二錢）為細末。搐入鼻中效。</p>
<p>〔痰厥頭痛〕　其痛如裂。頭旋眼花。目黑不敢開。如在風雲中。煩悶噁心。厥冷不得安臥者是也。川芎。細辛。南星。（火炮）橘紅。茯苓。（各一錢）半夏。（二錢）枳實。甘草。（各五分）加生薑三片。水煎。食後服。</p>
<p>〔寒濕頭痛〕　蘇葉。川芎。花椒。雨前茶。蔥頭。水煎。熏頭一刻服下。多蓋衣被。汗出即愈。</p>
<p>〔血虛頭痛〕　起自魚尾。上攻頭痛。日輕夜重也。當歸。川芎。（各等分）每服二三錢。水煎服。產後頭痛。服之即驗。</p>
<p>〔氣虛頭痛〕　耳鳴九竅不利。或因病後而起者。人參。茯苓。炙甘草。（各一錢）白朮。（土炒二錢）加生薑。（三片）棗二枚。煎服。如連巔頂痛者。加藁本。防風。（各一錢）柴胡。（三五分）</p>
<p>〔頭痛連睛痛〕　石膏。牛蒡子。（炒）各等分為末。清茶食前調下三錢即止。（眉稜骨痛不可忍）　防風。羌活。（各三錢）黃芩。（酒炒一錢。冬不用。如能食而熱痛者加用。）甘草。（三錢夏生用。冬炙用。）每服三錢。水煎食後服。</p>
<p>〔半爿頭痛〕　熟石膏牛蒡子。（各三錢為末）酒調隨量飲醉。取汗即愈。　香白芷。天南星。（炮製。各一錢。）川烏。製半夏。（各八分為末）每服一錢。水調服。婦人加甘草一錢。</p>
<p>〔諸頭痛〕　生蘿蔔汁一蜆殼。仰臥注鼻中。（左痛注左。右痛注右即效。）</p>
<p>〔風熱痛〕　川芎。白芷。石膏。（煅）荊芥。（各等分為末）每服一二錢。白湯調下。以好為度。</p>
<p>〔頭風〕　頭連筋痛。受風即發。噁心嘔吐。偏左者屬風與血虛。或屬火也。偏右者痰與氣虛。或屬熱也。左右皆痛者。氣血兩虛也。不拘偏正遠近。用白芷。川芎。（各三錢）黃牛腦子一枚。同藥入臼搗勻。加酒煮熟食之。儘量飲。睡後酒醒。其患若失。　羌活。（一兩半）獨活。（炒一兩半）赤芍。（一兩）白芷。菖蒲。（各六錢）俱為末。蔥頭煎濃湯調塗。藥到痛止。　石姜樹葉煎湯頻熏洗。或用荊芥蔓荊子作散皆效。　或用荊芥（焙燥研末）每日服二錢。豆酒下。或用羊糞為末。搐入鼻中亦效。　鵝兒不食草。（牽藤丫枝有一粒。小子者真。陰乾。）研末吹入鼻中。連打數嚏即效。</p>
<p>〔頭風煎藥〕　痛在左屬風者。荊芥薄荷之類。風熱者用荊芥。白芷。麻黃。（各一錢）陳皮。（八分）蒼朮。（米泔水浸一錢）甘草。（八分）水煎服。　血虛者。川芎。當歸。（各三錢）荊芥。黃芩。（酒炒）防風。白芷。薄荷。蔓荊子。（各一錢）水煎服。　頭風在右屬痰。蒼朮。半夏之類。　濕痰頭風。酒芩。（三錢）蒼朮。（四錢）川芎。細辛。（各一錢半）甘草。（一錢）為末。薑茶擂勻調服。　頭風屬火。酒芩。（二三錢）陳皮。半夏。茯苓。薄荷。川芎。細辛。（各一錢）甘草。（五分）水煎服。</p>
<p>〔頭風年久不愈〕　痛甚者。用玄胡索。（七枚）青黛。（二錢）牙皂。（二個去皮子為末。）俱研細。水和丸。如杏仁大。每用水化一丸。灌入病人鼻內。隨左右咬錢一枚。當有涎出成盆而愈。</p>
<p>〔偏頭風〕　蓖麻仁五錢。黑大棗十五枚。（去核）同搗爛塗紙上。用箸一隻卷之。去箸納鼻中。良久取下。清涕即止。</p>
<p>〔頭風發暈〕　蒼耳草葉。（曬乾為末。蜜丸桐子大。）每服二十丸。十日愈。</p>
<p>〔頭風白屑〕　桑灰汁沐之。或用山豆根油浸塗之。皆效。</p>
<p>〔頭上白禿〕　大鱔魚搗爛敷之。或用生鵝油塗頭上。將舊鞋底洗淨烤熱擦之。去白皮。一連數次。不可洗去即愈。如不生髮。用枸杞煎湯飲。生半夏磨汁塗之。</p>
<p>〔諸頭眩〕　風熱頭眩。用薄荷。川芎。（各一錢）荊芥。（六分）羌活。白芷。炙甘草。（各五分）細辛。防風。（各三分）水煎服。痰火眩暈。用大黃酒浸九蒸九曬。為末水丸。如綠豆大。每服百丸。食後臨臥清茶送下甚效。</p>
<p>〔烏須黑髮〕　茄樹上留茄一個。挖一洞。將上好京墨二錢嵌茄內。用紙封好。留在樹上。待茄老取下燒灰水調。將指頭蘸灰搽上即黑。永不退。勿沾肉上。</p>
<p>〔婦女烏髮丹〕　側柏葉。（一握）核桃。（一個）榧子。（三個）同搗爛。用滾水泡待涼搽發。頻年不斷。至老黑而不禿。</p>

<h2>面病</h2>
<p>（附脫頦）</p>
<p>〔頭面癬瘡〕　生白果仁。切斷頻擦即效。　日久者。用黃柏末。黃丹。煙膠。（各等分。同研細。）香油調塗。</p>
<p>〔面上暴生瘡〕　杏仁。（研細。）以雞子清調如煎餅。至夜洗面後敷之。旦仍洗去。數十次效。　生小癤。用生半夏。面。食鹽。（各等分。同細研）醋調敷。</p>
<p>〔抓破面上皮〕　生薑自然汁調輕粉敷之。無疤。</p>
<p>〔兩顴骨紅瘡〕　初如細斑。久則成堆。白蘞。白芷。（等分。炒研末存性。）蓋燭油。黃蠟。同藥末熔化。調勻搽上即退。</p>
<p>〔面上雀斑〕　鷹糞白水調敷之。並治瘡疤。　櫻桃枝。紫背浮萍。白梅肉。牙皂各等分。焙乾為末。洗面時和水擦之漸退。　綠豆。（生磨細八兩）白芷。白殭蠶。（各二兩）防風。滑石。（各一兩）　共研細。婦女常年代皂擦面。臨睡用少許水和搽面。去斑潤顏色。並治周身白屑。皮膚作癢。　若面生黑點如芥者。鹿角燒灰豬油調塗。　黑牽牛。（研細末。）雞子清調。夜敷旦去。皆效。</p>
<p>〔面上肺風瘡〕　鹿角尖。（無灰酒磨濃。）頻塗即退。</p>
<p>〔痄腮〕　靛青花塗之即消。如無靛用大黃。（生研細末。）蔥汁調塗立消。　赤小豆研末。米醋調敷。常以醋潤之即消。</p>
<p>〔兩腮紅腫〕　百合。（一個）山芝麻根。（去皮）貝母。元明粉。（各一錢）銀硃。（七分）加白麵調敷。口含白梅置腮邊。良久吐涎出腫退。</p>
<p>〔脫頦〕　起於腎肺虛損。元神不足。或笑談高興忘倦。一時元氣不能接續所致。患者平身正坐。令人以兩手托住下頦。向腦後送上關竅。隨用絹條兜頦於頂上。或口含烏梅一個即上。　或用南星末薑汁調塗兩頰。一夜即上。須避風。如虛損不足者。宜速服煎劑。以免風邪外受。毋致痰涎壅盛。口眼歪斜。而風中臟腑。十無一瘳矣。製附子。（六分）殭蠶。（酒炙）當歸。（各二錢）人參。製半夏。茯苓。（各一錢五分）陳皮。（一錢）炙甘草。（三分）川芎。（八分）生薑三片。水煎服。　如年壯者。飲酒醉睡中。吹皂莢末入鼻中。得嚏即上。</p>

<h2>耳症</h2>
<p>〔治耳暴聾〕　全蠍去尾毒為末。酒調滴入耳內即效。　芥菜子搗碎。入人乳和丸。綿裹塞耳內。數易即通。　骨碎補削作條。火炮乘熱塞耳中亦效。　聾久不效。大蒜一瓣。中剜一孔。以巴豆一粒去皮膜。火炮極熟。入蒜內。用新綿包定。塞耳內三次效。白蒺藜。（半生半炒去刺。）為末。蜜丸。空心服二錢。久服益耳。</p>
<p>〔氣閉耳聾〕　甘遂一寸塞耳中。甘草一寸口噙即通。</p>
<p>〔鼻塞耳聾〕　柿餅三枚切細。加粳米三合煮粥。空心食之。</p>
<p>〔虛聾〕　茯苓。（二兩）山藥。（炒三兩）杏仁。（炒一兩去皮尖）俱研細。用黃蠟十兩熔化為丸。彈子大。鹽湯嚼下。（或只用黃蠟一味。細嚼。點好茶送下亦效。）</p>
<p>〔病後耳聾〕　石菖蒲搗汁滴入耳。或用葉揉軟塞之。</p>
<p>〔耳中虛鳴〕　全蠍。（十四個）麝香。（少許）薄荷。（十四葉。裹香蠍瓦上焙燥。）研極細末。滴水捏作錠子。塞耳內極效。</p>
<p>〔耳中常鳴〕　生地黃煨熟截段。塞耳中。日數易即效。</p>
<p>〔耳痛〕　杏仁。（炒黑研碎）加蔥白搗捏棗核大。塞耳中。數易即效。　耳痛不可忍者。用磨刀鐵漿滴入耳。極驗。　鮮薄荷葉。同蝸牛搗汁。滴耳中。即效。　初痛。用油胡桃絞汁。滴入耳。即止。　吳茱萸。大黃。烏頭尖。共為末。貼足心。引熱下行即止。　耳內忽大痛。如有蟲在內奔走。或有血水流出。或干痛不可忍者。用蛇蛻皮。（燒存性研細。）以鵝毛管吹入耳中。立愈。　耳內腫痛者。用番木鱉磨水。滴入耳。即愈。　連外根腫痛者。蚯蚓泥調塗。</p>
<p>〔耳根腫痛〕　連腮齒太陽俱痛不可忍者。大黃。（一兩）青木香。（三錢）薑黃（三錢）檳榔〔三錢〕共為末。醋蜜調勻。貼患處。中留一孔出氣。　赤小豆木鱉子研末。雞蛋清調塗立止。</p>
<p>〔耳內出血〕　蒲黃。（炒黑研細）吹入。或用龍骨。（煅枯研細）吹入。即止。</p>
<p>〔耳內腫痛出膿及黃水〕　枯礬。（五分）胭脂壞。（燒灰二分）麝香。（五釐）陳皮。（燒灰五分）共研細。先有菖蒲根汁。（和熟水）以棉杖將耳內膿水洗淨。再以新棉杖蘸藥引入耳中。即愈。　鳳凰衣。（即雞雛殼內衣。）炒黃為末。香油調灌。即止痛。　日久不愈。銅香爐蓋上香菸結成塊者。配輕粉研勻。吹入耳。　或用人牙煅存性。加麝香少許吹入。　圓眼殼。（燒灰存性。）研細吹入。夏月加冰片少許。或用五倍子燒灰吹入。皆效。</p>
<p>〔耳爛〕　貝母。（焙炒研細）干糝入。即效。　久爛耳聾。取大鼠一枚。立時熱水泡死。剖取膽汁滴入即效。遲則膽化。</p>
<p>〔耳凍〕　茄蒂煎湯乘熱多洗。或用胡椒煎湯亦效。至春夏用生薑自然汁熬膏。揉散血塊。冬月不再發。或用桑椹搗汁甚效。</p>
<p>〔諸蟲入耳〕　蔥汁。韭汁。桃葉汁。人乳。雞冠血。貓尿。（以姜擦鼻即尿）止用一味。灌之即出。或用火熨桃葉塞耳。或善取耳用長箝夾出之捷也。　蒼蠅入耳。生鱔魚血滴入即出。　蜈蚣蜒蝣入耳。用雞一隻去毛油煎熟。以箸穿孔枕之即出。或用牛乳入耳。誤吃蜒蝣者。多服牛乳即化。　馬蝗入耳。以黃泥作枕即出。　飛蛾入耳。用醬油滴入即出。　蚤蝨入耳。用菖蒲為末炒熱。以綿裹著耳邊。或作枕即出。</p>

<h2>目疾</h2>
<p>〔總論〕　其症雖曰七十二種。大約紅為熱。白為冷。癢為風。澀為毒氣之作也。風則散之。熱則清涼之。冷則溫補之。氣結則調順之。切不可刀針點割。偶得小愈。出乎僥倖。倘或不然。終身之患。又不宜過用涼藥。恐冰其血凝而不流。致成痼疾。當諒其老少體氣虛實治之。又有腎虛者。亦令眼目無光。或生冷翳。補暖下元。益其腎水自愈。孩童之患眼。有實無虛。多熱無冷。勿用吹藥。恐血氣未定。致傷其目。宜以敗毒藥治之。（凡目疾者切忌浴。令人盲。犯房事者必生內障。）</p>
<p>〔目疾通治〕　荊芥。羌活。甘草。甘菊。防風。藁本。黃芩（酒炒）當歸。山梔。赤芍。白芷。乳香。沒藥。（各一錢）全蠍。（三個）水煎空心服。目疾初起。服二三劑。立效。</p>
<p>〔眼痛〕　雞肝。（不落水者一個）芙蓉葉。（烘燥。研末二錢。）肉果末。（五分）龍膽草。（七分）將三味研末。共入雞肝內。飯鍋上蒸熟食之。即初瞎者多服亦能開也。</p>
<p>〔風火赤眼腫痛〕　大菜頭一個。（切去蓋。剜中心。作一孔。）又生黃連末三分。仍用蓋住簽定。慢火煨熟取出。以菜頭中水冷滴入目中即愈。　豬膽一個。古錢三文。同置盞內蒸乾。取膽丸粟米大。安眼角中即效。　內服方當歸。黃芩。連翹。甘菊。山梔。生地。（各一錢）赤芍。柴胡。川芎。防風。龍膽草。桔梗。（各八分）黃連。（六分）甘草。（五分）加燈心二十根。水煎服。　患赤目以熱水濯足佳。若澡浴必至失明。切忌食犬、雞、魚、鵝、鴨、蛋。勿用冷水洗。</p>
<p>〔暴發腫痛〕　青布一塊。（水浸洗令乾）另用生薑汁。白礬末。將布蘸搭眼胞上。閉目少頃。淚出痛止。</p>
<p>〔一切目疾痛癢血風〕　生羊膽一個剖開。入蜜。用線扎。揉勻。入滾水內一二沸即取出。冷水浸半日。將膽內汁入瓶中。點眼眥流淚即愈。　杏仁。（去皮尖研）人乳浸蒸汁。點眼最效。</p>
<p>〔目珠至晚疼甚〕　夏枯草。香附。（各二兩）　共為末。每服一錢五分。清茶調下。服三四日即效。（蓋夏枯草治厥陰目痛如神。）</p>
<p>〔眼胞腫大如拳〕　霜梅。（三個去核）白果。（七個去殼）青銅。（五分）共搗成餅。置瓷器內。用井華水浸一宿。用綿紙濾去渣。（用古錢蘸洗之效。）</p>
<p>〔目中多淚〕　鯽魚膽。（七個）人乳。（一盞）和勻。飯上蒸透。點眼一二次即止。</p>
<p>〔冷淚〕　菊花。密蒙花。石決明。白芍。甘草。木賊。白蒺藜。（去刺）各等分為末。每服自一錢二分起。漸加至二錢止。茶調下即效。凡眼昏暗。或流冷淚。子後初醒。未曾開言。用津唾搽之。久行即驗。</p>
<p>〔迎風流淚〕　蘄艾一團。（燒煙燻瓷碗內以黃色為度。）加黃連一撮。枯礬少許。再滴溫水碗內。用五銖錢磨勻。洗一二次即愈。　年久不愈。用爐甘石。（綠色者一錢煅數次）海螵蛸。（五分）冰片少許。共乳研極細。點大眥角數次即收。（勿使入眼珠內為妙。）</p>
<p>〔爛弦風〕　眼眶濕爛紅赤。二蠶砂。（真麻油浸二三日）取起研細塗患處。不問新久。大人小兒。一二次即愈。名一抹膏。　紅棗二枚。明礬。（二三分）銅青。（二三分）水半鍾。蒸熟。頻搽即效。</p>
<p>〔風癢冷淚爛弦有蟲〕　生薑。（一塊）銀簪插入即拔出。點眼兩角效甚。</p>
<p>〔年久爛弦風眼蟲癢〕　覆盆子葉。（手揉碎取汁）用皂紗矇眼。取筆畫眼眶於紗上。然後滴藥汁先漬眼下弦一時。蟲從紗中出。下弦愈。數日照前法再漬上弦。（按覆盆治眼暗不見冷淚浸淫等症。取此草曬乾。研細綿裹。以人乳汁浸一二時。用點眼中。即仰面臥。不過三四日。視物如平時。忌食油酒面。）</p>
<p>〔爛弦倒睫〕　青礬。（火煅出火毒）研細泡湯澄清。點洗二三次即效。</p>
<p>〔眼內翳障〕　蕤仁。（一兩去油淨）硼砂。（一錢）麝香。（三分）共研極細。入瓷瓶內。臨用點眼。以好為度。神效。　如赤筋纏瞳仁。用白丁香。（研極細）以初胎生男兒乳調點。　食鹽。（取雪白者生研如塵。）以粗燈草蘸鹽少許。輕手指定浮翳。點上三次即沒。亦不疼痛。內服。夜明砂。當歸。蟬蛻。木賊。（去節。一兩）共為末。用黑羊肝。（四兩）水煮爛和丸。如桐子大。每服四五十丸。食後溫湯下。服之百日後。明如舊。皆仙傳也。</p>
<p>〔一切雲翳霧膜遮睛〕　鵝不食草研塞鼻中。頻頻更換。時時自搐其鼻。五日可以復明。亦大治赤眼。　雀糞。（小直者。）以人乳和敷目上。並治赤脈貫瞳仁。及胬肉青盲眼。點之極效。　豬膽皮曝乾。作兩股繩如箸大。燒灰出火毒。點之亦效。</p>
<p>〔目中風翳作痛〕　取薤白截斷安膜上。少頃去之。數次痛止膜去。（按薤白味辛。能散血行氣。故可以去膜。）</p>
<p>〔青盲不見〕　小青草曬乾為末。每日以不落水豬肝一塊。入草末五錢。用無灰酒同煮。單食豬肝。飽時服半月。即效。　諸葛菜子六升。蒸之氣遍取下。以釜中熱湯淋之。乃曬乾再淋。再曬三次。杵為末。飽時清酒服二三錢。日兩服。並治虛勞目暗冷淚眼障。十得九愈。</p>
<p>〔青盲雀目〕　雀目即雞盲。至夜不見物。穀精草。（一兩）羊肝一具。勿犯鐵器。入瓦罐內。水煮熟。食羊肝。以好為度。（小兒同治。如小兒不肯食。則焙乾為丸。）　石決明。（入炭火煅存性）夜明砂。（淘淨瓦上炙黃。各二錢。）穀精草。（二錢）共為細末。用不落水豬肝一塊。將竹刀切肝為兩片。夾藥末於內。用麻皮縛之。米泔水一碗入瓦罐內。煮至半碗。臨臥連肝連汁飲。以好為度。</p>
<p>〔拳毛倒睫〕　木鱉子。（一個去殼為末）綿裹塞鼻中。左目塞右鼻。右目塞左鼻。即效。先拔去毛。後用石燕子。（一雌。一雄。）磨水頻搽。再用黃連汁頻洗。則不復出。內服黃連。（酒炒）炙甘草。人參。（各一錢）歸身。（一錢半）葛根。防風。（各五分）細辛葉。蔓荊子。（各三分）水煎臨臥時溫服。忌白芍。五味。斂藥。</p>
<p>〔胬肉攀睛〕　浮萍草研爛。入冰片少許。貼眼上效。　白丁香。人乳調點最效。並治面上酒刺雀斑。</p>
<p>〔目中起星〕　初起用鵝不食草研爛塞鼻中。過夜即去。如韭菜根。橘葉菊葉。研爛。俱須用綿裹塞鼻中。皆效。　日久不去者。用象牙細磨汁。頻點眼角即去。</p>
<p>〔腎虛目暗〕　或見黑光。照方常服自明。甘菊。熟地。（各二兩）枸杞。（三兩）山藥。（五錢）煉蜜丸桐子大。每服二三錢。空心食後服。　小紅棗。十二枚。（冷水洗淨去蒂。）枸杞。（三錢）小馬料豆。（四錢）水煎濃。每日早晨連湯。共食之。久服明目。並治筋骨疼痛。</p>
<p>〔肝虛目翳〕　凡氣血虛者。眼白睛俱赤。海蚌殼。（火煅成灰）木賊草。（去節焙）各等分為末。每服三錢。薑棗同水煎和渣服。日二次即效。</p>
<p>〔眼生珠管〕　鮮牛膝。（連葉同搗汁）日點三四次即退。鯉魚膽取汁。入黃丹。（一二錢）和如膏。日點三五次即效。</p>
<p>〔疳眼〕　珍珠草煮羊肝食效。（一名陰陽草。以其葉朝開而暮合也。）</p>
<p>〔眼目打傷青腫〕　生半夏為末。水調塗之即愈。　眼內傷用羊膽。雞膽。鯉魚膽。（各等分取汁）和勻。日點數次即效。</p>
<p>〔眼內生毒〕　雞嘴殼。（瓦上焙燥研細）加乳香。沒藥。麝香。（各少許）共研細。香油調敷眼眶上即愈。</p>
<p>〔斑瘡入目〕　馬屁勃。蛇蛻。（各五錢）皂角子。（十四粒）共入瓦罐內。鹽泥固濟。燒存性研細。每服一錢。溫酒食後服。</p>
<p>〔飛絲入目〕（春天風高之時有之。每從上而下者是。）　紅腫如桃。不拘三五日皆治。篦下頭垢少許。揩入眼角內即出。亦治赤腫。　芥菜汁點之立效。　刺雞冠血滴入眼內。捉去絲即效。　細刮指甲末。唾津和點。其絲自聚。拔出即效。　菖蒲研碎入鼻孔內。左患塞右。右患塞左。　好明礬一兩研細。水調碗內。以舌浸之。絲從舌出甚奇。</p>
<p>〔蛛絲入目〕　京墨磨濃。新筆點眼角內。少時輕手抹眼即出。如絲未出。再以墨點之。別物皆治。</p>
<p>〔一切物入眼中〕　細刮指甲末。津唾調。用燈草點上即出。　東牆上馬齒莧。（曬燥燒灰研細。）點眥頭少許即出。</p>
<p>〔麥芒入目〕　煮大麥汁洗之即出。</p>
<p>〔眼生偷針〕　如左目。以紅絲系扎右手中指節根。如右系左。一宿即愈。</p>
<p>〔眼皮上生瘤〕　櫻桃核磨水搽之。即漸漸日消。</p>

<h2>鼻症</h2>
<p>〔鼻淵〕　即腦漏之漸。因風寒凝入腦戶。與太陽濕熱交蒸。乃成其患。鼻流清涕。或流黃水。點點滴滴。長濕無干。用白芷。（一兩）蒼耳子。（炒）辛夷仁。（各五錢五分）薄荷。（五錢）為末和勻。每服三錢加蔥頭一個。清茶調。食後服。　長尾五穀蟲炒燥為末。吹入鼻。二三次即愈。　江魚牙。（煅存性研細）去鼻中清水仰臥。吹入一二分入鼻中。再以一兩。（煅研細）茯苓。（一兩）共研勻。每服三錢白湯下。　鼻中時時流臭黃水者。有蟲入腦中也。治法。用絲瓜藤近根三五尺。（曬燥燒存性研細。）每服一錢。溫酒調下。以好為度。</p>
<p>〔鼻塞不通〕　不論外感症。及內火熾盛。用通草。細辛。炮附子。（各一錢）研細。蜜丸。綿裹塞鼻中立通。　菖蒲。牙皂莢。（各一錢）研細綿裹塞鼻即通。</p>
<p>〔鼻生息肉〕　凡息肉之患。乃因食積胃中。熱痰流注。宜內服消痰之劑。再加外治。可以效捷。用瓜蒂。細辛。（各一錢研細）綿裹塞鼻中。以好為度。　藕節。（有根處一段。燒灰存性。）研細吹患處立效。</p>
<p>〔鼻痔〕　苦瓜蒂。（四錢炒）甘遂。（炒二錢）枯礬。螺螄殼。（煅）草烏尖。（各五分）共為末。麻油調作一團。每用一丸。入鼻內點痔化為臭水。一日一次自爛下。</p>
<p>〔鼻瘡〕　百草霜。（研細三錢）冷水調服。　杏仁。（去皮尖研細）人乳汁。調和搽之。　桃葉嫩心搗爛塞之即效。</p>
<p>〔酒渣鼻〕　硫黃。（用豆腐水煮三次淨研二錢。）輕粉。（一錢）密陀僧。（一錢）白芷。（一錢）杏仁。（五分）共為末。以津唾調搽。　年久不愈。用大黃。朴硝。共為細末。津唾塗之。　內服苦參。當歸。（各淨末四兩和勻。）酒糊為丸。桐子大。食後熱茶吞八十丸。藥盡即愈。　連翹心四兩。每用二三錢。泡湯當茶吃即愈。　凌霄花。山梔子。等分為末。每服二錢。清茶調下。日二服。</p>

<h2>口舌</h2>
<p>〔總論〕　凡肝熱則口酸。心熱則口苦。脾熱則口甘。肺熱則口辛。腎熱則口咸。胃熱則口淡。口臭。</p>
<p>〔口瘡〕　黃柏。（炒）蒲黃。青黛。人中白。（煅各等分）為末敷之。　陳年白螺螄殼。（燒灰存性。）加兒茶。冰片。少許。同研細。吹患處一二次即效。　不能飲食。用五倍子。（研細末。）糝之。便可進食。　如口瘡飲食不進。服涼藥不愈者。乃中焦土虛。相火衝上無制。須服理中湯。（人參。白朮。甘草。黑姜。）補土之虛。乾薑散火之標。甚則加附子。或口噙官桂方愈。　或用黃連。乾薑。（各等分）研細搽上。流涎即愈。　搗生薑自然汁漱口數次。涎出即效。　燒青錢二十文令赤。投酒中服之。立效。</p>
<p>〔口疳瘡〕　紅棗十枚。（燒灰存性。）加冰片二分研細。吹患處即效。</p>
<p>〔三焦實熱口舌生瘡〕　黃芩。（春四兩。夏秋六兩。冬五兩。）黃連。（春四兩。夏五兩。秋冬三兩。）大黃。（春三兩。夏一兩。秋二兩。冬五兩。）各炒研為末蜜丸。桐子大。每服五七十丸。食遠白湯下。即三黃丸。（藥末麻油調。塗一切熱瘡甚效。）　用吳茱萸研末。醋調塗足心一夜。引火歸下即愈。　凡口瘡無論新舊。夜臥時將自己兩腎子以手拉緊。左右交手揉三五十度。但於夜臥覺時即行之。因酒而生者一夜即愈。久病者三五夜即效。</p>
<p>〔口破〕　滑石。（一錢）辰砂。（三錢）冰片。（二分）研末糝上即效。（忌水漱口。並治鵝口。）如跌破者。用象牙或象皮刮細末敷之。</p>
<p>〔口爛〕　生明礬。（研極細）敷之立效。或噙良久。以水漱之再噙。　久爛不愈者。人中白。（煅）真銅綠。杏仁。（各等分）加冰片少許。共為末敷患處。並治小兒走馬牙疳。</p>
<p>〔口唇腫痛〕　痛不可忍。胃中風熱也。用瓷鋒刺破出紫血。以古銅錢磨豬油搽上即消。　大黃。生研細。用豬膽汁調塗即效。</p>
<p>〔口唇燥裂〕　青皮燒灰豬油調塗效。　橄欖泡湯服。核中仁研爛敷燥處。或胭脂敷之皆立效。　燥裂出血者。用白梅花瓣。貼患處立效。以上之方。唇瘡同治。</p>
<p>〔口臭〕　香薷煎濃湯。稍稍含之。並治口上出血。　連翹為末泡湯當茶飲。多服即效。　兒茶。（四兩）桂花。硼砂。薄荷。（各五錢）各研細。用甘草三兩熬膏。入藥末為丸。口中噙化。　如齒慝腫痛而臭者。北細辛五七錢煎濃汁。乘熱漱口。冷即吐之。　口中生瘡臭爛者。白殭蠶。（撿直者。新瓦上焙乾斷絲。）為細末。用少許敷上。吐涎出即愈。</p>
<p>〔木舌〕漲大滿口。腫脹堅硬。語言不利。或脹出口。乃因心火妄動。結熱於舌。不急治即殺人。白礬。百草霜。各等分為細末。用糟茄自然汁調服。如無茄以白酒調服。　不能進藥者。用真蒲黃。（研細調稀。）頻刷舌上。其腫自退。或用針砭出血。稍退後。急用黃連。（三五錢煎濃汁。）細細呷之。以瀉心經之火。即消。再服黑山梔。荊芥。黃芩。連翹。木通。薄荷。黃連。牛蒡子。（各一錢）甘草。（五分）燈心。（二十根）水煎。食後服。忌食煎炒半月。不再發。（如用針。舌下不可妄刺。）</p>
<p>〔舌脹出口者〕　蓖麻油塗綿紙上。即將紙作拈（三五個）點著。旋即吹滅。以煙燻之。良久即消。　舌出寸許者。以梅花冰片一錢。研細敷舌上即入。皆奇驗方。</p>
<p>〔重舌〕　舌尖疊厚為重舌。牙皂角。（不蛀者四五挺。去皮核炙焦。）荊芥穗。（一錢）共為細末。以米醋調塗患處。即消。</p>
<p>〔舌木不知味〕　黃連。（酒炒研細）米糊為丸。每服五七分。重者一錢。白湯食後下。數服即效。</p>
<p>〔舌上出血如簪孔〕　香薷煎湯服。　發灰二錢。米醋調敷出血處。　槐米。（炒研為末。）糝上即止。仍用。（人參。甘草。麥冬。）補之。</p>

<h2>牙齒痛</h2>
<p>〔總論〕　大凡齒牙疼。屬手足陽明胃經之風熱上侵。虛火上炎而發者。有熱。有風。有寒。有蟲。有濕熱。皆能作痛。清火除熱誅蟲之法。備列於下。</p>
<p>〔風熱牙痛主方〕　煅石膏。（三五錢。年壯火盛者生用五七錢。）荊芥。防風。丹皮。（各一錢）生地。（二錢）青皮。（六分虛弱者勿用）生甘草。（五分）如上正四門牙痛屬心火。加黃連。（炒八分）麥冬。（一錢半）下正四門牙痛屬腎火。加知母。（鹽水炒）黃柏。（炒各一錢）上兩邊虎牙痛屬胃火。加白芷。（八分）川芎。（一錢）下兩邊虎牙痛屬脾火。加白朮。（八分）白芍。（一錢二分）上左邊盡牙痛屬膽火。加羌活。膽草。（各八分）下左邊盡牙痛屬肝火。加柴胡。（八分）黑山梔。（一錢）上右邊盡牙痛屬大腸火。加大黃。（酒炒）枳殼。（各一錢）下右邊盡牙痛屬肺火。加黃芩。（酒炒）桔梗。（各一錢）按經加藥。再加燈心廿根。水煎。食遠溫服三劑即愈。忌油膩、煎炒、鴨蛋、糟、醋、等物。</p>
<p>〔牙痛清胃湯〕　煅石膏。（三錢）生地。（三錢）黃連。（一錢）丹皮。當歸。（各一錢五分）升麻。（五分）水煎服。　鳳頭荔枝一個。（或桂圓亦可。）將殼上開一孔。入鹽填滿。（火煅煙盡出火毒。）研細搽痛處。略含片時。再以防風。甘草。細辛。浮麥。（各一錢）煎湯漱口即止。如風蟲牙痛。加花椒同煎。</p>
<p>〔風火牙痛〕　黃連末同生姜搗爛。塞痛處即止。　香蕈蒂搗碎。浸濕貼痛處即止。　粗碗一隻用薄荷鋪底。樟腦蓋面。覆碗一隻於上。鹽泥封固。文武火煅一炷香取出。研細出火毒。每用一二釐擦牙根即止。如蟲牙用川椒鋪底。　白蒺藜一錢。冰片半分。同研細。痛時擦之。</p>
<p>〔蟲牙痛〕　韭菜子煎濃湯漱之。蟲自出。　貫眾一兩。以米醋兩碗多煮如左牙痛側左邊嘓。右痛右嘓。不宜吃。　松脂烘軟塞孔中。少頃蟲出在脂上。　五靈脂如米粒大三粒。令咬在疼牙上。少頃以溫水漱出小蟲即止。</p>
<p>〔虛火齒痛〕　諸藥不效。用人參二三分貼患處。即止。　附子五七分研末。以津唾調塗足心。引火歸原。即止。</p>
<p>〔擦齒至驗方〕　無論風火蟲痛。初用生明礬。（六兩）生石膏。（四兩）共研細。早晚擦牙。（一料擦完。礬加二兩。石膏減二兩。漸漸用生礬一味。）常年不可間斷。終身無牙痛之患。　風牙諸藥不效。用鳳頭荔枝連殼燒存性。擦牙至驗。</p>
<p>〔取痛牙法〕　白馬尾。（燒灰存性）用新筆蘸一二釐。點牙根上即落。勿沾著好齒。　臘月取大鯽魚一尾。用白砒。為細末。裝入魚腹中。掛當風處。其霜吐出鱗上。掃下收之。每用半釐點在牙根。即刻自落不痛。</p>
<p>〔牙宣血〕　經霜絲瓜筋火煅存性。研細擦上即止。　苦竹茹以醋浸一宿。含之即止。　牙宣而痛甚者。用絲瓜藤一握。川椒一撮。燈心一把。水煎濃汁。漱吐即止。　牙縫出血不止。用紙燃蘸蟾酥少許。插入出血處立止。</p>
<p>內服薄荷。花粉。連翹。桔梗。參玄。木通。葛根。（各一錢）甘草。（五分）水煎服。　凡牙宣服涼藥不效者。又宜滋腎水。瀉相火。即愈。（外以香附同青鹽炒黑色為末擦之。）</p>
<p>〔虛火牙痛出血牙齦痛癢〕　骨碎補。（二兩炒黑色為末）早晨漱久吐出。臨睡再擦勿漱。候津滿口咽之即愈。　骨碎補。（搗爛豆大一團。）用絹包塞牙痛上立止痛。</p>
<p>〔鵝口牙爛〕　滿口黃皮腫爛。鵝口皮。（三個）兒茶。馬子鹼。（煅研）各等分。加冰片二分研勻。搽上自愈。　凡牙齦爛不論大人小兒。用人中白煅研糝上最效。</p>
<p>〔牙痛灸法〕　獨大蒜。（一個）蓖麻子。（七粒）樟腦。（一錢）同研碎敷在大指根背上穴。（左痛敷右指。右痛敷左指。）癢即去之。不論風火蟲痛。皆效。　大蒜鉛粉同搗爛。照法敷灸。治牙痛甚效。</p>

<h2>咽喉</h2>
<p>（附骨哽）</p>
<p>〔總論〕　單乳蛾者。謂腫於咽之一邊。雙乳蛾者。謂腫於咽之兩旁也。其形圓突如珠。乃癰癤之類。結於喉間。宜刺之出毒。或出血而愈。　纏喉風即滿片紅腫。多不成膿。亦不出血。但使火降。其腫自消。　鎖喉風者。以咽喉腫痛。飲食難入。或痰氣壅塞不通者。須吐出痰涎。　喉癬症。凡陰虛勞損之人。多有此病。其狀滿喉生瘡。紅痛。久不能愈。乃水虧火上炎也。</p>
<p>〔通治風熱上壅咽喉腫痛〕　甘草。（一錢）桔梗。（二錢）荊芥穗。（一錢半）以三味為主方。加防風。連翹。牛蒡子。薄荷。丹皮。（各一錢）小生地。（二三錢）燈心廿根水煎服。（初起腫痛三劑即愈。）</p>
<p>〔一切腫痛喉閉吹藥〕　薄荷。（一兩另研為極細末。）硼砂。（二錢五分）殭蠶。（直者五分。瓦上炙焦研。）兒茶。（一錢）牙硝。（七錢五分）雄黃。（二錢）冰片。（三分）俱研細和勻。貯瓷罐內勿泄氣。用蘆管挑末少許。吹入患處。或以茶匙挑入舌上。噙一會嚥下。日八九次即愈。　或用山豆根口中噙汁。下咽即效。</p>
<p>〔喉閉〕　飲食不通。危急欲絕者。紫金錠。（即太乙丹須真藥料者佳）薄荷湯磨服五分。緩緩灌下。喉間即通。重者兩服。屢驗神效。　巴豆取油。塗竹紙上合滿。作紙燃點燈。旋吹滅之。令患者張口。以紙燃煙燻刺喉間。吐出紫血即通。　凡腫痛喉閉。初起用絡石一味。水煎服下即效。　或用牙皂莢。（去皮筋）白礬。黃連。（各等分）新瓦上焙乾為極細末。（出火毒。）蘆管吹入少許即愈。　凡喉閉至急。倉卒無藥。急將病人兩臂。以手勒數十次。取扎發繩扎大拇指如放痧法。以針刺指背離指甲一分許。紫血滴下即解。（乳蛾同治。）</p>
<p>〔喉閉連牙關不開〕　巴豆七粒紙裹搥油。將油紙作條燒煙。熏入鼻內。牙關即開。再用箸點雄黃膽礬末入喉間。吐出涎痰立愈。　白礬〔三錢〕慢火熬化。入去殼巴豆研爛者兩粒。候乾。去巴豆取礬研細末。用少許吹入喉中。吐出頑痰立愈。　真陳膽星一粒許。含口內即通。一切喉閉。無論輕重。紫金錠為最效。宜多吃雪梨汁和泉水一半和勻飲。或綠豆煎數十沸。（以豆未開花即取起。用豆皮上綠性涼解。）入蜜少許。頻吃甚佳。如無此二味。以蘿蔔汁和泉水。入玄明粉少許。攪勻。徐徐飲之。既可消痰。又能清火。皆妙法也。咽喉十八症。皆屬火熱內結而成。俱宜涼藥治之。惟隔陽咽閉。（火虛於下。格陽於上。寒熱相搏而成喉痹。其脈細數而微。聲似不能振者。方是此症。）大附子一個。（去皮臍。切作大片。用蜜塗炙令黃。待冷含口中。津咽甘味。淡即易之。脈症不對勿用。）</p>
<p>〔單蛾雙蛾〕　雞蛋清半鍾。入明礬末三錢。調勻。仰臥以茶匙鍬入口。著喉即解。　蘭根搗汁滴入即效。　冬月取青魚膽入研細膽礬二錢。（陰乾研末。貯瓷瓶中。）如遇此症。吹少許入喉。吐痰立愈。　至重危急者。用壁上蟢蛛窠七片。（內取活蛛二個。團作一處。）以白礬一塊。（七分）化開。以蟢窠惹礬煅存性。出火毒。加燈草灰。（取灰。用竹筒內燒草悶灰。）和勻。吹少許入喉中。即破。　人指甲。（一二個。）瓦上炙黃色。研細末。吹入喉中立效。　雙蛾至急者。用麻雀糞二十一粒。砂糖和作三丸。每用一丸。綿裹吞嚥立愈。甚者不過二丸。有奇效。　一時無藥或有藥不能進者。用干豬尿脬一個。水潤套指上蘸生桐油少許。入喉攪吐。得吐即解。或用溫湯半碗。加入桐油三四匙和勻。用硬鵝翎蘸油探入喉中。連探四五次。其痰吐出。再探再吐。須以人甦醒聲高為度。再服清咽利膈之劑。　凡急症通後。略進薄粥半碗。壓下邪熱。不致再發。忌食熱物硬物。</p>
<p>〔帝錘垂下〕（即喉間小舌垂下）以食鹽。（雪水淋炒枯出火毒。）頻點患處即消。或加枯礬少許。　如狀懸癰腫痛用射干。炙甘草。（各五錢）川升麻。大黃。木鱉仁。（各二錢五分）杏仁。（去皮尖炒微黃五錢）俱為末。蜜丸小彈子大。常含一丸津化。</p>
<p>〔喉癬〕　冰片。西黃。（各一分）膽礬。（三分）大硼砂。（八分）山豆根。（二錢）雄黃。兒茶。（各八分）陳白梅。（去核三個）　共研末。次將白梅搗爛。入藥和勻，丸如芡實大。臨臥含口內。過夜即消。再用蘭花根搗汁。時時漱之。　頭胎黃牛糞。以新瓦洗淨蓋糞周圍。用文武火煅。煙盡存性。研末。將蘆管徐徐吸入自愈。　多年芥菜滷埋地中者。每服數匙。並時時漱口。（嘉興城中大家藏此者多。）</p>
<p>〔梅核氣〕　喉中介介如梗。吐之不出。咽之不下者。用栝蔞仁。青黛。杏仁。海蛤粉。桔梗。連翹。各等分為末。煉蜜和薑汁少許丸。如芡實大。時時含化。</p>
<p>〔虛火上炎傷肺咽喉生瘡破爛〕　黃柏。（為末蜜丸炙數次以熟為度研細一兩）　硼砂。殭蠶。（各一錢半）牛黃。（三分）冰片。（半分）俱研細和勻。蜜調如稀糊。塗敷患處。或丸如芡實大。含化即效。</p>
<p>〔喉爛至寶丹〕　人中白。（自制者佳。取多年尿壺。或尿壇經風日曬者。擊破去其浮垢。刮下白色硬鹼。在新瓦上煅紅。研細。再入水中。飛去浮膩。）每用五七分。白蜜和勻。流入喉中。日二三次。重者一二錢。立效如神。並治一切大人小兒牙齦久爛不愈。　爛久飲食不進。諸藥不效者。立夏前池蕩中取未變成形小蝦蟆。（黑色而有尾者。）不拘多少。取起曬乾研末。吹上即效。或取小蝦蟆入瓷瓶中。以碗蓋之。黃蠟化開封口。埋入地中。三四月成水。治喉以雞翎時時潤患處。奇效。並治一切癰疽腫毒。塗敷四圍即消。　有因楊梅瘡毒之後。喉爛不愈。又須照毒症重服土茯苓湯方愈。</p>
<p>〔纏喉風聲不出〕　靛花。薄荷葉。等分為末。蜜丸彈子大。每服一丸。臨臥噙化。</p>
<p>〔暴失音〕　公豬板油一斤。（熬淨去渣。）白蜜一斤。（熬淨去泛。）並和。再熬少頃。入瓷罐內。冷定成膏。不時挑服。肺潤即愈。　因熱而啞者。天蘿水空心溫服。（方見痰嗽門。）</p>
<p>〔魚骨哽〕　白飴糖切如棗慄大。吞之立下。　韭菜煮半熟。勿切斷。吞下一束。即裹而下。　在喉刺痛。用威靈仙五錢。飴糖五錢酒水各一碗。煎服軟化。　鹿角屑含津咽之。橄欖多服即化。　諸藥不效者。用貫眾。（不拘多少。）煎濃汁一鍾。二次服以好為度。以上之方。諸骨同治。如七日不出。燒鯉魚鱗皮。以水服之。　已經入肚刺痛。煎茱萸汁一杯飲之。　凡魚骨。或誤食竹木絲。即席間將魚骨一根。或竹絲順插入髮辮中。不令人知即下。或旁人代插。勿令患人知。頗有奇效。　又法用白麵調稀糊。塗兩膝蓋骨。自然下。頗驗。</p>
<p>〔竹木絲等物哽喉〕　絲綿扯長。將一頭拌白糖。徐徐嚥下。約下喉一二寸。待糖化盡。漸將絲綿拖出。則所哽之物亦帶出矣。　鐵斧磨水灌之即下。</p>
<p>〔豬骨哽〕　硼砂一塊入口含化自消。　貫眾汁亦效。</p>
<p>〔諸獸骨哽〕　虎骨銼細末。水調徐徐咽之自化。</p>
<p>〔雞骨哽〕　野苧根搗如泥。每用圓眼大雞湯化下。（或搗汁服亦效。）魚骨魚湯化下、　貫眾汁亦效。</p>
<p>〔稻芒谷哽〕　多吃飴糖即下。　或用鵝吊一足。取涎咽之。</p>
<p>〔誤吞金錢及銅錢〕　初在胸胃哽痛不下者。先以砂仁。（研碎。）　煎濃。徐徐飲下。再以羊脛骨。（煅灰研細）每服三錢。豬油調服。服至從大便裹物而出為度。杉木炭燒紅。帶紅即研細末。砂糖調服三錢。日二三次。如腸中不能轉送墜痛者。多吃青菜豬油。自然送下。至肛門不能出者。只須以鉗取之。　竹雞血吃下。能裹真金而出。</p>
<p>〔小兒誤吞針〕　先用蝦蟆眼。（或用雞眼。）一對。木通湯吞下。其針兩頭穿眼。立能吐出。或從大便而出。奇效。如冬天急不可得。大桑樹下掘深二三尺可得也。　出芽蠶豆。半生半熟。搗爛。用韭菜汁為丸吞下。　砂糖和黃泥為丸。令小兒吞下。皆能從大便中出。</p>
<p>〔小兒誤吞釘〕　活磁石。（一錢）朴硝。（二錢）同研細。以熬熟豬油白蜜和稀糊。一頃吞下。次早即從大便中出。凡鐵器皆可以此法治之。</p>
<p>〔誤吞發繞喉不出者〕　將自己亂髮燒灰。白湯調下一錢。</p>

<h2>女科</h2>
<p>凡婦女之症。惟經水與胎前產後諸症為異耳。余病與男子同。在諸科中參治之。</p>
<p>〔逍遙散〕　治血虛煩熱。月水不調。臍腹脹痛。潮熱咳嗽。當歸。茯苓。白朮。（炒）白芍。（酒炒各一錢）柴胡。（八分）炙甘草。薄荷。（各五分）姜一片。水煎服。</p>
<p>〔經候不調〕　或三四月不行。或一月再至。歸身。白芍。黃芩。（各五錢）白朮。（土炒）川芎。（各三錢）山萸肉。（一兩五錢）俱為末。每服空心酒調二錢。日二服。白湯下亦可。</p>
<p>〔子芩丸〕　治四十九歲之後。天癸當住之時。每月仍行。過多不止。子黃芩。（四兩。米泔浸七日。須一日換泔水一次。至七日曬燥。如此七次。共浸四十九日。曬七次。）為細末。米醋丸。桐子大。每服三五十丸。空心淡醋湯或白酒下。服完全效。</p>
<p>〔經水久閉〕　蠶砂四兩。炒半黃色。入無灰酒一壺。於砂鍋內沸過。取起。以瓷器盛之。去蠶砂。溫飲數盞即通。　室女數月不通。或寒熱並作。或血滯腹痛。用雄鼠糞。（兩頭尖者。）炒研細末。溫酒調下二錢。通即止。　久閉不通。漸成癥瘕氣塊者。香附。（一斤。米泔水浸一宿曬燥。石臼內杵。去毛分四處。一用童便浸一宿。一用米醋浸一宿。一用酒浸一宿。一用鹽水浸一宿。曬燥和勻。）蘄艾。（八兩。米醋煮炒黃色。）　俱為末。用米醋丸。如桐子大。每服五十丸。淡醋或白湯下日進二服。以好為度。忌生冷、油膩等物。</p>
<p>〔血瘕〕　經閉結成血瘕。腹脅脹痛欲死者。水紅花。馬鞭草。（各洗淨一斤）熬成膏。配入當歸。生地。川芎。白芍。（酒炒各二兩）紅花。沒藥。（炙去油各一兩）延胡。五靈脂。（各一兩五錢）烏藥。木香。（各一兩）　俱為末。和前膏。少加米糊為丸。桐子大。每服空心酒下五七十丸。以好為度。</p>
<p>〔逆經〕　久閉血從口鼻中出者。好陳墨水磨一杯服之。其血即止。次用當歸尾。紅花。各二錢。水煎服。（或服韭菜汁甚效。）</p>
<p>〔血漏不止〕　或一月兩次。或逢期過多。槐花。（燒存性研末。）每服二三錢。食前溫酒下。或鹽湯下。　子黃芩。（酒炒）白芍。（酒炒各一兩）黃柏。（鹽水炒三錢）龜板。（醋炙一兩）椿樹白皮。（酒炒七錢半）俱為末蜜丸桐子大。空心淡醋湯下。每服三錢。</p>
<p>〔血崩不止〕　不拘寒熱。用蓮蓬殼。（風乾久者佳。）荊芥穗。（俱燒灰存性。）各等分。研細末。每服二錢。米飲下。（並治血漏不止。）　白扁豆花。（焙乾為末。）每服二錢。空心米飲入鹽少許調下。</p>
<p>〔血崩如泉〕　老絲瓜筋。敗棕。（或舊棕器洗淨）俱燒灰存性等分。鹽湯調服二錢。至重不止者。烏梅。乾薑。（俱燒灰存性）各等分為末。每服二錢。鹽湯下。止後用藕節煎湯頻服效。</p>
<p>〔風熱血崩〕　荊芥穗。（二兩麻油燈上燒灰存性研細末）童便調下二錢。</p>
<p>凡血漏或血崩日久不止。用人參葉。每用一錢。泡湯服。連進五七服即止。</p>
<p>〔血崩小腹痛〕　下血不止。兼小腹痛者。白芍。（酒炒一兩）側柏葉。（微炒三兩）為細末。每服二錢酒調下。</p>
<p>〔血淋〕　金針菜一斤。每日淡煮數兩。任意吃之。自愈。　青蒿子。（不拘多少。）研細末。同冬米飯搗爛成丸。每日早晨好酒送下三錢。輕則半月。重則二十日自效。但此藥服後斷產。如年少生育之女勿服。</p>
<p>〔白帶〕　因腎虛帶下。破故紙。（炒燥研末。）每用八分。將雞蛋一個開一孔。入藥末內攪勻用紙封固。飯上蒸熟。空心食之。十次全愈。　石菖蒲。破故紙。（各等分）炒研細。每服二錢。以菖蒲浸酒調下。　魚膠慢火炒為末。好酒下亦效。</p>
<p>〔內熱血熱白帶〕　土沙參。（不拘多少。）炒燥為末。每服二三錢。每日早晨米飲下。以好為度。　蕎麥麵。（炒焦研。）用雞子清搗為丸。綠豆大。每清晨白湯下二錢。以好為度。</p>
<p>〔濕痰流注帶下〕　由此而下者多。風化石灰一兩。白茯苓三兩。米糊丸桐子大。每服二三十丸。空心米飲下甚驗。（按石灰能斂。茯苓滲濕故也。累試有效。必用石灰乃可。）</p>
<p>〔白帶年久不愈〕　赤白帶下。諸藥不能療者。貫眾一個全用。（抹去毛。及花萼。）以米醋蘸濕。慢火炙熟為末。空心米飲下。每服二錢。累試甚驗。能不再發。</p>
<p>〔安胎散〕　治氣血兩虧。或肥而氣虛。或瘦而血熱。或脾胃素虛。倦怠少食。屢有墮胎之患。此名泰山盤石散。藥味和平。兼養脾胃。人參。黃耆。（蜜炙）當歸。續斷。黃芩。（酒炒）熟地。（各一錢）川芎。白芍。（酒炒各八分）白朮。（土炒二錢）炙甘草。砂仁。（各五分）加糯米一撮。水煎。食遠服。如覺血熱者。倍加黃芩。少用砂仁。如胃弱者。多用砂仁。少用黃芩。有孕之後。三五日進一服。四月之後。方無虞。宜戒欲事。節惱怒。忌酒、醋、辛熱之物。勿服艾附熱藥。</p>
<p>〔小產神效膏〕　久慣小產者。貼之可保。當歸。（一兩）生地。（八錢）白朮。川斷。（各六錢）子黃芩。（酒炒）益母草。（各一兩）白芍。（酒炒）黃耆。黨參。（各五錢）生甘草。（三錢）用麻油二斤浸七日熬成膏。加（原缺）三四沸。入飛過黃丹。（七錢）（原缺）炒研攪勻。滴水成珠。入井中浸十日取出。紅布上攤碗口大。貼丹田上。十四日一換。貼過八個月為妙。</p>
<p>〔小產〕　老雌雞白煮食。約二十隻。不再發。　受孕後。用苧麻根三錢。糯米煮粥食。一月五七次效。　鯉魚。（約二斤重者一尾。）用鹽醬煮食。一月三次。並能長胎。　絲綿一兩。入瓷罐內。燒灰熱酒沖飲。約七次服。</p>
<p>〔佛手散〕　治一切胎氣不安。或因病後。或因跌磕。傷胎子死腹中。或疼痛昏悶。或血上衝心。服之生胎即安。死胎即下。全當歸。（五錢）川芎。（三錢）水酒對和煎服。以好為度。</p>
<p>〔胎動不安〕　苧麻根。（如足大趾粗者一尺。）水煎去渣服。（按苧根大能補陰血而行滯血。）　胎動如重物所墜。冷如冰者。用全當歸。（酒洗）益母草。（各五錢）川芎。（三錢）水煎服即安。　胎動痛不可忍。如墜在須臾者。用砂仁。（連殼炒黑為末。）　每服二錢。溫酒下。或用大生地。（一兩）砂仁。（連殼五錢酒炒。）水酒各半煎服。安則再服一劑。</p>
<p>〔氣虛胎動〕　糯米。（一合）炙黃耆。（一兩）　川芎。（三五錢）水煎分二次服。即腹痛水下者可保。</p>
<p>〔胎漏下血不止〕　生地。（五六兩）淡酒煎濃服。　無故下血。用真陳阿膠一兩。炒為末。酒煎化勻二次服。如血熱者。加生地二兩。煎汁和勻服。</p>
<p>〔胎動惡漏〕　妊娠忽然下黃汁如膠。或如豆汁。胎動腹痛。以氣虛治之。糯米五合。黃耆一兩。煮粥食之即止。　苧麻根二兩。紋銀五兩。水酒各半煎服。並治胎動痛不可忍。胎漏欲墜。如無苧根。以茅草根代之。</p>
<p>〔妊娠子煩〕　口渴煩躁。夜不得臥。　黃連為末一錢。米飲調服。　竹茹水煎。飲即安。</p>
<p>〔妊娠痢疾〕　雞蛋一個。（開一孔。以銀簪攪勻。）加入黃丹五分。（飯上蒸熟食之。）</p>
<p>〔妊娠咳嗽〕　川貝母。（去心。麩皮炒。黃。去麩為末）砂糖為丸。芡實大。口中不時含化即止。</p>
<p>〔瑠璃胎〕　受孕之後。肚腹頭面浮腫。赤茯苓。（二錢）防己。蘇葉。桑皮。（各一錢）木香。（五分）　水煎服。間數日一服。</p>
<p>〔腎虛痛腰〕　馬料豆。（二合炒焦待冷。）　白酒煎服。或用豬腰子一個批開。去膜。入補骨脂一錢。蒸熟去藥。連汁食之。</p>
<p>〔小便不通〕車前草搗汁。調滑石末塗臍四圍。如碗口大。熱則易之。如懷孕至六七月。小便不通。乃胎氣下陷。溺孔被壓而然。氣虛不能舉胎所致。宜服補中益氣湯。</p>
<p>人參　黃耆炙　白朮炒　甘草炙各一錢五分　當歸一錢　陳皮五分　升麻　柴胡各三分　加薑棗水煎。空心午前服。　如臨產之月。小便不通。宜以手指托起其胎。則小水自出。</p>
<p>〔朿胎散〕　受孕五六月後。一切胎氣不安者。一月兩劑。胎安易產。歸身。菟絲子。（酒炒各一錢半）川芎。白芍。（酒炒）川貝母。（去心各一錢）炙黃耆。荊芥穗。（各八分）厚朴。（薑汁炒）蘄艾。（醋炒各七分）羌活。甘草。（炙各六分）枳殼。（麩拌炒六分）　加生薑三片。水煎服。此方體肥安逸者常服之。安胎易產。產後可保無病。若瘦弱淡薄者。不宜多服。　凡懷孕五六月後。宜多食豬肚。能令易產。腐衣煮爛。麻油拌食。大能解毒滑胎清補。宜日食一次。即乳母常食麻油。（磨下。日久者勿服。）能令小兒無病。</p>
<p>〔臨產〕　孕婦臨月。忽然腹痛如欲產而不產者。名曰試月。至腹痛連腰痛極者。乃是正產。試捏產母手中指本節跳動。方是當產。　初覺欲產。先須惜力。安心養調。不可用力妄施。致臨產乏力。若用力太早。每致橫生逆產之病。故臨產要言。一曰睡。二曰忍痛。三曰慢臨盆。此人道之常。容易之事。切諭不必驚慌。即遇逆產。一時難下。仍宜仰臥。使腹中寬舒。小兒易於轉動。穩婆用手推正。得順即下。若小兒果然逼到產門。則渾身骨節疏解。胸前陷下。腰腹重墜異常。大小便一齊俱急。目中金光爆濺。真其時矣。於此臨盆。用力一陣。即安然生下矣。</p>
<p>〔加味芎歸湯〕　治交骨不開。不能生產。全當歸。（一兩）川芎。（七錢）血餘灰。（三錢）龜板。（手大一片醋炙研碎）水二碗。煎一碗服之。如人行五里即下。　如橫生倒產。急服此方。仍令安睡。用手將小兒手足緩緩托入。再睡一夜。自然生矣。如臨盆一二日不下者。亦服此方。用手推上。安睡氣平。自然生下。　暑天因熱難下者。六一散。（滑石六錢甘草一錢）冷滾水調服三錢。（不因酷熱者勿用。）</p>
<p>〔催生丹〕　難產及橫生倒產不下者。車前子。（研末二錢）酒調服即下。不飲酒者。水調服。（按車前甘寒無毒。治婦人難產。利小便而不走氣。即連進二三。亦無妨）　黃蜀葵花焙研為末。溫酒或白湯調服二錢。如胎臟乾澀難產者。連進三服即下。如無花用子半合研末溫酒下。（按蜀葵性滑。甘寒無毒。催生服之。能令腹中氣寬。胎滑即下也。）　益母草煎湯當茶吃易生。　小虎刺根搗爛。好酒一盞沖服即下。　乳香。（炙去油為末。）以豬心血丸。桐子大。硃砂為衣。陰乾。每服二丸。溫酒下。　荷花瓣上書人字。嚼而吞之即下。　凡一切催生丹不宜早服。如胞漿不下。只宜穩守。須俟胞漿破後一二時。再遲則力乏乾澀愈難下。急宜服之。如加味芎歸湯。佛手散。皆催生之妙品。即早服之亦無妨。催生不須奇藥。活血滑胎。如水推船矣。</p>
<p>〔難產〕　胞漿先干。胎澀不下。用此最效。滑石。（水飛過一兩）白蜜。麻油。（各半盞）先將蜜油慢火熬熟。去沫調滑石頓服。外以油調塗產婦臍腹。上下摩之立效。</p>
<p>〔難產灸法〕　米粒大艾丸。灸右腳小末趾三五壯。即下。</p>
<p>〔盤腸生〕　慎勿驚忙。從容產畢。剪去產婦頭頂心發少許。用蓖麻子四十九粒。（去殼去衣搗爛）塗頂心。腸即入。將入完即洗去遲則有害。　或用半夏末少許。㗜入鼻中。得嚏腸自上。或盛以潔淨漆過木盆內濃煎黃耆湯。得溫浸之即入。</p>
<p>〔胎衣不下〕　令產婦將自己頭髮稍攪入喉中。噁心即下。此法亦治難產。　吞生雞蛋清一枚亦下。　取產母鞋底烘熱。熨小腹上下十四次即下。　蓖麻子仁一兩。研爛貼產母右足心。胎衣下後須速去之。遲恐腸出。（即腸出仍以此膏貼頭頂心即收。）</p>
<p>〔產後血暈〕　惡血上衝。不知人事者。須先以兩手提起產婦頭髮勿放倒。如放倒恐血攻心則不救。急以韭菜一把切碎。先放入有嘴壺瓶內。再用米醋煮滾。衝入瓶內。上扎瓶口。以壺嘴出醋氣熏病人口鼻間。或以少許塗婦手鼻。安定後然後放手。以荊芥穗六分。（炒黑研細。）熱童便調灌下即蘇。即一時無藥。單用熱童便灌下可救。如去血過多。時時發暈者。用當歸。五錢。川芎。三錢。水煎服。</p>
<p>〔預防發暈〕　置好醋於床頭。用燒紅慄炭盆內。常以米醋灑上。令房中常有醋氣。或時焚舊漆器。皆妙法也。　產後用蓮蓬蒂十數枚。毛米一合。清水煎一杯。和童便一杯服之。好血上收。惡血自下。甚效。　苧麻根作枕止血暈。安腹上能止腹痛。</p>
<p>〔產後煩悶〕　惡血未盡。上奔衝心。致煩悶腹痛者。藕。（搗爛取汁。）溫服一二盞即效。　惡露未盡之時。兒枕腹痛。用山楂肉百個打碎煎湯。入砂糖和成膏。好酒沖服三錢。催下敗血即安。　惡血不盡心痛。荷葉。炒香為末。童便或白湯調服。</p>
<p>〔產後血淤〕　惡露不行而兼腹痛者。蒲黃。（五錢微炒）水煎服。（按本草蒲黃甘平無毒。能運血活血。止心腹諸痛。）產後一二兩皆可服。　淤血上攻痛而兼脹。手不可近，心胸滿喘命在須臾者。用沒藥。（箬上炙去油）血竭。（各一錢研細）童便和酒調服。（按本草沒藥味苦平無毒。能散血定痛。血竭甘平無毒。能散滯血。止痛。補心胞絡。）</p>
<p>〔子宮不收〕　產後外墜者。宜補中益氣湯。（方見前。加醋炒白芍服之。）外用黃耆煎濃湯洗之即收。　陰突陰挺。用艾葉煎湯洗。外用蛇床子。（微炒熱。）絹包熨之。內服四物湯。（當歸熟地各二錢川芎炒白芍各一錢半）水煎好。入龍骨末少許。空心服三次愈。</p>
<p>〔產後大小便不通〕　諸藥不效。飲人乳三日即安。（無則牛乳代之。）</p>
<p>〔小便不禁〕　白薇。白芍。（酒炒為末。）溫酒調下三錢。日二服。　氣虛遺溺。用雞肫皮。雞腸。（一具燒為末。）溫酒調下。</p>
<p>〔小便出血〕　血餘灰。（二錢）滑石末。（一錢）生地湯調下。</p>
<p>〔虛汗〕　小麥。牡蠣。（煅研各等分）　俱為末。以豬肉汁調服二錢。</p>
<p>〔舌出不收〕　辰砂敷之。或暗擲盆碗作墜地聲驚之即收。</p>
<p>〔乳汁不通〕　麥芽二三兩炒研。煎湯常服即通。並可治癰。　鯉魚頭燒灰。白酒調下一錢。一服即通。外用蔥頭橘葉煎湯洗三五次。忌食冷物。即夏月亦宜蓋暖。　木饅頭二個。豬前蹄一隻。煮爛食之。飲汁盡。一日即通。（即無子婦人食之亦有乳。）　忽時乳脹。及乳眼不通。用青蛤蜊殼。（新瓦上煅焦研。）　青黛等分拌勻。加冰片少許。每服三錢。酒沖服神效。</p>
<p>〔乳少〕　芝麻。（炒香搗爛）入鹽少許。食之即生。</p>
<p>〔乳癤初起〕　蒲公英。（七錢）金銀花。（五錢）水酒各半煎服。得睡即消。至重者。加穿山甲。（三片炒黃色）橘葉。（七片）煎服外用蔥白搗爛炒熱。多圍乳上。冷則易之即消。　蔥頭。（三個每個切一片。）生半夏。（三粒）胡椒。（三粒）雄黃。（少許）米醋搗爛為丸。綿裹塞鼻孔內。過夜即消。（右乳塞左。左乳塞右。）</p>
<p>〔乳上結核〕　腫痛難忍者。廣皮。（浸去白。曬燥乾麵炒黃。）研末。入麝香少許和勻。每服二錢。熱酒調下即散。（外用蔥白。和白蜜搗爛敷之。）</p>
<p>〔乳頭腫硬〕　鹿角尖。（燒灰存性研末。）酒調服一二錢。（外以鹿角石上磨汁塗之。）</p>
<p>〔乳頭裂破〕　秋茄子開裂者。（陰乾燒存性。）為末。水調塗之。</p>
<p>〔止乳〕　產婦氣血壯盛。乳房或脹。或無兒飲。因而腫痛。憎寒發熱。老絲瓜。（近蒂連子燒灰存性。）為末酒下。蓋被出熱即消。或用麥芽三兩炒熟。水煎服立消。（外用長布束緊。以手揉散自消。）</p>
<p>〔乳湧〕　勞役過度。乳出如泉。神昏痰塞者。以獨參湯灌之即蘇。再以十全大補湯服之。</p>
<p>〔乳癰〕　紅腫發熱疼痛者是癰。堅硬腐爛者是疽。凡初起當用發散流氣之藥。若已成膿。又當內托排膿養血順氣。切勿用刀針取咎。栝蔞。（一個搗爛。）當歸。（五錢）生甘草。（三錢）乳香。（炙去油）沒藥。（去油各一錢）酒煎服。或水酒各半煎亦可。良久再服。如數服不效者。宜以補氣血之藥兼服之。　初起用芙蓉根切片。以無灰酒煎服。　蟹爪尖。鹿角尖。俱炒黃為末。酒下二三錢。皆能即消。　紫蘇葉煎湯頻頻服之。以渣敷乳上即消。　四旁硬者。以牙梳梳四旁亦消。　外用京墨。豬膽汁。玄參。（研末）和勻搽上立消。　益母草和生酒糟搗爛敷之。玉簪花根搗敷四圍即消。</p>
<p>〔乳癰紅腫〕　蒲公英一兩。忍冬藤二兩水煎食前服。睡覺病即去矣。芭蕉葉搗爛敷之。（取汁白酒沖服亦效。）</p>
<p>〔乳癰成膿痛不可忍〕　蜂房燒灰為末。每服一錢。水煎去渣。食後服。重者連進二服。</p>
<p>〔乳吹〕　因吃乳時。含乳睡著。乳為兒氣所吹。乳汁不通。腫硬重者即成癰。生山藥搗爛敷之即消。消即速去之。</p>
<p>〔乳上生毒〕　敗龜板一枚燒存性。研末。酒服四錢。</p>
<p>〔乳癌〕　憂鬱積成乳中隱核。如棋子大。其硬如石。不痛不癢。或一二年五七年始發為瘡。破陷空洞。是為難治之症。若能清心寡慾。薄滋味。戒惱怒。仍服內托活血順氣之藥。庶有可生之理。初起用生蟹殼。（砂鍋內焙焦為末。）每服二錢。酒調下。日一次不間斷效。或用巴豆肉。（焙燥研）麻黃。（焙燥俱研極細等分）作香袋㗜入鼻中。數次漸消。　外用圓蛤殼研極細末。加皂莢末少許。米醋煎滾調敷即消。</p>
<p>〔乳癌已破〕　甘草湯洗淨。用白蠟三錢。好酒化服五七次。可愈。　貝母。（去心）核桃槅。金銀花。連翹。（各三錢）水酒各半煎服。　荷葉蒂。（七個燒灰存性研末。）酒調久服見效。　白糖。（一兩）活鯽魚一尾。連鱗同搗爛敷之。即爛見骨者。數次可效。</p>
<p>〔乳癬〕　白松香。（二錢）川椒。（二十粒）研末。先用槐枝湯洗。和豬油調塗。</p>
<p>〔誤服墜胎藥〕　已傷未墜。致口噤。手強。自汗。頭低。似乎中風者。生白扁豆去皮為末。米飲調服。　如胎動嘔血下血者。靛青草葉汁一碗。急服即安。</p>
<p>〔婦人心痛〕　青魚枕骨磨水服即愈。並治血痛氣痛。　陳瓦稜子。（煅灰存性為末）酒下六分立止。　生蘿蔔同白蜜。搗爛蒸熟食之。</p>
<p>〔心風癲癇〕　因血邪風痰迷心癲狂者。甘遂二錢為末。以豬心內三管血和藥。仍入豬心內縛定。用濕紙裹火煨焦。取出藥末。入硃砂一錢。分作四丸。每服一丸。仍將豬心煎湯調下。大便下惡物為效。</p>
<p>〔小便不通〕　鯽魚一尾搗爛。用少許填臍內即解。　牆上活蜒螺或田螺。入麝香三釐。即將螺肉水滴入臍中即解。　鹽一味納入臍中。再滴水入即解。</p>
<p>〔雞爪風〕　或逢月事受風。手足拘攣。拳朿如雞爪。頗疼痛。急於膝骨兩旁。各有小窩共四穴。俗名鬼眼。用艾丸各灸三壯立效。</p>
<p>〔陰內生瘡〕　馬齒莧四兩。青黛一兩。同搗爛敷之即效。　杏仁。（燒存性）　雄黃。明礬。（各五錢）　麝香。（五分）共為末敷之。（治癢瘡）</p>
<p>〔陰內癢瘡〕　新桃葉搗爛綿裹納陰中。日三易。　豬肝切片。以花椒蔥拌豬油。將豬肝煎乾。待稍冷納入陰內。日三五易。以蟲盡為度。以黃蔥煎湯洗。</p>
<p>〔腳丫癢〕　枯礬。（五錢）石膏。（煅）輕粉。黃丹。（各三錢。洗研細後搽上。並治濕爛。）</p>
<p>〔裙邊瘡〕　梨葉百片。用鮮豬油二兩。將梨葉入鍋內。炒拌油在葉上。次下白蠟二兩。亦令熬化在葉上。又下食鹽二兩。亦拌在內。取起待冷出火氣。貼上神效。（勿令梨葉炒焦）　黑魚皮。（不拘大小。）乳香。沒藥。（等分研末。）糝魚皮上貼之。　初起用鮮茶葉搗爛敷之。即效。</p>
<p>〔驢眼瘡〕　生腳脛骨周圍。亦似臁瘡。田螺。去殼搗爛敷數次即效。</p>
<p>〔腋臭方〕　密陀僧。（四兩）枯礬。（二兩）輕粉。（三錢）共為細末。頻擦兩腋。半月見效。半年全愈。　生薑頻擦亦效。　蒸熱饅頭一個掰作兩片。入密陀僧末一錢許。急挾在腋下。略睡片時。冷則易之。數次效。　田螺。（大者一個）巴豆。（一粒研細）膽礬。（豆大一塊）麝香。（少許共三味研細）將田螺水養三日。去土揭起靨。入藥末在內以線拴住。置瓷器中。次日化成水。五更時將藥水以手自抹在兩腋下。不住手抹。直待腹內欲行方住手。擇於無人處大便去其臭穢。如是二三次。再用前藥擦數次。永絕病根。男女皆治。</p>
<p>〔胎死腹中〕　因跌撲損傷者。看產母面赤舌青。母活子死。面青舌赤。子活母亡。面舌俱青。子母俱死。或因誤服毒物。以致死胎墜脹淤痛。亦與常產不同。用平胃散蒼朮。（米泔浸炒燥）厚朴。（薑汁炒）陳皮。（各二錢）甘草。（六分）水酒各半煎濃。入朴硝二三錢。再煎三五沸。溫服即化水而下。或以巴豆。（二三粒）蓖麻子。（十數粒）去殼。加麝香少許。同搗成餅。貼臍上即下。如下淨即速洗去。</p>
<p>〔產後鼻衄〕　紅線一條。併產婦頂心發兩根。緊扎中指節即止。　鼻血兼中風者。用荊芥。（炒焦為細末）童便調下。如氣虛者勿服。</p>
<p>〔產後血痢〕　小便不通臍腹絞痛。用生馬齒莧搗汁三合。煎一沸。下白蜜一合和勻服。</p>

<h2>兒科</h2>
<p>（症有所不備者查各門治之）</p>
<p>〔小兒初生〕　宜以甘草濃湯。用軟帛蘸汁拭口中。去其穢濁。隨用胡桃肉去皮搗取汁飲之。非獨和中。且能養臟。　如母氣素寒。又值冷天。只以淡薑湯拭口。可免吐瀉之患。拭後仍用胡桃汁飲之。</p>
<p>〔浴兒〕　用槐、榆、桃、桑、柳枝。各三五寸煎湯。臨浴加入豬膽汁一二個。浴之周歲內可免瘡疥丹毒。又避邪惡。</p>
<p>〔多啼〕　初生二三日內多啼。即看口中上顎。如有白泡子。即以銀針輕輕挑破。將白泡內如米粒取出。勿令入喉。以金墨塗之。　或因胎毒未盡。多啼不乳。用淡豆豉濃煎汁。常與三五匙。其毒自下。又能助養脾氣消乳。</p>
<p>〔二便不通〕　急令人以熱湯漱口。吸吮小兒前後兩心。兩手足心臍下。共七處。吮到紅色即通。　六七日內小便不通。用蔥白一寸搗爛。入人乳拌勻二次。入兒口內。再與乳吮嚥下即通。</p>
<p>〔初生穀道不通〕　金銀器或玉簪燒熱穿通。</p>
<p>〔初生周身無皮〕　速取白秈米粉遍身撲之。一日三次。以皮遍為度。遍身如魚鰾。或如水晶。擦破則水滲流。即用密陀僧研極細末炒燥。出火毒。糝上即效。</p>
<p>〔生下即死〕　可看上顎有泡。急須挑破。（以綿拭去血。勿令血入喉即活。）</p>
<p>〔不乳〕　初生面赤眼閉不開。大便不通。不能進乳。多由胎中熱毒所致。用糞清數匙飲之立解。即能吃乳。　開口後不乳。用蔥白一寸破開。以人乳同入砂罐內煎過。飲之即乳。即口噤者亦效。　如因受風。鼻塞不能吮乳。用天南星為末。以生薑自然汁調成膏。敷貼於囟門。（勿輕用發散藥。）</p>
<p>〔小兒口噤〕　豬乳滴入口中即開。（此法最良。須令小豬吮吃。時將小豬後腳提起。其口即開。取之可得。）　面赤多啼。口噤不乳。天南星一個。炮去皮臍。冰片三釐。同研細。將指蘸薑汁同藥末少許。在牙根上擦之立開。</p>
<p>〔臍中汁出〕　或赤腫。或出血。用白石脂研極細末。一日三次敷之。　如久不幹。用當歸炒研末。去火氣。頻敷即效。　多年牆上白螺螄殼。火煅研細。糝上即效。</p>
<p>〔臍突光腫〕　赤小豆。豆豉。天南星。（火炮）白蘞各等分研細末。每用五分。以芭蕉自然汁調敷臍四旁。一日一次。三次後得小便下白物即消。</p>
<p>〔馬牙〕　初生口唇牙齦生白點。不能食乳。亦胎熱所致。鵝口不同。少緩即不能救。急用銀針將白點挑破出血。凶則連日。緩則間日挑之。挑後仍用青絹絞出涎。以好墨薄荷湯遍搽滿口。勿令食乳。待睡片時醒。方與乳。無不立效。</p>
<p>〔陰囊收縮〕　初生六七日陰囊入腹。啼哭不止者。每因受寒所致。硫黃。（二錢）吳茱萸。（三錢）為細末。研。大蒜調塗臍下。再以蛇床子微炒。帛包熨其囊即下。</p>
<p>〔月內多啼〕　真西黃。硃砂。（各五釐）同研細。用少許點舌上。</p>
<p>〔臍風〕　斷臍帶之後。為水濕風冷所乘。或胎中受熱所致。肚脹臍腫。四肢強直為臍風。用獨蒜切片安臍上。以綠豆大艾圓灸三壯。口中有蒜氣即效。　七日之內。若有臍風。肚腹上必發青筋一道。尋照青筋行至處灸三壯。如分兩坌。即灸兩盡頭可救。已行至心。則不治。　全蠍。（五個酒洗炙脆）殭蠶。（七條白而直者炙脆）麝香。（二三釐）俱研細。每服一分。用薄荷。燈心。加金器一件。煎湯調服。並治撮口。</p>
<p>〔撮口〕　或因胎中受熱。或因臍風不愈。面赤喘急。啼聲不出。名曰撮口。看牙齦上有小泡子如粟米大。急以溫水蘸淨。絹裹手指輕輕擦破即開口。或灸小兒頭上三五壯即愈。　照治臍風藥服一二分即效。　犀角羚羊角。水磨。和蜜飲之亦效。　如大便不通熱甚者。製大黃。甘草各五分。水煎服。　臍旁及爪甲青黑者不治。</p>
<p>〔鵝口〕　滿口白爛。用枯礬一錢。硃砂二分共為末。每以少許敷之。三次即效。　人中白為末。拭口內即效。</p>
<p>〔口中白點〕　百日內口中白點。拭之則去。少刻復有。口內流涎。啼哭不乳。黃丹研極細。用竹瀝調塗口中。日洗三次即去。內服益元散。燈心湯。調下。則不再發。（方見暑症。）</p>
<p>〔乳傷〕　大麥芽煎湯服之。如惡吐者。加陳皮五分同煎服。</p>
<p>〔竹衣垂〕　因胎中遺毒。周身膿血淋漓。瘡形如赤剝楊梅狀。上白蘆甘石。（火煅淬。入黃連汁三次。童便內四次一兩。）黃柏。（豬膽塗炙七次七錢）紫甘蔗皮。（燒灰存性五錢）兒茶。（五錢）真綠豆粉。（炒七錢）冰片。（五分）赤石脂。（煅五錢）俱為細末。用雞蛋二個煮熟去白。將黃煎出油去渣。和麻油調末藥搽患處。　內服丸方。真西黃。（三分）硃砂。雄黃。（各七分）乳香。沒藥。（去油各五分）麝香。（一分）山慈菇。（一錢）俱為末。蜜丸。重三分。金銀花湯調服一丸。愈後逢節氣調服一二丸即能稀痘。　土茯苓研細末。乳調服。一月全好。</p>
<p>〔赤遊風〕　啼叫驚搐。次生紅腫光亮。發熱。瞬息遊走。發無定處。先起於腹背。流入四肢者易治。若起於四肢。流入胸腹者難治。先用生薑汁。蔥汁。加食鹽。（炒）煎水。和汁洗瘡。洗時勿令水入目。恐傷目。　長流水一碗。石灰一塊。入水化開。取水面上如浮油者。塗腫處即消。　朴硝。大黃等分為末。井水調敷。　如寒涼藥塗之不效。用灶心土研極細末。以煮熟雞蛋黃入鍋熬出油調塗。　馬齒莧搗汁調銀硃塗之即效。干則以汁潤之。　內服連翹。荊芥。木通。當歸。赤芍。防風。滑石。蟬蛻。（各八分）黃芩。甘草。（各五分）水煎服。　遊風腫痛。用破草鞋。人亂髮。燒灰。米醋調敷。　如平常紅腫。以青菜搗汁塗之即消。亦可服之。</p>
<p>〔慢驚風〕　多因久病之後。或因吐瀉之後。損傷脾胃所致。則四肢冷。手足微動。眼上視。面青唇白。或乍發乍靜。或身涼身熱。二便利。其脈遲緩。治法當培養元氣。即有風痰。不得過行消散。致傷元氣為主。　病後脾胃虛弱。致成慢驚。四肢漸冷。虛腫面有浮氣者。人參。茯苓。扁豆。（炒）陳米。（炒各一錢）木香。全蠍。（酒洗炙脆）天麻。（各五分）勻兩劑。薑棗水煎服。　如尚有陽症咳嗽喘急。胸膈煽動。痰涎壅塞之狀。仍須全蠍。（酒洗炙脆）烏梢蛇。（酒浸去骨瓦上焙燥各五分）天竺黃。硃砂。（另研各二分半）白附子。（炮）天麻。青黛。（另研各一錢）麝香。（一分）俱為細末。蜜調為膏。貯瓷器內。以蠟封口。大兒一分。小兒五六釐。薄荷湯下。並治急驚。</p>
<p>〔囟門腫〕　因熱上衝而腫者。高而柔軟。用黃柏末水調塗足心。　因寒而腫者。則堅硬。宜溫散之。</p>
<p>〔囟門陷〕　水調半夏末塗足心。　因病久氣虛而陷者。用狗頭骨炙黃為末。雞子清調敷。</p>
<p>〔小兒赤眼〕　黃連為末。水調敷足心。</p>
<p>〔頭上肥瘡〕　嫩松香綿紙包作紙燃。入香油內浸一宿。燈上點燒。滴下油敷之。　皂莢燒灰。香油調敷。三次即效。</p>
<p>〔頭上癢瘡〕　柏油。（二兩）入紫草。川椒。明礬。蒸透。乘熱搽之。輕者白果仁擦之。並治面瘡。　黑芝麻口嚼敷之效。</p>
<p>〔臘梨頭方〕　石灰窯內燒過土墼。（四兩）百草霜。（一兩）雄黃。（一兩）膽礬。（六錢）榆皮。（三錢）輕粉。（一錢）共為末。豬膽汁調勻。剃頭後搽之。百發百中之妙。　宰豬湯取面上浮膩。入砂罐內。再加蔥頭。（五個）明礬。花椒。（各五錢）同煎。乘熱洗二三次即愈。</p>
<p>〔小兒重舌〕　舌尖疊厚為重舌。用巴豆半粒。飯五粒。共搗為餅。如黃豆大。貼眉心中間。待四圍起泡即去之。　或黃柏用竹瀝浸一宿。點舌上即效。</p>
<p>〔木舌〕　舌下生薄膜如連舌尖。絆住不能吮乳。治法。用針橫刺舌下總筋之外膜中。（勿穿總筋之內。）　直勒至舌尖上斷此膜。舌即能伸。（勿治。大不能言。）刺後出血。用蒲黃末塗之。或亂髮灰敷舌下。皆能止血。（四五歲不語。用赤小豆研末。酒和敷舌下。）</p>
<p>〔口舌生瘡〕　桑皮中白汁敷之。　生黃柏末塗之皆立效。</p>
<p>〔耳內出膿〕　枯礬。龍骨。（炙）胭脂。（燒灰各一錢）麝香少許。俱研極細末。先以棉杖拭去耳中膿。吹入藥末少許。如不效。加海螵蛸一錢炙研同吹。　膿汁久不愈。用山羊角燒存性為末。每吹二三分入內。一日三次即效。</p>
<p>〔耳後項間濕爛〕　五倍子研極細末糝上即效。　如體肥耳後腋下陰囊濕癢者用海螵蛸研末。（炒微黃。）敷之甚妙。</p>
<p>〔月蝕瘡〕　生於耳後。用黃連。（切片。焙研末。）敷之。</p>
<p>〔羊鬚瘡〕　生於口下。用小紅棗燒灰存性。香油調塗。</p>
<p>〔𤺪⿸疒貢頭軟癤〕　大枳殼一個泡軟。去穰磨口平。以麵糊合在癤上一周時。膿血自出。　古瓷器碗片研極細。菜油調塗。並治痘毒久爛。</p>
<p>〔燕窩瘡〕　用鼠屎研末。香油調敷。</p>
<p>〔小兒歪嘴〕　蓖麻子。（七粒去殼）麝香。（少許）共搗成一團。安於手心。內用滾水半碗。將碗足坐在手心藥上。左歪放右手。右歪放左手。久久行之正即止。</p>
<p>〔兩目夜不見物〕　羯羊肝一具。（勿見水。勿犯鐵器。）以竹刀劃開。入穀精草末。瓦罐內水煮熟。不時服之屢驗。</p>
<p>〔雞朦眼〕　夜合草燥干為末。蘸豬肝常食之即效。　雞蛋開一小孔。入雄黃一錢。煮熟食之。多吃即效。</p>
<p>〔誤將竹木刺入眼內〕　白頸蚯蚓捏斷。滴血入眼即出。</p>
<p>〔小兒咳嗽〕　生薑四兩。煎濃湯沐浴即愈。</p>
<p>〔小兒癬疥〕　藁本煎湯沐浴。並浣衣即效。或用柏油敷之。</p>
<p>〔肛門作癢〕　杏仁嚼爛敷之即止。　生艾葉同川楝根煎湯熏洗即止。　如陰虧燥癢。兼服六味丸易效。</p>
<p>〔蛔蟲〕　因失乳而早哺。或食甜過多。胃虛蟲動。以致腹痛惡心。口吐清水。腹上有青筋。火煨史君子與食。以殼煎湯送下。宜每月初四五五更時服之驗。</p>
<p>〔小兒吐〕　砂仁。（童便拌炒三四次為末一兩）　加丁香。藿香。（各三錢）俱研細。每服一茶匙薑湯下。　如百日內吐乳。（直出而不停為之哯乳）用麥芽。（三錢）橘紅。（一錢）丁香。（三分）水煎服立止。</p>
<p>〔嘔吐〕　吐時酸逆而難出者為熱。用和中清熱飲。黃連。（薑汁炒一錢）姜半夏。（一錢）陳皮。藿香。砂仁。（各七分）茯苓。（一錢半）分兩服。水煎徐飲。　如吐時順而直出。或吐清水者。為寒。用溫中止吐湯。白豆蔻。茯苓。（各一錢）半夏。（五分）加生薑五片。分兩服。水煎熱服不效。加沉香二分。為末和入。</p>
<p>〔泄瀉〕　乾山藥半生半炒為末。每服二錢。砂糖水調服即愈。　或巴豆研末為膏。貼頂門上。燒線香一炷。未盡即去巴豆。立愈。　傷乳腹泄。仍用人乳一碗。銅鍋內煎成紅色焦皮。研細頻吃即止。</p>
<p>〔久瀉不止〕　白朮。（土炒）白茯苓（各二錢）黃米一合煮粥。只服米飲。瀉自止。</p>
<p>〔痢疾〕　雞肫皮。（焙炒研末。）以乳汁調服。　雞蛋一個煮二三沸。取起去白用黃。研碎。以生薑汁半小鐘和勻服之。不宜吃茶。俱神效。　木香。（二錢）生黃連。（五分）肉豆蔻。（一個）俱為末。以雞子清和作餅。慢火炙黃色轉紅為度。研細末。用白麵糊為丸。麻子大。每服三五十丸。米飲下即效。</p>
<p>〔血痢黑痢〕　茅草花一把水煎服。無花以根代之。</p>
<p>〔瀉痢〕　土木鱉半個。母丁香四粒。麝香一分研末。津唾調丸如芡實大。納一丸於臍中。外用膏藥貼之立止。</p>
<p>〔瀉痢肚痛〕　砂仁。川椒。（各五分）炒研。和薑汁少許。津唾為丸。納入臍內。外以膏藥貼之。</p>
<p>〔休息痢及疳瀉久不愈者〕　雞蛋一個。先用黃蠟如指大一塊。鍋內熔化。入雞蛋拌炒熟。空心食之大效。</p>
<p>〔噤口痢〕　蓮子內心五分研末。陳米飲調下。毒氣上衝心肺者。用此以通心氣。則思食。　如胃口毒氣所阻。不能進食。用精豬肉一兩。扯薄片。於炭火上慢炙時。隨用膩粉少許糝肉上。令勻成脯。每以少許放小兒鼻邊。自然吃下。</p>
<p>〔久瘧〕　不拘寒熱。用桃葉尖。（取東南方者四十九片）半夏。（四十九粒）俱為末搗桃尖為丸。雄黃為衣。曬乾貯瓶中封固。臨用取一丸綿裹塞鼻中。男左女右。即止。端午日合更驗。</p>
<p>〔痰核〕　公鯽魚一尾。竹刀去腸。用酒洗淨。入紅花少許。蒸食六七次即消。</p>
<p>〔痞塊〕　肚大肌瘦面黃。漸成疳疾。白芙蓉花陰乾為末。用雞肝破開。入花末在內。飯上蒸熟食之。　至重者。用木鱉子肉。史君子肉。（各五錢）共為細末。水丸圓眼大。每一丸以雞蛋一個破頂。入藥調勻。飯上蒸熟食之。〔好吃生米茶炭黃病〕　麥芽。（一斤炒）史君子。（二兩）檳榔。（一兩）南星。（一兩薑汁炒）為末。如吃茶加茶八兩。（吃泥加泥。吃炭加炭。只用八兩。）煉蜜丸。桐子大。每服五十丸。（每日早晨空心砂糖湯下。如初起多服肥兒丸即效。方見後。）</p>
<p>〔睡中遺尿〕　雞肫皮。（二個）雞腸。（一具焙燥燒灰）豬脬。（一個炙焦）俱為末。每服二錢。酒調下。男用雌。女用雄。三四次愈。　白紙一張鋪席下。不令人知。待遺尿於上。取紙曬燒酒服。　用紅紙剪馬四匹。令小兒自安身下。每夜如之。</p>
<p>〔小便頻多〕　烏藥。益志仁。（去殼鹽水炒）桑螵蛸。等分。為末。酒煮山藥糊為丸。空心鹽湯下二錢。</p>
<p>〔尿血〕　甘草一錢煎湯。調六一散一錢服。（加升麻二三分更效。）</p>
<p>〔小便不通〕　木通。茄兒蒂。水煎服立通。並治尿梗。</p>
<p>〔陰囊忽腫痛〕　生甘草汁。蚯蚓糞。調塗之。或用蟬蛻煎湯。洗二三次效。　內服四苓散。（白朮。赤苓。澤瀉。豬苓。）等分。每服二錢。燈心湯調服。　如中蚯蚓毒忽腫。用鹽湯洗後。以鴨血塗之。</p>
<p>〔脫囊瘡〕　因濕熱所致。陰囊潰爛。皮脫子欲墮。用紫蘇葉研細。濕則糝上。干則清油調敷。（多年白螺螄殼研末搽亦效。）內服木通。（五分）甘草。（三分）黃連。（炒四分）當歸。（六分）黃芩。（七分）水煎空心服。</p>
<p>〔疝氣〕　腎子收上肚痛。用小茴香一錢研末。好酒調下。</p>
<p>〔盤腸吊痛〕　忽然腹中吊痛之甚。用蔥一大握搗爛煎湯。手巾蘸洗兒腹。再以蔥白炒熱搗貼臍上。良久尿出痛止。　如先惡寒小腹痛甚。皮急一腳不能舉行者。又須以腸癰治之。用蒼耳子。（二錢）杏仁。薄荷。栝蔞。（各一錢）甘草。（五分）水酒各半煎服。渣敷臍上。二服見效。如便下膿血者。加木香。當歸。（各五分）同煎服。再每日空心酒吞蠟礬丸三五十丸。（方見外科。）</p>
<p>〔疳疾〕　如心臟受疳者。小便不通。口乾。舌爛。牙臭。此乃心臟受積也。用羊肝散。穀精草。（五錢）胡黃連。（二錢）甘草。（五分）地骨皮。（五錢）蘆薈。（三分）俱為末。羊肝一具竹刀剖開一縫。將藥末五分入肝內。用線捆好。砂鍋內煮熟肝為度。隨時服七日。頻服即效。</p>
<p>〔肝臟受疳〕　眼生翳膜。羞明不見物。用雞肝散。雄黃。威靈仙。穀精草。蛤粉。夜明砂。（水洗淨各一錢）俱為末。每用雞肝一具。入藥末五分。砂鍋內煮熟連汁服。以好為度。　雞肝一具。（不犯鐵器。不落水。）　入硼砂少許。蒸熟服十次。即能開瞽復明。</p>
<p>〔胃臟受疳〕　撒瀉口乾。夜出盜汗。用茯苓。白朮。（土炒）澤瀉。（各二錢）山楂肉。（五錢）胡黃連。（一錢）神麯。（五錢炒黃）陳皮。（一錢）俱為末和勻。每服一錢。清晨米湯下。〔肺臟受疳〕　發熱夜啼。胸高咳嗽。用天冬。麥冬。苦楝皮。桑白皮。橘紅。生地。（各三錢）河水十碗煎至一碗。再入白蜜八兩。（煉熟）山藥一兩為末。再煎成膏。每日服三次即效。</p>
<p>〔食傷成疳〕　六月收五穀蟲洗淨。入竹筒封之。待乾研末。入麝香少許。每服一二錢。米湯下。　食積腹硬者。用香圓半乾者。入尿缸中。（每日更換者。）浸一月。取起洗淨。曬乾研末。白湯調服一錢。年小者三五分。肚軟仍服肥兒丸。</p>
<p>〔完穀不化〕　脾胃不能消運所致。用綠礬一錢為餡。作面饅頭一個。蒸好曬乾。火煅存性研細。綠者轉為紅色。用砂糖調服一錢。以大便如常即止。</p>
<p>〔五疳丸〕　治一切疳疾皆效。羊肝一具。（竹刀切片新瓦上焙乾）海螵蛸。（二兩醋浸炒黃）白米。（炒五錢）和羊肝同搗。丸如黍米大。日服二錢。米湯下。肚大筋青。口舌生瘡皆效。</p>
<p>〔五疳八痢〕　面黃肌瘦發焦。諸藥不效。用牙皂莢。（二個去皮炙酥）蛤粉。（三錢）麝香。（一分另研）大蝦蟆。（二個。瓦上炙焦黑枯存性。）俱為末。米糊為丸。粟米大。每服二三十丸。米飲下。</p>
<p>〔疳鼓〕　久疳腹脹如鼓者。大蝦蟆一個剖開。入白豆蔻四十九粒。外用黃泥固濟。火煅存性。每服一錢五分。淡酒下甚效。　如因濕氣而成者。用雞屎。（炒燥一兩）入丁香一錢。研末蒸餅丸。米湯下一錢。（此方甚驗。並治四肢發腫。勿以其穢而忽之。）</p>
<p>〔久疳不愈〕　疳積病久。身體羸弱。不能重藥下者。雄豬肝。（不見水者四兩。竹刀批開。）新荷葉。（曬乾為末。每用二錢。）入肝內蒸熟。空心服之。半日後得下惡物從大便而出即效。再以人參茯苓白朮之類調理。　立秋後大蝦蟆。（去頭足腸。以麻油塗之。）淨瓦上炙熟食之。積穢自下。連服五六枚。一月之後形容頓改。其效如神。一切疳積。瀉痢。疳泄皆治。</p>
<p>〔走馬牙疳〕　即腎經受疳。肌肉瘦。遍身生瘡。寒熱時。頭熱腳冷。牙床腐爛潰脫。走馬者。言其危急之症。多因痘疹餘毒所致。或熱甚而成者。患之甚者黑腐而臭。宜多吃綠豆汁解熱。初起用人中白。（即多年尿缸中澄下白垽。以風日久乾者為良。或尿壺中白鹼洗淨。瓦上煅紅研極細。）先用荊芥湯洗疳處。日敷六七次。（涎從外出為吉。涎毒內收為凶。）　或用婦人尿桶中白垢。（火煅研細一錢）銅綠。（真者三分）麝香。（一分）和勻研細。貼之神效。蝸牛。（連殼火煅。研極細。）敷患處。皆即效。內服蘆薈。銀柴胡。胡黃連。玄參。川黃連。牛蒡子。桔梗。山梔。石膏。薄荷。羚羊角。（各五分）甘草。升麻。（各三分）淡竹葉十片。水煎。食後服。即穿腮破唇。皆宜服之。　或用大蝦蟆。（一個煅灰）黃連。甘草。青黛。（各六分）麝香。（少許）俱研細和勻。敷患處神效。如口臭涎穢。黑腐不脫。牙落無血。用藥不效。穿腮破唇。皆不治之症。　馬桶鹼。（不拘多少。米醋煅三次。）常年擦牙則無是病。〔疳痢〕　益母草葉煮粥食。並絞汁服之。立效。　雞肫皮炒黃色為末。每服一錢。並治水泄及脾胃虛弱。</p>
<p>〔肚腹脹滿〕　脹久成鼓脹者。用豬肚一個。入大蒜肉四兩。同煮蒜化為度。（忌鹽醬。）食之三個全效。（余治一人十二歲時交夏腹滿。用廣、半、腹皮之藥。隨減隨發。至兩月後。朝暮脹急。連及腰胯。氣急食少。諸藥不應。食蒜肚兩個如舊。五六個不再發。）</p>
<p>〔鍋焦丸〕　小兒常服健脾消食。能治黃瘦大便不結。水瀉等症。鍋焦。（炒黃三斤）神麯。（炒三兩）砂仁。（炒二兩）山楂。（蒸四兩）蓮肉。（去心四兩）雞肫皮。（炒一兩）共碾細末。加白糖和勻。白湯調服。</p>
<p>〔肥兒丸〕　治面黃肌瘦。食積脾疳。大便不結。疳瀉等症。山藥。（二兩炒）茯苓。白扁豆。（炒）五穀蟲。（洗淨焙燥）山楂。（炒）白芍。（炒）麥芽。（炒）神麯。（炒）當歸。（各一兩五錢）白朮。（土炒一兩）陳皮。（一兩）史君子肉。（煨八錢）胡黃連。（七錢薑汁炒）生甘草。（七錢焙）俱研末。用米糊丸。重一錢白湯調服。</p>
<p>〔班龍丸〕　治小兒一切內熱潮熱。神昏不寧。咳嗽痰涎。及驚風驚搐等症。天竺黃。辰砂。膽星。（薑汁炒）枳殼。茯神。硼砂。（各一兩）琥珀。（七錢）山藥。（二兩）沉香。雄黃。（各五錢）麝香。（三分）俱為極細末。甘草一斤煮濃汁搗丸。芡實大。金箔為衣。陰乾收貯瓷器內。每服一丸。薄荷或燈心湯下。</p>
<p>〔稀痘丹〕　赤小豆。大黑豆。綠豆。生甘草。（各等分焙燥為末）用大竹一段。（兩頭留節。刮去青。鑽一孔入藥末填滿。以木針塞之。熔黃蠟護口。）至冬間浸入糞窖中月餘。立春前三日取起。水洗淨。掛臨風處百餘日。取出再研。（不用時原存竹筒內不蛀。）　每用藥末三錢。配入綠萼梅蕊。（不經手取下。石灰內窨燥。研末一錢。）不拘春秋時。清晨用經霜絲瓜藤上細藤絲。煎湯調服。（服藥後。忌葷腥。油膩。十日內得利下青黑糞為驗。則胎毒出矣。每年服一次。）　時痘行年。用玳瑁。犀角。各水磨服。日三次最良。並治心熱血凝痘陷。　蓖麻子。（三十六粒去殼去衣。）硃砂。（一錢研細）麝香。（五釐）於五月五日共研勻。即於午時搽小兒頭頂心。及心前心後。兩手心。兩足心。兩臂彎。兩腿彎。兩脅肋。共十三處。均搽如象棋大。勿使藥余多。不可洗去。聽其自落。搽過一次。出痘數十粒。二次出痘數粒。三次則終身不出。過周歲七夕重九皆可搽。</p>
<p>〔六味稀痘飲〕　將發痘時預服之。出痘無虞。山楂。牛蒡子。紫草。（各一錢）　防風。荊芥。（各一錢二分）甘草。（五分）生薑一片。水煎服。　將出未見點時。用綠萼梅蕊三錢。草蘭五朵。水煎服。（花須預收焙燥。或蜜藏住。）即多者可少。並得易發。</p>
<p>〔治痘不起〕　紫草茸。（即紫草根頭白毛）五分滾湯。砂鍋內煎服即起。（按本草紫草治斑疹痘毒。活血涼血。利大腸。痘欲出未出。血熱毒盛。大便閉澀者。宜用之。若已出而紅活。及白陷。大便利者。不宜用。惟用茸以取其初得陽氣相類之義。發痘如神。有益無損。）　綠萼梅蕊。（五錢焙）桃仁。硃砂。甘草。（各一錢）老絲瓜。（枯燥成筋者近蒂三錢燒存性）俱研末。每服五分。白湯調下。隱在皮膚之間者。服之即起。並治麻症斑症。（按本草老絲瓜燒灰存性。甘平無毒。能通脈絡而去風。解毒消腫化痰。治痘瘡不快。用枯者燒存性。入硃砂研末。蜜水調服甚妙。）　出痘時或因觸犯。或痘不起。多用胡荽。（即蒝荽菜。）　搗汁和酒。臥處。門戶。床帳。及牆壁各處噴之即起。如手足未發齊者。水煎湯溫洗神效。（若兒虛弱。天時陰寒。即無變症。用之最妙。若兒壯實。春夏晴暖。又所不宜。）用紅棗燒煙燻之亦妙。不論冬夏陰晴。凡出痘家皆宜用。能轉逆為順。</p>
<p>〔天蘿水〕　（一名西來甘露飲。）治痘瘡清熱解毒。及斑疹煩熱。口渴。咳嗽。疹色枯燥。或譫語喘急。睡臥不寧。服之神效。痘症發熱三四日而熱不退。痘色紅紫口渴。大便燥結之症。服之即能紅潤。　絲瓜藤霜降後三日近根三尺剪斷。將根頭一節倒插入新瓦瓶中。上以物蓋之。勿使灰入。次日另用新壇一隻。將瓶中之汁傾在壇內。將藤仍插入瓶中。三日後汁收盡。（不拘三五枝數）將壇封固窨於泥地上。如遇熱症痘疹。每服兩酒杯。和蜜少許溫服二三次。勝於別味涼藥。若夾斑痘疹。和犀角磨汁服。寒月和酒服。一切時疫熱症。或配藥服之甚驗。</p>
<p>〔防痘入目〕　未見痘時。用綠豆七粒。令兒自投井中。頻看井中七次而還。　胭脂。（不拘多少。）口中嚼汁。頻揩眼眶。則痘不入目。　如已見點。用牛蒡子。（不拘多少。）乳母口中嚼爛。貼兒頭上囟門。則痘不入目。</p>
<p>〔痘瘡入目〕　目中已生痘。用芥菜子一合研碎。入百草霜同研勻。男女各吐津一口。拌勻作餅。（左目則貼右足心。右目則貼左足心。）兩目皆有。貼左右足心。一晝夜即消。黑狗耳上取血一滴。入眼角即去。　兔糞。（炒黃為末。）煉蜜丸綠豆大。用木通蟬蛻煎湯下三十丸。以好為度。　眼內有痘痛楚者。用浮萍。（曬乾為末三錢。曬時攤竹篩上。下用水映。則易干。）以羯羊肝半個。水煮熟搗爛。取汁調服。未傷者一服即愈。已傷目者。十服全效。</p>
<p>〔痘瘡入目後生膜翳〕　白菊花。穀精草。綠豆皮。（各等分）為末。每用一錢。用柿餅一個。米泔水一盞。同煎。候水乾。只吃柿餅。日三次。十日效。</p>
<p>〔痘後眼疳〕　菊花。蛤粉。兔糞。草決明。穀精草。（各一兩）蟬蛻。（去翅足三錢）為末。雞肝一具。（不落水者。）竹刀批開。入藥末一錢。箬裹蒸熟食之。以好為度。</p>
<p>〔痘瘡作癢〕　荊芥穗。（一把束成帚）刷痘癢處。以散郁邪。其癢即止。再以茵陳梗葉燒煙。房內熏之。</p>
<p>〔痘陷不起〕　痘色變黑氣欲絕者。穿山甲。（洗淨。蛤粉炒令黃脆為末。）每用五分。紫蘇煎湯。加酒調服。即發紅色如神。　倒陷黑色。口唇冰冷。取狗蠅。（七枚。狗身上夏月最多。冬月藏於耳中以鑷取。）焙乾為末。酒調下。移時即紅潤如常。　痘瘡倒陷。人中白。（火煅為末。）　水調三錢服之。陷者自起。年大倍加。（此三方。按本草亦皆驗過而無礙。勝如用人牙多矣。）</p>
<p>〔治痘口渴〕　紅花子。牛蒡子。水煎細細嚥之。即口中如煙。服之即止。（按紅花子能治血熱煩渴。天行時痘。宜水吞數粒甚效。）</p>
<p>〔痘瘡擦破〕　松花糝之即效。　發熱發癢擦破。用蟬蛻。地骨皮。（各一兩）　為末。每服二三匙。白湯服。日二三次。</p>
<p>〔爛痘及誤抓破者〕　黃牛糞。（在風露中久乾者火煅成灰）取中心白者為末。以薄絹包盛於瘡上撲之。如久不愈。牆上白螺螄殼。煅研敷之。</p>
<p>〔痘瘡潰爛〕　蕎麥麵用絹袋盛撲爛處。或鋪席上襯臥。</p>
<p>〔斑爛〕　痘出抓成瘡。濃血淋漓者是。多年牆屋上爛草。焙燥研極細。糝瘡上即效。（此草善解瘡毒之功甚驗。）　氣虛血熱。遍身皆是者。鋪席上。令兒坐臥其間甚驗。　黃豆殼燒白灰。研細糝之。　遍身無皮。膿水黏衣被。茶葉。（不拘斤數揀去子梗淨。）　入滾水一泡。隨即撈起。乘濕鋪床上。用草紙隔一層。令兒睡一夜則膿皆干。神效。</p>
<p>〔濕爛〕　痘疹十餘日。濕爛不結痂。干綠豆粉糝之。</p>
<p>〔痘後頭上破碎不結痂〕　黑豆。（炒焦為細末）香油調敷。</p>
<p>〔痘後不收膿〕　牆上草研末。（即前治斑爛之草。）敷之。內服保元湯。人參。（一錢）黃耆。（二錢）甘草。（五錢）生薑二片。水煎。不拘時服。</p>
<p>〔痘痂燥〕　痂皮濺起作痛。或痘痂欲落不落者。白蜜。（不拘多少）　略用湯和稀。時時以鵝翎潤痛處。痘痂易落無痕。</p>
<p>〔痘瘡不靨及痂靨不落〕　豬骨髓。白蜜。共搗勻。火上熬三五沸退涼。用雞翎刷上。數次即落。　如不能脫靨。用乳香房內焚之。</p>
<p>〔痘痂不落腫而成斑痕者〕　馬齒莧。（搗汁）豬脂油。（熬淨）石蜜。各等分。共熬成膏。塗腫處即消。並治痘後腫毒。</p>
<p>〔落靨後⿸疒貢痘疤痛癢〕　馬齒莧。（搗汁一碗）冰糖。（一兩）豬脂油。（三錢）綠豆。赤小豆。（研末各五錢）先將莧菜汁同豆末熬成膏。加入糖油和勻塗之。</p>
<p>〔出汗不止〕　牡蠣粉。貝母。（各五錢）粳米粉。（一升）和勻。絹袋盛。周身撲之即止。</p>
<p>〔痘有漿時腹瀉〕　大魁慄。（以酒罈頭黃泥和濕火煨熟）服之即止。</p>
<p>〔痘中出蛆〕　桃葉。（不拘多少揉軟）蓋在痘瘡上。並墊身下即消。或用真麻油滴一點痘上。即消盡不再生。（並治夏季一切瘡毒皆效。）</p>
<p>〔痘疔〕　凡痘中數顆不起。變黑而痛者痘疔也。綠豆。菀豆。（各四十九粒各燒存性）　珍珠。（一分。入豆腐內煮過研細。）油發灰。（二分）俱為極細末和勻。用胭脂水調成膏。先以銀針挑破痘疔。拭去紫血。敷藥疔上。　升麻煎濃湯去渣。將胭脂浸湯內。揉出紅汁。即以脂棉蘸汁。時時塗之。</p>
<p>〔暑天火痘〕　遍身皆紅者是。白花地丁搗汁。白酒沖服。並治痘喘。用水煎服甚驗。</p>
<p>〔痘後餘毒〕　初發紅腫。用赤小豆。綠豆。黑大豆。（各等分）　為末。醋調時時敷之。如已成癰毒。四圍塗之即消。</p>
<p>〔痘毒〕　即高腫不宜開刀。　大蝦蟆。（一個取皮）　中用針穿五七孔。蓋在毒上。燥則易之。至三四個立消。並不再發。（冬月在亂石下。或沿河近水石岸尋之。）　羯羊屎以新瓦洗淨置屎於其中。上下以瓦覆定。慢火炙燥。煙盡存性。研細末。香油調敷。</p>
<p>〔痘毒潰爛〕　百合。（焙研細末）　糝之。　自潰出膿之後。脾胃虛弱。膿清不斂。人參。黃耆。白朮。（炒各一錢）甘草。（三分）加姜一片。棗二枚。水煎食遠服。以好為度。</p>
<p>〔痘後疳蝕瘡〕　遍身及肢節生瘡。膿水不絕。鵝口繭。（不拘多少）　將生明礬末。裝入滿。火燒枯為末。干糝瘡口內即斂。</p>
<p>〔痘後面瘡〕　密陀僧。白殭蠶。白芷。鷹矢白。白附子。（各等分）　研極細末。以水調敷。　凡痘後不宜即吃豆腐。魚腥。肥肉。多食致泄脾氣。</p>
<p>〔麻疹發散〕　櫻桃核。（四十九粒）　敲碎。蔥頭一個。水煎服。即能透發。　分開頂門。內有紅筋瘰挑破。即悶者易出。　如發時腹瀉。只宜清解。不宜止瀉。用西河柳五錢。水煎服。　如悶疹發不出。喘嗽煩悶躁亂者。用西河柳葉。（風乾為末。）每服四錢。水煎服。疹後痢泄。砂糖調服。</p>
<p>〔治疹不透〕　頭面眼眶腫脹。氣喘命在頃刻者。以熏法治之。生蔥頭。（斤許連須搗爛。）　放在盆內〔兒大盆大。蔥亦加多。〕　盆上用木架將小兒睡在盆架上。然後將滾水衝入盆內。以蔥氣熏兒周身。稍溫即抱起。此法須在密布帳中。勿受一線風吹。直待汗乾。即得透發全好。（須防小兒手足入滾水。）　杏仁。（十粒去皮尖。研細末。）　酒釀。（乃酒初釀之酒母。不可誤服燒酒酒漿）調服發喑疹最效。</p>
<p>〔冬月麻疹〕　因寒不得發透。喘渴悶躁者。麻黃。（去節湯泡過）用蜜酒拌炒八分。加入治疹藥中。一服立透。</p>
<p>〔誤吞諸蟲〕　飲靛青水即瀉出。</p>
<p>〔腹內蟲積〕　檳榔為末。清晨蜜水調服。　使君子肉。（半生半熟）每日食數粒。榧子切片多吃甚效。如覺咬痛。（痛時噁心吐水流涎。時痛時止者。為蟲痛。）　用五靈脂二錢。白枯礬五錢。研勻。每服一二錢。不拘時服。以好為度。</p>
<p>〔寸白蟲〕　色白兩頭尖長三五分不等。常從肛門口出。檳榔。（八兩）榧子。（一斤）木香。（一兩）俱切片微炒為末。每服二三錢。先吃素三日。擇初三四五更先吃炙肉。口中嚼汁嚥下。</p>

<h1>卷四</h1>

<h2>外科</h2>
<p>〔總論〕　外科最重者莫如癰疽。最急者莫如喉風疔腫。患之者生死立見。癰者壅也。大而高起屬乎陽。其發紅腫廣大者癰也。（痛而實者為熱。痛而癢者為寒。）　發於六腑易治而難瘥。（淺而大者為癰。深而惡者為疽。）　疽者沮也。平而內發屬乎陰。其發猛惡。其初發也。形如黍粟粒大。白色焦枯。觸之而痛應心者疽也。最不可輕忽。難治而易痊。如其不痛。更為惡症。所發之處。最忌發背。發腦。髮鬢。發眉。發頤。初生之時。便覺壯熱惡寒。拘急頭痛。精神不寧。煩躁飲冷者。其瘡必重。若得起居平和。飲食如故。便利調勻者。為易治。一寸以上曰癰疽。一寸以下曰瘡癤。（發熱於皮膚之間。浮腫根小。即大亦瘡癤。）　大抵癰屬熱宜涼藥。（已潰勿服。）　疽屬寒宜溫補之藥。</p>
<p>〔背疽〕　初起之時。不拘日期。陰陽腫痛。即用獨頭大蒜。（切片如二三錢厚。）安於瘡頭上。用大艾炷灸之。（三壯一換蒜片。不論數十百壯。）　大痛者灸至不痛。麻木不痛者。灸至痛時方止。最宜早覺早灸。過七日則無效。　如背疽赤熱腫痛。莫辨其頭者。但以濕紙覆於背上。立候視之。其紙上有先干處。即是瘡頭。如十數頭作一處生者。即用大蒜搗成膏。作餅鋪頭上。聚艾於蒜餅上燒之。亦能活也。蓋艾火能使毒氣隨火而散。（凡毒初起皆可灸。惟頭頂以上屬陽明。斷不可灸。）　若失之於初。瘡勢以成。又當審其虛實寒熱。實熱則清之。虛寒則溫之。得毒散膿潰。方為可治之症。（癢極者。用針刺破。擠出惡血。數次得癢止即易治。）</p>
<p>〔托裡護心丸〕　灸後即宜多服白礬。（一兩二錢）黃蠟。（一兩）雄黃。（一兩二錢）硃砂。（六錢水飛）琥珀。（一錢）俱為細末。先將黃蠟化開。入藥末和勻。須眾手為丸。桐子大。每服三十丸。白滾水下。日三服。可免口舌生瘡黑爛等症。凡癰疽毒症。多進數服。已成者最能止痛。未破者即能內消。不問陰陽老少。皆可服。（原方用白礬末一兩。黃蠟七錢。化蠟眾手為丸。每服三十丸多服神效仙方也。）</p>
<p>〔一切癰疽發背對口〕　不論陰陽平腫。無名腫毒皆治。大蝦蟆。（一個。毒大者。二三個。生於住屋檐下者佳。冬天為亂石下。或河沿口石縫中。）入明礬二三錢。連腸肚同搗爛。厚塗四圍。中留一孔。毒重者一二時後即臭。再取搗換。以好為度。至重昏沉不知疼痛者。更換十餘次。再無不效。是能收提散毒至穩方也。</p>
<p>〔發背腫硬痛深〕　槐米。（五兩鮮者更佳）炒黃微。乘熱入酒二碗。煎十餘沸。去渣熱服。取汗即愈。未成者二三服即消。已成者三四服即減輕。渣搗敷患處。惟胃寒者不連服。甚神效。　腫硬脈實。邪在內者。用大黃。（不拘多少。一半火煨。一半生用。）生甘草節等分為末。每服一二錢。空心溫酒調下二三次。以疏利為度。</p>
<p>〔陰疽外勢平而不起色黑黯〕　艾葉。（一斤）硫黃。雄黃。（各五錢）以水同煮半日。搗爛候溫敷上。冷則再煮。易十餘次不痛者知痛。如痛在肉裡者。腫痛出外可生。　豬膽汁。（炒紫色。）研末。醋調塗四圍。中留一孔。三五次即效。</p>
<p>〔癰疽半陰半陽〕　腫不甚高。積日不消。白芷。石菖蒲。赤芍藥。（炒各二兩）　紫荊皮。（炒五兩）獨活。（去節炒一兩）俱為末。蔥頭煎濃湯。調塗四圍。即腫出高起易治。</p>
<p>〔一切癰疽發背〕　由七情內鬱而生。蘊熱在內。熱氣逼人。服之極驗。並治乳癰乳癤尤效。遠志。（米泔浸洗去心）焙燥為末。每服三錢。酒一杯。煎數沸。澄清飲。渣敷患處。以好為度。</p>
<p>〔蟾酥丸〕　治一切癰疽發背疔毒惡症。此藥服之。不痛者即痛。如痛者即止。昏憒者即醒。嘔吐者即解。未成者即消。已成者即潰。真有回生之功。乃惡證之至寶也。宜備施之。蟾酥。（生取曬乾二錢用時燒酒化開）輕粉。（五分）枯礬。銅綠。膽礬。寒水石。乳香。（箬上炙去油）沒藥。（箬上炙去油）麝香。（各一錢）蝸牛。（二十一個）硃砂。（三錢）上藥俱為細末。照合太乙丹法。於端午七夕靜室中。先將蝸牛研爛。再同蟾酥和勻。方入群藥。共搗極勻。丸如綠豆大。每服（輕者三粒。重者五粒。）用蔥白五寸。患者自嚼。吐於男左女右手心。包藥在內。用無灰酒送下。重者蓋被出汗即效。輕者過夜即散。</p>
<p>〔仙方活命飲〕　治一切癰疽。無名腫毒。未成膿者內消。已成者即潰。此止痛消毒通用之神方也。不論虛實老幼皆可服。穿山甲。（炮黃）白芷。防風。天花粉。赤芍藥。歸尾。貝母。皂角刺。生甘草。乳香。（去油）沒藥。（去油各一錢重者加重。）金銀花。陳皮。（各三錢）　在背俞用角刺為君。如在胸次。加栝蔞仁三錢。在四肢金銀花為君。如疔毒。加草河車根三錢。將各藥水酒各半煎濃。再將乳沒研細。入藥調服。日進二服。側睡片時即效。如陰毒平而不起者。去花粉。銀花。　如熱甚脈實。大小便秘者。加疏利之藥。</p>
<p>〔七釐散〕　治一切無名惡毒。諸藥不效者。赤練蛇。（煅灰存性）　研細末。米糊為丸。如芥菜子大。每服七粒。症重者加至十四粒。好酒下四五服全消。此方甚效。孕婦忌服。</p>
<p>〔大歸湯〕　治一切癰腫大毒。初起者立消。已潰者止痛收功。服下立效。大全當歸。（一兩切片）生黃耆。金銀花。（各五錢）生甘草。（二錢）水酒各半煎濃溫服。重者日二服。上部加川芎一錢。中部加桔梗。（一二錢）下部加牛膝。（一二錢）如孕婦勿加牛膝。　鮮忍冬藤。（五兩。用木槌微搗不可碎。）甘草節一兩。水二碗。入瓦罐內慢火煎至一碗。加生酒一碗。再煎十數沸。分二次一日服盡。得兩便通利即效。如不利再服。（此方神效。）</p>
<p>〔一切癰疽腫毒圍藥〕　不拘部位。紅腫高起者。用野苧麻根。（取白嫩者。）　赤小豆。（水浸軟）同搗爛塗四圍。中留一孔。干則易之。即效。　平者用雞糞塗之。不痛者可以知痛。如大痛者可以止痛。　大蝦蟆一個取皮。包四圍。中留一孔。二三次其效甚速。不論陰陽皆治。　活蝸牛。（不拘個數。）　入銀硃二錢。同搗爛敷四圍。　活蝸牛百個。以井水一鍾同入淨瓶內。自晚封閉至曉。其水如涎。調真蛤粉塗四圍。治發背效。　蔥白搗爛。和蜜調勻。塗四圍。輕者即效。端午日取蒼耳草。（根葉風乾。研細。或燒存性。）　重陽日採芙蓉葉。風乾為末。等分和勻。蜜水調塗四圍。即消。　芙蓉葉搗汁。和生白酒服。將渣敷上即消。或用芙蓉根切片煎酒服。隨量飲更效。　黃瓜放在滴滷內。發背初發時。將黃瓜切薄片貼上。一周時一換即消。　發久破爛不住。用花椒煎湯。或甘草湯洗去爛肉。亦用黃瓜貼上。一日一換。二三日內可收口。　發背諸藥不效。芭蕉根搗爛敷之。效。</p>
<p>〔秘方托裡散〕　治一切瘡毒。始終常服。不致內陷。至效仙方也。栝蔞。（大者一個搗碎）當歸。（酒拌炒）黃耆。（鹽水炒）白芍。生甘草。（各一兩五錢）熟地。天花粉。金銀花。皂角刺。（切片炒各一兩）每用五兩。以無灰酒五茶杯入瓷器內。厚紙封口。再以油紙重封。置湯鍋內蓋煮至藥香。取出。每日分服。直至瘡愈為止。（此方藥品平易。消毒之功甚大。且不動臟腑。不傷血氣。不問陰陽腫潰。屢用屢效之妙。）凡治背疽腦疽。勢甚者。先用蒜法灸之。若脈實大小便秘者。先用疏通而後用此。其功甚捷。若火毒已退。不作膿不潰者。更宜托裡。如潰而不斂膿清者。又宜峻補。如十全大補湯之類。</p>
<p>〔定痛散〕　一切腫毒發背痛不可忍。服之即止。白芷。（未潰五錢已潰二錢五分）貝母。（未潰二錢五分已潰五錢）水酒各半煎濃服。　外用鮮山藥。（一兩）白糖霜。大黃。（各四錢）同搗敷之。即能止痛。　乳香。沒藥。寒水石。（煅）滑石。（各四錢）冰片。（五釐）俱研細。用蜜水調敷即止痛。壁虎。（一二個）　焙乾為末。香油調搽立止。　平陷不高痛甚者。用赤練蛇。（火煅存性。研末。不犯鐵器。）　加薑黃。藤黃。各研細。米醋調敷。即能止痛。</p>
<p>〔透骨丹〕　治一切癰疽腫毒。堅硬不潰。此藥立能潰膿。蟾酥。硼砂。輕粉。巴豆。（各五錢）蝸牛。（二個）麝香（一分）先將巴豆研如泥。次入蝸牛麝香再研。後入各藥研極細。以瓷瓶收藏。每用少許。以乳汁化開。先用銀針輕輕撥破。挑藥米粒許納於瘡口。外用清涼膏貼之。即潰。　凡瘡未破。先濕熱膿水淋漓不得臥者。用菖蒲曬乾為末塗之。鮮用亦可。</p>
<p>〔替針散〕　一切腫毒。不出頭。不穿破。用蛾口繭。（出過蠶蛾者一枚燒灰。）　酒調服自出頭。切不可多服。二三枚即出二三頭。　雄麻雀糞。（頭尖挺直者是也。）同赤小豆為末調敷之。自破。　癢腫無頭。用皂角刺燒灰。酒下三錢。嚼黃蜀葵花子三五粒即穿。</p>
<p>〔透膿散〕　一切癰疽腫毒。內膿已成不穿破者。生黃耆。（四錢）穿山甲。（炒末一錢）川芎。當歸。（各二錢）皂角刺。（一錢五分）水二碗。煎一碗。隨病前後服。入酒一杯同服。即出毒。</p>
<p>〔豬蹄湯〕　洗一切癰疽杖瘡潰爛。去惡肉。黃芩。白芷。赤芍藥。當歸。羌活。甘草。露蜂房。（有蜂兒者佳各等分）看毒之大小。每用兩許。先用豬前蹄二隻。（重一斤許者）並水六碗。煮蹄軟為度。去油只取清汁。入前藥兩許。再前十數沸。去渣。以舊紬片溫洗。惡肉隨手而下。宜避風。忌人口氣吹之。並忌月婦孝服。及貓犬入病人房。次用抿腳挑玉紅膏於掌中捺化。遍搽新腐肉上。外以黑膏貼護。早晚洗換兩次。內兼服大補脾胃暖藥。腐肉自脫。新肉即生。洗疽之方甚多。惟此方為最效。然輕者仍用生甘草煎濃洗。</p>
<p>〔玉紅膏〕　白芷。（五錢）歸身。（二兩）紫草。（二錢）甘草。（一兩二錢）血竭。輕粉。（各四錢）白蠟。（二兩）真麻油一斤。先以前四味入油內浸三日。大勺內慢火熬藥微枯色。細絹濾去渣。將藥再煎滾。下血竭化盡。次下白蠟亦化。遂傾入碗內頓冷水中。候少頃。將研細輕粉投下攪勻。收口生肌。長肉。誠外科收斂藥中之神品也。（凡用收斂收口藥。須看瘡內新肉淡紅色糝入。好後無患。紫色者尚須提毒。）</p>
<p>〔治一切腐肉〕　巴豆。（二十粒去殼及細皮炒黑存性）雄黃二分共研極細。取少許糝腐肉上。一日夜即去。（麻油調塗亦可。即烏金膏。去腐生新之寶也。）</p>
<p>〔腫毒爛不住者〕　白鹽梅同皂角燒灰存性為末。四圍箍之。　發背爛見五臟。用大鯽魚一個。去腸。入羯羊糞其中。烘焙焦黑為細末。糝之瘡口自收。昔有人潰爛將死。人傳是方。用之即效。後屢試皆驗。須膿少生肌時用之。</p>
<p>〔治胬肉瘀突〕　南硼砂。（黃色者一錢）入冰片少許研細。燈草蘸藥點之。　如惡瘡死肉不消成紫黑突出高起。烏梅肉搗爛。入蜜少許。攤紙貼之。惡肉即收。永無後患。</p>
<p>〔治一切癰疽不收口〕　紅粉霜。（四錢即三仙丹）乳香。（二錢炙去油）沒藥（二錢炙去油）兒茶。（二錢）珍珠。（一錢入豆腐蒸過布包捶碎研細）俱為細末。先用甘草汁洗淨。棉花拭乾。將藥末糝上。外用膏藥貼之。一日一洗。此藥能提毒生肌。膿未盡時即可用。　或只用乳香。沒藥。（俱炙去油）等分。研極細。少許糝入。去毒收口。即名海浮散。亦無後患。</p>
<p>〔制紅粉霜法〕　水銀一兩。焰硝一兩。明礬一兩。俱研細。與水銀拌勻。入鐵鍋內。用厚瓷碗覆之。鹽泥封碗口。曬乾。不令些微透氣。用石一塊壓之。文武火燒三炷香。常看泥干有縫。即以濕衣補之。忌孝服月婦雞犬見。候冷升在碗上者即三仙丹。能治一切腫毒。及刀傷跌破成膿者。皆用少許糝入瘡口。上以膏藥蓋之。未潰者能化膿。已潰者能提毒收口。不須換藥。如加入硃砂雄黃。（各水飛三錢）同升。即五仙丹。利於收口。凡升就一年後。用入瘡不痛。急用者以井水飛之。</p>
<p>〔一切癰疽痔漏惡血不止〕　琥珀。（二三分）　研極細末糝上。即能止血收口。膿水不幹。用黃蜀葵花煎湯洗。　如多年不瘥。及翻花瘡。用馬齒莧搗爛敷上。多次即效。</p>
<p>〔一切腫毒膿盡虛不收口〕　鱉甲。（煅存性）　研極細末。糝入瘡口即效。　地鱉蟲。（新瓦上焙焦）研極細末。摻上即效。並治刀斧傷久不收口。　如年久不收口成管者。用不見天日蛇殼貼上。即效。　一人瘡毒年久不收口。仙傳用平地下掘深三尺取土一星。入瘡口上。以膏蓋之。即愈。</p>
<p>〔多年惡瘡肉頑不收口〕　久年石灰研末。雞蛋清和成塊。煅過。再研薑汁調敷即斂。　蜣螂一個。煅焦研極細。糝入即斂。漏瘡皆治。　上好松蘿茶一撮。先用水漱口。將茶葉嚼爛敷在瘡上一夜。次日揭下。再用人參末拌油胭脂塗在瘡上。二三日即收口。</p>
<p>〔諸瘡成管〕　大蒜梗燒灰存性搽患處。其管即退。</p>
<p>〔諸瘡久潰〕　絲瓜老根熬水洗之。數次即愈。</p>
<p>〔豆豉餅〕　治一切腫毒硬而不潰。潰而不斂。及頑惡年久不斂。用江西豆豉研末。唾津和餅。如三錢厚。一錢大。置患處。以艾壯於餅上灸之。干則再易。如背瘡以漱口水調餅鋪患處。以艾鋪餅上灸之。如未成者即消。已成者亦殺其大毒。不問陰陽至穩之方也。如有不效。必氣血虛敗也。</p>
<p>〔潰後煎方〕　凡瘡毒已潰之後。不生肌而色赤甚者。乃血熱也。四物湯。（熟地當歸各三錢川芎一錢芍藥二錢）加黑山梔。連翹。各二錢。　色白而無神者氣虛也。四君湯。（人參白朮茯苓各二錢炙甘草一錢）加當歸。黃耆。各二錢。　晡熱內熱。陰血虛也。四物湯加人參。白朮。各二三錢。　膿水清稀者。氣血虛也。十全大補湯。（四物四君湯相合。加黃耆肉桂各一錢。）食少體倦。脾氣虛也。補中益氣湯。（方見虛損門）　煩熱作渴。飲食如常。胃火也。竹葉黃耆湯。（淡竹葉二錢。人參黃耆生地當歸麥冬芍藥甘草煅石膏炒黃芩各一錢。）　若敗肉去後。新肉微赤。四沿白膜者。乃胃中生氣也。但用四君子湯以培補之。　如毒深潰淺。紅腫未退者。仍宜金銀花。黃耆。當歸。甘草。各等分。水酒各半煎濃。分病上下。食前後日二服。不問老少虛實皆可服。</p>
<p>〔巴膏方〕　治發背。對口。搭手。疔瘡。腫毒仙方也。象皮。穿山甲。（各六錢）　人頭髮。（一兩二錢）山梔子。（紅者八十個去殼）　血竭。兒茶。（研各二錢）真番硇砂。（一錢五分研末）桃、柳、榆、桑、槐、五種樹枝。每種七條。三寸長。麻油二斤。將樹枝煎枯。取出樹枝。再入頭髮象皮穿山甲煎化。再入山梔煎枯。用絹袋濾去渣。將前油復入鍋內。熬沸去火。少定入炒過黃丹半斤攪勻。將鍋取起。再入血竭。兒茶。硇砂。細細攪勻。用冷水一盆。將藥傾入水內。用手扯藥千餘遍。換水數次。拔去火氣。存貯瓷罐內。臨用溫水盪開攤貼。不用火烤。如存地下年餘。不用水拔。每淨油一斤。入黃丹四兩。夏用五兩炒枯加入。〔紫雲膏〕　治一切腫毒初起。未破者即消。已破者即愈。白芨。白蘞。馬錢子。商陸根。黃柏。蓖麻仁。獨活。羌活。生大黃。（各一兩）　生地。當歸。血餘。（各四兩）用麻油四斤。春夏浸三日。入桃、柳、桑、榆、槐枝。（三寸許。各三十段。）　每淨油一斤。加炒黃丹五兩收之。（一切膏藥熬好。浸入尿缸內愈久愈妙。）</p>
<p>〔鯽魚膏〕　治百樣瘡毒。未成者即消。已成者拔毒收斂。牛腳合。（二隻）羊角。（二隻）豬腳合。（三十個）穿山甲。番木鱉。南星。赤芍。白芨。（各一兩）商陸。地丁。白紫英花。（即夜合花各一兩五錢）巴豆肉。（五錢）大黃。（四兩）蓖麻仁。（二兩）生地。當歸。（各二兩）元參。（三兩）鯽魚。（一尾約十兩重）用麻油五斤。將藥煎枯濾去渣。再熬滴水成珠。每淨油一斤。入炒黃丹五兩收之。</p>
<p>〔神效當歸膏〕　治一切發背腫毒。湯火疼痛。生肌止痛。去腐生新。其效如神。凡洗拭換膏。必須預備即貼之。新肉畏風故也。當歸。生地黃。（各二兩）　白蠟。（一兩）用麻油六兩。先將當歸。生地。各一兩入油內煎黑去渣。又將二味各入一兩。煎至微焦復去渣。乃入蠟熔化。候冷攪勻。即成膏矣。用塗患處。以紙蓋之。如有死肉剪去。則生肌尤速。</p>
<p>〔疔瘡〕　症有十三種。色有青黃赤白黑。（青疔發於目下。黃疔發於口唇。赤疔發於舌根。白疔發於鼻右。黑疔發於耳前。）因發於五臟。色故有各別。內一種名三十六疔。（其狀頭黑浮起。形如黑豆。四畔赤色。初生一個。日增一個。若滿至三十六個。則藥所不治。急療之得生。）復有暑疔。火疔。氣疔。冷疔者。皆以其時候緩急浮實之不同。但初起瘡心先癢後痛。先寒後熱。熱定則寒多。凡人一二日間惡寒發熱。四肢沉重。心驚眼花。或遍身麻木。頭痛嘔逆。稍異如常。須宜遍身尋認。如有小瘡突起如釘。即是疔也。大抵起紫疱者多。起堆核者少。發於手骨節之間。其症最急。或肩或腰或足稍緩。初生用黃豆入口嚼。無豆腥氣者是疔。即吃菜油一鍾。保無性命之憂。生兩足者。多有紅絲至臍。生兩手者。多有紅絲至腋。生唇面口內者。多有紅絲入喉。以針刺瘡不痛無血。是其候也。急宜用針於血絲盡處挑破。使出惡血。若紅絲已近心者。即挑破瘡頭。用鐵鏽三錢。（生鐵上衣也。）牡蠣二錢。青鹽一錢為末。以燈盞內油調搽。其絲自回。凡疔初起。急用針刺中心至痛處出毒血。並刺疔四畔十餘針出惡血。即以蟾酥丸一粒。（方見治癰疽。）研碎糝入。上以巴膏。（無則拔毒膏。）貼之。　或用大蒜片貼瘡口。用艾丸不拘壯數灸之。若灸而不痛。去蒜貼疔灸之。如灸或刺之後。宜服乳香一兩。（炙去油。）　綠豆粉四兩和勻。每服三錢。甘草濃湯下。即護心散連下數服。可免毒氣攻心。迷悶嘔吐。並服通利藥。（乳香。木香。沉香。丁香。香附。黃耆。射干。連翹。升麻。獨活。桑寄生。甘草。木通。）各一錢。水煎服。或蟾酥丸之類。　如針之不痛。其人眼黑。或見火光若嘔。直視譫語如醉者。皆不治。　凡人暴死。取燈遍照其身。若有小瘡。即是疔毒。宜急灸之。並服蟾酥丸。可以得生者。</p>
<p>〔治疔急救方〕　家菊花葉搗汁一碗。（冬間用根。）生甘草四錢。另煎濃汁半鍾和入菊汁內服之。重者二三次。再無不效。（如一時無鮮者。以茶菊四兩。甘草四錢煎濃服。）肘後方云。生疔垂死者。菊汁入口即活。　蒼耳子及梗內蟲沖酒服。至驗。　外用蜣螂一個。巴豆一粒。同搗極爛敷上。即能拔去疔。　蒼耳根白梅肉。同研爛敷疔上。即能拔疔。　陳年露天鐵鏽。研極細末。將銀針挑破疔頭一孔。納鐵鏽末於內。仍將皮蓋好。少頃黑水流盡。有白絲如細線。慢慢抽盡疔根即愈。　蝦蟆。（取肝膽一副。）加銀硃五分。麝香五釐。共搗敷疔上。干即易之。數次即消。螻蛄蟲搗爛敷瘡上。疔即拔。　仙喬草。紫花蒂。豨薟草。各一大把。陳好酒煎服。儘量飲臥自效。</p>
<p>〔疔瘡毒氣入腹嘔吐〕　蒼耳草。（根葉共搗。）　服之即效。</p>
<p>〔嘴唇上疔瘡〕　將兩腿腕中紫黑筋。用針刺出惡血。即消。</p>
<p>〔疔瘡針刺之後餘毒走散作腫〕　鬱金。白芨。白蘞。大黃。白芷。（各四兩）黃柏。（二兩）輕粉。（五錢）綠豆粉。（一兩）俱為細末。蜜水調塗四圍。凡疔毒點化毒丸之後。如無巴膏及拔毒膏。寧用白芨為細末。放在瓷碗內。入水沉下如糊。塗紙上貼之。切勿用生肌膏。　出膿血之後。中如黑陷漏瘡。四圍死肉不去。不生肌者。仍不治。</p>
<p>〔血疔〕　刺破血出不止。用真麻油一鍾服下。即止。</p>
<p>〔麻子疔〕　其狀肉起頭如黍米。色稍黑。四邊微赤。始末皆癢。忌芝麻麻油著麻衣。仍照前法治之。</p>
<p>〔刀鐮疔〕　其狀如韭菜闊。長一寸。左側肉黑如燒烙。忌鐵器針刺。仍照前法治之。</p>
<p>〔暗疔〕　瘡頭凸紅。人氣昏狂。烏桕根當行路者取二尺。去皮搗爛。井華水調下一盞。服後瀉一二次立效。</p>
<p>〔魚臍疔〕　絲瓜葉。蔥白。（連根）韭菜同搗爛取汁。以熱酒和服。渣貼腋下。病在左手貼左腋。右手貼右腋。左腳貼左胯。右腳貼右胯。在中貼心臍。用綿縛住。候肉下紅線處皆白則散矣。須令人抱住。恐其顛倒。則難救矣。</p>
<p>〔食牛馬六畜毒生疔〕　昏狂欲死者。用烏桕葉或根搗汁一二碗服之。得瀉即愈。不瀉再服。</p>
<p>〔疔瘡惡毒攻心煩燥作渴〕　青靛。（無灰淨者二兩）雄黃。（五錢）蒼耳子。（燒灰二錢）俱研細。每服二三錢。蜜水調下。可以護心。</p>
<p>〔疔瘡危篤〕　土蜂房。（連子全個）蛇蛻一條。（全）入瓦罐中。黃泥固濟。火煅存性為末。每服一錢。酒調下。少頃。腹中大痛。痛止。其瘡已化為黃水矣。危篤者兩服愈。輕者一服立效。愈後再服大黃。（一兩）皂角刺。金銀花。（各二兩）栝蔞。（個）甘草。（一兩）生薑。（二兩）和勻。每服一兩。水酒各半煎濃服。解毒盡為度。即生疔走黃將死者。加牛蒡子一兩。乳香沒藥各五錢。和勻服之。即可回生。　凡生疔毒。忌孝服月婦。並安息麝香。湯火氣。臭氣觸犯。更忌風寒、房事、葷腥、油膩、生冷等物。若有不謹。則痛不可忍。亦且難治。　疔症由於恣食厚味。或食自死六畜等肉。或人汗入肉而食之。或感蛇蟲之毒。皆致生疔。人事者咸宜避之。</p>
<p>〔水疔〕　蝸牛同菊葉搗爛敷之。（如無菊葉。以野苧麻嫩頭代之。）初生白頭痛而兼癢。亦帶黑色。不在部位。不發寒熱易治。</p>
<p>〔對口瘡〕　大鯽魚一尾。入瓷器內搗爛。再加頭垢二三兩拌勻厚敷上。中留一孔。外以紙貼之。一二日即愈。　膨皮魚連腸骨搗爛敷上。即散。　至重昏沉者。蝦蟆一二個連腸骨搗爛。加白礬末二三錢。拌勻厚敷之。中留一孔。或干或臭即易之。甚者一二十次。再無不消。屢試神驗。　芭蕉根四兩洗淨搗爛。熱酒沖服。渣敷患處。　鮮茄蒂七個。鮮何首烏等分。水煎服。一服出膿。二服即斂。　老母雞出窠熱屎。（抱小雞蛋時佳。）塗之即愈。</p>
<p>〔肺癰〕　咳時膈上隱隱作痛。吐咯如膿血臭穢乃是。鮮橘葉搗汁一盞緩緩服之。吐出膿血即效。　魚腥草水煮。不住口食之神效。兼治魚口。　金絲荷葉搗汁。生白酒沖服亦效。大鯽魚。（重半斤者兩尾。）　剖開洗淨。入白果仁。（去心衣即銀杏。）　塞滿魚腹。用苧線紮緊。每日飯上蒸熟食之。不拘次數。以好為度。（魚內勿用鹽）　白花百合洗淨搗汁。每日用一碗。不拘時呷之。服七日後即見效。芥菜滷久窨地中百年者。每日服數匙。白湯下神效。惟嘉興府城中大家藏之。即轉成肺痿者。服之即效。（愈後忌食葷一年。白鯗。鴨蛋。蘿蔔終身忌。）</p>
<p>〔腸癰〕　小腹堅硬如掌而熱。按之則痛。肉色如故。或焮赤微腫。小便如淋。汗出憎寒。脈氣緊實者。用明礬。（四兩）肥皂。（十五個煅存性）雄黃。（一兩）大黃。（一兩酒拌蒸。）為末和勻。每服三錢。酒煎金銀花五錢下。有膿從大便中出。無膿暗消。不泄再服。（若腹肚脹。大轉側聞有水聲。或繞臍生瘡。或膿從臍出。或大便下膿血。皆惡症不易治。）　如膿出收口。白木耳淡煮豬大腸食之。即效。</p>
<p>〔懸癰〕　由於三陰虧損。濕熱結聚而成。在穀道之前。陰器之後。即海底穴也。初生狀如蓮子。少癢多痛。日久漸如桃李。赤腫焮痛。潰後輕則成漏。重則瀝盡氣血。變為勞瘵不起者多矣。用粉甘草四兩。長流水浸透。炭火上炙乾。再浸再炙。如此三度切片。甘草三兩。當歸三兩。水三碗。慢火煎至稠膏。去渣再煎。稠厚為度。每服三錢。無灰熱酒一大杯。空心化服。未成者即消。已成者即潰。既潰者即斂。不問寒熱。乃懸癰之良藥也。</p>
<p>〔搭手〕　生於背上近肩。全蠍三個。核桃肉同搗末。好酒沖服二三次。未成者即消。已成者即輕。如已破爛。仍照癰疽門治之。　搭肩。大蒜片貼患處。艾灸三五壯即消。</p>
<p>〔肚內無名腫毒〕　鱉甲煅存性為末酒服。　腹內生瘡。在腸胃不可醫治者。取皂角刺不拘多少。酒一碗煎七分溫服。其膿血俱從大便中出。</p>
<p>〔熱癤〕　端午日午時，獨蒜切片貼眉心。至夏不發。　芙蓉葉同菊葉搗敷之。　立夏前水蕩中小蝦蟆。（初出黑而有尾者。）置瓶內。用碗蓋之。以蠟封口埋地下。久窨成水。加入冰片二三錢。（如無亦可。）塗癤四圍即消。一切腫毒。其效甚速。並治一切喉爛。塗上即效。　熱癤久不收口。用白木槿花。（煅存性。）　為細末。糝上即愈。（即瘡口如碗大者亦效。兼治金瘡刀斧傷。）</p>
<p>〔扎馬疔〕　豨薟草。車前草。紫花地丁。水酒各半煎服。忌食鮮肉。</p>
<p>〔瘰癧〕　項頷結核名曰癧。生於胸膈者名馬刀。久恐成漏。宜從早治。　初起未破者。將面捏成薄條。照癧子大小略離患處作圈圍。著留癧子在內。再取槐樹根在土內掘出者。白皮數條。放面圈內。皮上用小艾丸於癧子中心灸之。肉上略覺痛。即拂去艾丸。更換白皮灸三次。面圈不動。照法連灸三日即消。　嫩苧根搗如泥。照瘡大作小薄餅。每瘡貼一個。再用艾加入乳香末丸如黃豆大。灸苧根餅上。每日灸三五壯。一月全愈。</p>
<p>〔治癧方〕　不論已破未破。蓖麻子。（去殼四十九粒）瀝青。（一兩）杏仁。（去皮尖十三粒半）真銅青。（二錢）共搗千餘槌。自然黏軟成膏。攤貼患處神應。未破者即消。已潰者去腐收口。內服玄參。（四兩蒸）牡蠣。（四兩醋煅）貝母（四兩去心蒸）甘草。（一兩）為細末蜜丸。每服三錢。白湯下。更效速。　雄豬膽約百個。取汁去皮。入夏枯草三兩。鍋內同熬去渣。滴水成珠。加入沉香末三錢。砒霜三分和勻。收入瓷罐內。攤貼患處。如已破者塗四圍。中留頭。以好為度。屢驗。　夏枯草熬膏服。並塗患處。</p>
<p>〔瘰癧腫痛久不瘥〕　貍頭蹄骨並塗酥炙黃為散。每日空心米飲下一錢。外以貍頭燒灰。頻敷之。（已破者更效。）</p>
<p>〔瘰癧潰爛〕　土茯苓水煎服。以多服為妙。　或白玉簪花葉取其嫩者。以米醋浸一宿。飯鍋上蒸三次。先用苦茶洗過。貼患處。　久不收口。用田螺數個。炭火上炙乾為末。糝上即效。　凡此症。多食海帶亦易消。</p>
<p>〔痰核〕　紅腫寒熱。狀如瘰癧。用石灰窯中流結土渣。輕虛而色赭者為末。菜油調塗。其腫即消。　三桑葉曬乾為末。紅砂糖調服。至二三兩即效。如不痛不紅。痰結痰核。用天南星。（研末。）芭蕉根搗汁。加薑汁少許。調勻塗之即消。內服金銀花蒲公英。各四五錢。煎湯代茶。飲半月效。</p>
<p>〔一切瘰癧驗方〕　不問已成未成。已潰。未潰。取肩尖肘尖骨縫交接處各一穴。即肩顒、曲池、二穴也。艾丸各灸七壯。如止病在左灸左。在右灸右。內服益氣養營湯數十劑。再無不效。人參。黃耆。（鹽水炒）當歸。川芎。熟地。芍藥。（酒炒）貝母。香附。茯苓。陳皮。（各一錢）白朮。（炒二錢）柴胡。（六分）甘草。桔梗。（各五分）水煎服。（膿多加芎歸。膿清加參耆。膿不止加參耆當歸。）</p>
<p>〔鼠癧〕　石菖蒲生研罨之微破。以貓鼠皮連毛燒灰。用香油調敷。內服白蘞為末酒下。多服即效。並以酒調敷之。</p>
<p>〔瘤贅〕　初生如蓮子大者。取蛛絲拈成粗線。纏扎其根。數日其絲漸緊。瘤根漸細。屢易屢細即落。　蒜片貼患處。艾丸灸五七壯。即能漸消。　血瘤已成大者。用甘草煎膏。以筆塗周圍。一日上三次。又芫花。大戟。甘遂。各等分。為末。醋調。另以新筆塗甘草圈內。勿近甘草。頻塗即消。</p>
<p>〔項下瘤〕　牛蒡子根為末。蜜丸常服即消。</p>
<p>〔兩腮腫毒〕　大黃末蔥汁調搽即效。　風熱腮腫。用老絲瓜燒存性。研末水調塗。</p>
<p>〔痄腮〕　用赤小豆為末水調塗。　痄腮破爛。用野苧根搗敷患處。內服龍鬚草煎湯服。</p>
<p>〔浸淫瘡〕　生耳邊面上出黃水。羖羊須。荊芥。干棗。（去核各二三錢）俱燒存性研末。入膩粉五分。每用少許。先以溫湯洗淨拭乾。以清油調搽。輕者以五倍子研細敷之。</p>
<p>〔火珠瘡〕　其瘡如珠。始於發中。相染不已。亦有傷命者。用生蘿蔔搗爛。將滴醋浸敷患處即愈。</p>
<p>〔金絲瘡〕　形如繩線。鉅細不一。上下至心即死。治法於瘡頭截住。刺之出血。後嚼浮萍塗之。即愈。</p>
<p>〔白蛇纏〕　生於腰肚間。細白泡如白蛇相纏因名之。白芨。水龍骨。（糞船板縫上干灰。陳年朽爛者妙。）共研末。天泉水調塗。　橘葉七片。糯米共搗敷即效。　柿漆汁敷上四圍。以朱點之。　糞桶箍燒灰研末。麻油調塗。即紅泡者皆治。凡肚上生瘡。口嚼糯米敷之。　五倍子末黃泥水調塗。</p>
<p>〔天泡瘡〕　天蘿水。（方見痘症門）調宮粉敷上立愈。　白花百合搗爛敷之。即效。絲瓜葉搗汁塗之。立愈。　小麥。（炒黑為末。）以生桐油調塗。立效。　鮮蠶豆殼炒黑研末。麻油調塗。立效。　如日久作爛。疼痛不已。膿水淋漓。用石膏。（火煅研。）輕粉。（各一兩）青黛。黃柏。（各三錢）俱研細。甘草湯洗淨糝之。其痛即止。　初起用柿漆塗之。即效。</p>
<p>〔漆瘡〕　韭菜搗汁。入燒酒少許塗之。即效。　麻油調鐵鏽末塗之。　蟹殼滑石研細末。蜜和塗之。　旱蓮草搗汁和酒服。另用煎水。日洗數次。　忌浴熱水。兼戒口味。畏漆之人。口嚼川椒。塗口鼻可免。　漆入目。蟹汁滴入愈。</p>
<p>〔艾灸火瘡不收口〕　瓦松陰乾為末。先以槐枝蔥白煎湯洗之。以藥糝上即效。</p>
<p>〔蛇窠瘡〕　即纏腰火丹。小瘡如麥大。千百纏腰如蛇形。用蛇泡勒燒灰。麻油調搽。　雄黃末酒調服。外用油調塗。</p>
<p>〔天蛇頭瘡〕　生於手指尖。初起用生雞蛋兩個開一孔。取蜈蚣一條焙末入蛋內。套在患指上候熱。再一個即消。　豬膽一個。加入蜈蚣末套上亦妙。　白芨末一錢。蟾酥三分。共和雞子清調塗。燥則易之。　內服綠豆粉一兩。乳香一錢。水調服三次愈。　痛不可忍。用蜈蚣一條火上燒。以煙燻之。良久即止。（按用蜈蚣者取相制之義。）　凡手足指尖毒。用田螺搗爛塗上。即愈。</p>
<p>〔手指羅疔〕　菊葉搗汁和酒服三次。外以蒼耳子內蟲一枚搗敷瘡口。上以膏藥蓋之。數次效。　夏秋取蒼耳子內或梗內蟲。以麻油浸入瓷瓶內。如遇疔瘡腫毒。將蟲敷瘡口。並沖酒服。其效神速。</p>
<p>〔甲疽〕　綠礬。（火燒赤五錢）蘆薈。（一錢半）麝香。（二分半）俱研末。以絹袋盛。包患指上扎定。以好為度。　如已潰爛。用牡蠣。（厚處生研）每服二錢。靛青和酒調下。渣敷患處。凡手足甲疽。或割損成瘡。日久不愈者。用綠礬五兩火燒至汁盡。研細。色如黃丹。收入瓷罐內。先以鹽湯洗淨。敷上即愈。</p>
<p>〔手指忽然腫痛〕　烏梅肉連仁搗爛。醋調稀入指浸之即愈。如因蛇蕈毒氣觸痛。以柏樹葉同蜜搗爛敷之。</p>
<p>〔指義生毒〕　名鴉翅。用蛇瓢草搗爛。入酒釀少許敷上愈。</p>
<p>〔虎口毒〕　在手大指次指中縫不治。爛手。用鮮蟹搗爛塗患處自消。</p>
<p>〔寒濕瘡〕　雞子煮熟。去白用黃。慢火炒出油。加黃柏末調勻塗上。立效。煙膠為末糝上。若燥。香油調塗。</p>
<p>〔濕熱瘡〕　痛多出血。去靨即流血者。番木鱉念個切片。和麩皮同炒去油盡為末。加雄黃三錢。燭油調搽。</p>
<p>〔膿窠瘡〕　大楓子肉。（乙佰粒）蛇床子。（五錢）雄黃。（二錢）枯礬。花椒。（各三錢）俱為末。用燭油豬油。（各五錢）同搗爛。熔化調搽。　內服川黃連三錢。白酒十斤。雄豬板油。（一斤）共入酒瓶內。蒸三炷香。隨量飲。（須出火氣一二日服。）　苦參。（一兩）花椒。（三錢）煎湯洗效。　如生瘡周身至重。諸藥不效者。用穿山甲片。（炒黃研極細末）每服一兩。好酒調服。至三四服後盡行發出。連進七服後。即如完體。甚驗。</p>
<p>〔疥瘡〕　風化石灰和醋漿水調塗。隨手而減。　石灰淋汁洗之。甚效。　枯礬。（五錢）滑石。（五錢）硫黃。（三錢）俱為細末。豬油同研糊搽。　莧菜根焙燥為末。香油調塗。東瓜藤或皮煎湯洗。　遍身風癢者。濃煎浮萍湯浸浴速效。或用茵陳草濃湯洗。　遍身燥癢者。內服紅花。歸尾。荊芥。紫草。生地。（各二錢）　水酒各半煎。多服即效。</p>
<p>〔遍身熱疥〕　痛而不癢。黏著衣被不得臥者。菖蒲根葉曬乾為細末。先鋪席上。恣臥於上。仍以衣被覆之。既不黏衣。又得安睡。五七日愈。</p>
<p>〔惡瘡似疥十年不愈〕　全蛇蛻一條燒灰。豬油調搽。另燒一條。溫酒服即效。</p>
<p>〔膝上生無名腫毒〕　名牛頭癰。不即治則傷人。用糯米三合。連須蔥頭五個同煮飯。乘熱敷二三次即消。　曲鰍未過七日用。牛皮膠四兩入燒酒煎服。醉臥立愈。</p>
<p>〔凍瘡〕　鴿子糞煎湯洗之。自效。　冬瓜皮茄根煎湯洗之。　蟹殼燒灰存性研末。菜油調塗。　凍臉上。用活雀腦塗之即效。　端午日用薑蔥汁於凍處揉散血結。冬不再發。　鮮櫻桃。（不拘斤數。）入瓷瓶內封口。放在涼處發過。至冬月將櫻桃水塗凍瘡甚效。早塗數次則不凍。</p>
<p>〔翻花瘡〕　其狀瘡內如飯粒。破之血出。隨生反出。蒼耳葉搗汁服半碗。並日塗三次即效。</p>
<p>〔肛門口癢瘡〕　葫蘆。（火燒存性）糝搽。　生瘡久不愈。用雞內金。（即雞肫皮）燒灰存性。研極細。干貼立效。</p>
<p>〔偷糞老鼠〕　生肛門口。仙茅。（一兩）山豆根。（二兩）大黃。（一兩）金銀花。（一兩）百草霜。（五錢）俱為末和勻。每日清晨米飲和酒下五錢。外用干貓糞煅灰。用井底泥調敷。</p>
<p>〔坐板瘡〕　牙皂莢。（微火炒。）天南星等分。俱研末。用薑汁調勻敷瘡上。即效。綠礬一把。放腳盆內。滾水衝下浸洗。待癢止坐草紙上自干。數次效。切勿入尿管中。（入則疼痛。水洗即止。）　黑芝麻口嚼敷之。立能止癢。　浮萍煎湯洗。甚效。</p>
<p>〔腎囊忽腫〕　韭菜地上蚯蚓糞二兩。加甘草末五錢和勻。水調塗。　腫痛者。用蔥白乳香搗塗。痛即止。</p>
<p>〔腎囊瘡〕　密陀僧。滑石各等分研細。薑汁調塗。　如陰汗濕癢瘡。用桴炭紫蘇葉為末。糝上即效。　連兩腿生瘡。用牡蠣。（炒）黃丹。（炒各二兩）枯礬。（四兩）為細末。至夜睡時連擦兩三次。五七日全消。　松毛煎湯溫洗。　燥癢瘡。至五更時先以粗布擦過。口中嚼生芝麻搽塗五七次。即效。　抓搔成瘡。以致腫痛者。甘草湯洗。以絲瓜汁調五倍子末塗之。　凡下部濕氣。每日以百沸湯洗。亦能去濕。（忌用生水。）</p>
<p>〔腎囊風〕　地骨皮。（二兩）吳茱萸。（一兩）煎湯洗。　松毛楓樹葉同煎湯溫洗。　如血熱風癢。用地膚子煎濃湯洗。　綠礬沖湯洗效。（勿可入尿管。）</p>
<p>〔陰頸生瘡〕　白蜜調甘草末敷之。　陰頭潰爛。用女人經布燒灰油調塗之。　陰腫痛極。用馬齒莧搗爛敷之。</p>
<p>〔癬瘡〕　新鮮羊蹄葉不拘多少搗爛。加川椒。白糖。並食鹽少許。以布共包之。浸陳醋內半日。取布包擦癬。三日愈。　土蒺藜連根帶葉搗爛。煎水蕩洗即效。　皂礬不拘多少。炒極干為末。豬膽調敷甚效。　大露蜂房不拘多少。以生白礬填入孔內。用破罐底盛之。仰口朝上。用炭火煅令白礬化盡。為末搽癬上二三次。除根不發。　年久羅漢松樹皮煅存性。米醋調搽。　風癬時好時發者。巴豆殼二錢。明礬一錢。同研細生薑擦之。　三年老芋擦之。能治年久頑癬。　凡癬治好後忌食茄子。</p>
<p>〔黃水瘡〕　石膏。（三錢火煅）龍骨。（三錢火煅）松香。（三錢）枯礬。（三錢）共研細。用煮熟雞蛋黃熬油。和前藥敷上。　頭面俱生者。蒼朮。（炒燥）糯米粉。（炒燥）等分。研勻。糝上即效。　久不愈者。用真柏油熬稠搽上立效。</p>
<p>〔臁瘡〕　杏仁去皮尖。紙壓去油。取霜五錢。輕粉。（一錢）和勻。將雄豬脊髓同搗。先用黃柏煎濃湯洗淨拭乾敷之。將絹包好。數日即愈。　如汙臭者。用龜板醋炙黃。火煅存性。加輕粉麝香少許和勻。先用蔥湯洗淨敷之。　柿葉燒灰存性。同川椒為末。搽患處即效。　花椒水洗過。將婦女頭上帶過通草花。不論顏色。貼之即效。　敷治後不合口。以血竭為末糝之。將好用鯉魚腹前鱗眼貼之。半月揭下。則不再發。</p>
<p>〔註腳臁瘡〕　馬齒莧搗爛敷之。或焙燥研細。蜜調塗之。</p>
<p>〔臁瘡膈紙膏〕　松香。（一兩。火上化開。傾入水中取起。）乳香。血竭。（各三錢）共為末。香油調攤貼紙上。用針刺數百孔。反貼瘡上。三日一換。貼時先用米泔水溫洗淨。　初起用香油浸千張紙。蓋飯上蒸過。貼患處。一日換兩次。數日即效。　年久不愈者。用白蠟。陳年豬脂油。（數年久者佳各等分）乳香。（三錢研末）共入鍋內熬化。用白綿紙裁成瘡大二三十張。每張在藥內提過。候紙兩面蠟凝厚為度。將三十張疊成半寸厚。用針刺數百孔。以便通氣。貼於瘡上。用絹縛住。過一夜將貼瘡一張抽去。又復包上。每日如此。俟惡水消盡。即生肌長肉矣。　血臁用桑根白皮。（搗爛加豬油研勻。照隔紙膏貼之。）</p>
<p>〔兩腿血風瘡〕　豬鬃。（煅灰五錢）煙膠。（即皮市熏皮煙煤炒淨五兩）黃柏。（一兩炒研）真川連。（三錢）輕粉。（三錢）乳香。（去油）沒藥。（去油各五錢）血丹。（炒五錢）俱為細末。用真柏油調勻。先以蔥椒水洗透。拭乾敷上。用油紙包好絹扎。至七日後。再洗再敷。屢驗如神。　如腿瘡流黃水。瘙癢不止。用地膚草。（四兩）花椒。（三錢）煎湯洗之。再用房內倒掛屋龍灰敷之。二三次立效。</p>
<p>〔腳面惡瘡〕　羊糞煅成白灰。麻油調塗。癢入枯礬。輕粉。少許。　久不收口。枯礬。杉木。（燒灰各一錢）共研細。麻油調敷。</p>
<p>〔腳指縫爛瘡〕　鵝掌黃皮焙乾。燒灰存性。為末糝之。　赤石脂。蒼朮。（炒焦）俱研極細末。糝上皆效。　暑月抓爛瘡。口嚼細茶葉敷之。　風癢流黃水者。黃柏。（去皮不拘多少）用豬膽汁塗搽。曬乾數次。酥透柏皮。方研末。先用花椒湯洗過拭乾。隨以末藥敷之。二三次即效。　極癢有蟲者。用烏桕根為細末。油調塗上。少頃涎水出即愈。　濕爛不愈者。以多年尿桶燒灰存性敷之。　凡下部濕氣腳爛。不能移步者。內服黃柏。（酒炒）蒼朮。（米泔水浸一宿鹽水炒燥各五錢）　水煎食前服。連服四五次。再無不效。</p>
<p>〔腳上生瘡亂孔如蟻窩〕　如意草搗爛敷上。　桃樹嫩精和陳年石灰。共搗成餅敷之。　穿山甲燒灰敷之。皆效。</p>
<p>〔遠行足打成泡〕　水調生乾麵塗之。一夜即消。</p>
<p>〔腳墊毒〕　人走長路緊急。被石塊腳底墊。腫痛不能移步者。急用舊草鞋入尿桶內浸半日。或一夜。將新磚燒紅。以浸濕草鞋放磚上。隨以腫腳踏上。火逼尿氣入里即消。若不即治。爛則難愈。遠行腫痛。亦用此法。</p>
<p>〔腳鹼雞眼〕　蔥白荸薺搗汁一碗。再取松香四兩。蜈蚣三條。麻油八兩。另煎滴水成珠。方入前汁再煎。攤膏貼之即落。</p>
<p>〔手足凍裂〕　蛇殼。亂髮。鮮豬板油。（各二兩）　用清水十數飯碗。鍋置露天。入藥同煮。以棍頻攪。熬至殼發無形。（如不化。再加水五十碗。）加入黃蠟四兩。俟蠟化。傾入極厚瓷缽內。待其自凝。患裂者。先以溫湯洗淨。臨睡時。用抿腳挑入裂內。立時定痛。冬至日製更效。</p>
<p>〔痔瘡〕　初起用馬齒莧。不拘鮮干。煮熟食之。並煎湯熏洗即效。　痔瘡腫痛。用白鵝蛋兩個去殼。入熊膽二分。冰片少許。研勻。入瓷罐內。密封。臨用以手指蘸藥搽之。</p>
<p>〔痔瘡紅腫翻頭痛不可忍〕　極大螺螄一個去蓋。入冰片五分。置茶鍾內一夜。盡化為水。用雞翎蘸掃患處。其性涼。立能止痛消腫。　蔥頭和蜜搗點腫處。覺冷即消。　破流膿血。用兒茶口中嚼爛敷瘡上。先作微痛。數次後即結靨愈。</p>
<p>〔痔瘡日久成漏〕　胡黃連。（一兩）穿山甲。（麻油內煮黃色）石決明。（煅）槐米。（微炒各五錢）煉蜜丸如麻子大。每服一錢。空心清米湯下。早晚日進兩服。至重者四十日全愈。如漏之四邊有硬肉突起者。加蠶繭二十個炒枯研末。和入藥內。外用苦參煎湯洗。每日二次效。如膿血多。腸汙從瘡孔中出者。先服刺蝟皮。（炙切片再炒黃）胡黃連。（切片薑汁炒各一兩）麝二分俱為末。軟飯丸如麻子大。食前酒下一錢。服後膿水多去盡。再服前藥。更易見功。</p>
<p>〔痔瘡去管〕　犀角。（末）象牙。（末）乳香。（去油）沒藥。（去油各一兩）明礬。（末）黃蠟。（各五錢）先將黃蠟銅鍋內熔化。糝入藥末。丸如桐子大。再用連翹。金銀花。各一兩。好酒五斤。同煮去渣。收入瓷瓶內。每日酒一杯。服前藥二十一丸。即能除根。　辣茄一百個連蒂曬乾為末。糯米粉三升拌勻。水法為丸。如芡實大。每空心服十丸。白湯下。藥完其管掛出如帶。用麻藥剪下。貼膏收口。　立秋後馬齒莧三十斤。取汁熬膏。用槐米三斤焙研細和入膏內。每服三錢。空心滾水下。即能去管。</p>
<p>〔洗痔極效方〕　威靈仙。槐米。防風。（各一兩）五倍子。（五錢）瓦松。柳須。（即楊柳小紅根各二兩）各銼碎。水煎濃熏洗。　未破者茄蒂或根曬乾煎洗。日二三次即效。　已成漏者。用蒲公英一斤。豬蹄一隻。煎湯去油。濾淨熏洗。</p>
<p>〔血痔內脹〕　枯桑樹燒成白灰。每服酒下三錢。　韭菜煎濃湯先熏透。候溫洗瘡。日二次。（蓋韭菜大能散血也。）</p>
<p>〔痔瘡出血〕　橡子。（研成粉）糯米粉各一升炒黃。滾湯和作餅。飯上蒸熟食之。四五次即效。　如不因瘡內由大便而下血者。用干蓮蓬殼。（燒灰煎湯。）　代茶飲即止。以好為度。</p>
<p>〔內痔不出〕　草烏為末。津調點肛門。痔即反出。便於敷治。</p>
<p>〔灸痔瘡法〕　蘄艾丸黃豆大。灸手背腕陷內。待灸瘡發。用清涼膏貼之。灸瘡愈時。痔亦愈矣。</p>
<p>〔痔瘡脫肛〕　腳魚頭煅灰為末。糝上即收。</p>
<p>〔楊梅瘡〕　凡生瘡之人。只圖速效。因而醫家投之升丹輕粉。半月奏功。至後半年。或數載。水銀輕粉之毒。流入四肢。以致結喉爛頭。無藥可治者。不可勝數矣。更有甚者名狀有五。或觀燈。（藥燈點於房中。病人眼看臭煙。數日即愈。）或焚香。（藥香入鼻。）或看水。（藥投水內。）或烘被。（藥香薰被。）　或藥擦脈息。犯此復發。無藥可解。　凡一切楊梅廣瘡。周身紅塊廣慄。不論初起已經潰爛。先用茯苓。木通。防風。荊芥。（各一錢）當歸。（二錢）生黃耆。（三錢）麻黃。（一錢。大熱有汗時少用。犯此症者五火併升。即病至瘦弱者皆可發汗。有羊肉為佐。即大汗無損。）用精羊肉二斤。水五碗。煮至三碗。去肉用湯。煎藥至二碗。先於下午照常食飽。至晚吃藥。如寒冷時。服生白酒一杯。蓋被出汗。（已經得汗。不必過厚。）頭面亦須出汗。發汗一處不透。此一處即有後患。至天明時自然汗止。即用熱湯沐浴。另換新衣被。（將有汗衣被換水自洗。病中大便瀉無人空處。）不可使他人聞。觸之未有不生者。然後用大黃一兩。生研細。加牙皂莢。（炒黃研淨末三錢）水法為丸。每服二錢白湯下。（早食薄飽。即服藥瀉三五次後。如脾倦吃粥一二碗即止。體厚者間日一服。）是後每日用土茯苓一斤。（即土萆薢。病重者用斤半。取白色糯者佳。紅色者殺人。不犯鐵器。以石捶碎。入瓷罐內。入水二升煎汁六碗。存瓷器內。將前渣再入水一升。煎汁三碗取起。再入水煎三碗。併入煎汁。以為一日之用。如只用一斤酌減。）此藥治一切楊梅瘡毒。不問遠年近日。虛實潰爛。筋骨拘攣疼痛之、妙藥。久服開胃進食。能解輕粉水銀宿疾。每服一碗。入五寶丹六釐。（約每日服五六分。體厚者加二三分。）病者不得另飲茶湯。將土茯苓湯十一二碗。一日飲完。逐日照法服。不拘日期。以全好日為止。服三五日後。筋骨減痛。至十日後。未成者內消。已成者照癰疽門用三仙丹糝入提毒。貼膏收口。如舊受輕粉伏毒。服藥三五日上。當盡發出。無則不發大忌房事。忌一切雞、魚、鮮、發、之物。只食豬肉、豬腸、肚、鯽魚、鴨。即菜蔬之鮮發者。亦勿食。　醫家每以丸散秘方居奇。亦無能勝過此方也。　照方依治至三五日。頭上發出多瘡。此皆筋絡透出之效驗。（如生瘡日久。或未服升藥者。亦不發。）如口臭起泡。破爛齒浮。用銀花。（一兩）寒水石。甘草。（各五錢）煎濃。加柿霜一兩和勻漱口。五七日自愈。</p>
<p>〔五寶丹方〕　琥珀。（透明血色者。用甘草水煮過。三錢五分。）珍珠。（三錢五分。豆腐包蒸。布包捶碎。同燈草磨。）鐘乳石。（三錢五分。用木香甘草各一錢同煮乾。）飛羅面。（炒過五錢五分）真西黃二錢。（研細）臨用加冰片五分。俱各研極細末。入瓷罐收貯。治九種楊梅結毒。服之如神。（一方加水飛硃砂一錢五分。）</p>
<p>〔楊梅瘡餘毒未盡〕　槐米。（撿淨微炒。略研去尖。）每服一二錢。不拘白湯好酒空心下。日二次。服至一二升。永無後患。</p>
<p>〔解升丹毒〕　誤服升丹水銀輕粉之毒。流入筋絡。老年手足直硬。不能行走者。平地上掘深三尺許。取淨黃土。入井水攪濃。澄清取起。泡湯煮飯。皆用此水。一二月即效。如初服口破齒浮。痛不可忍者。以地漿水解之。（方見藥食毒。）</p>
<p>〔魚口〕　生在左胯縫內名魚口。五月五日採樹上青核桃。筐內陰乾。臨用火煅存性為末。好酒空心服。少行一二次。服三次。未成者即消。已成者減輕。　槐米。（炒黃色二兩）好酒煎熟。飲酒蓋被出汗。未成者即消。已成者減輕。</p>
<p>〔便毒〕　生於右胯縫為便毒。白芷。殭蠶。（炒黃色）穿山甲。（炮各二錢）當歸。生大黃。（各三錢）乳香。沒藥。（各一錢）水煎服即消。此惡毒初起之妙方也。　外用千年石灰入白礬一撮。食鹽少許。米湯調敷即散。　若久曠房室。大小便秘。發熱焮痛。或交感時強固精氣。以致交錯壅滯。而結為腫痛便秘者。用當歸。（酒拌）甘草節。滑石。（煅各一錢五分）牡蠣。（二錢）生大黃。（三錢）木鱉子。（三五個杵。非有大熱便秘者。此味不可用。）　水煎濃露一宿。五更頓服。冬月溫服。無論已潰未潰。膿血俱從大便中出。若勞倦虛弱之人。不甚焮痛。大小便無熱秘者。不宜輕用。　魚口便毒已潰者。照癰疽門升藥提毒。膏藥收口。</p>
<p>〔下疳瘡〕　陰頭皮皺處濕爛疼痛。生甘草。瓦松。煎湯洗淨拭乾。用鳳凰衣。（即出雞雛殼內衣。炒黃。）兒茶等分。為末敷之。　壁上蟢蛛錢。逐個在燈上燒存性研細。加冰片少許。搽之立能止痛。　如已蛀爛。照瘡毒門升藥提毒貼膏。　初起即服。照煎大黃一兩。皂莢二錢。水法為丸。每服二錢。瀉去其毒。日一服。如不服大黃。用豬胰子。（一個）核桃肉。（二兩連槅）銀花。（一兩）甘草。（五錢）土茯苓。（二兩。不犯鐵器敲碎。）瓦罐內煮爛。酒食胰子汁。另服四次後。至重者亦愈。　或有延生別症。用米仁。木瓜。（不犯鐵器。）　木通。金銀花。白蘚皮。防風。甘草。（各二錢）皂角刺。（三錢）先用土茯苓。（六兩。不犯鐵器捶碎。）煎湯煎藥一碗。分二次。一日服。不拘九種楊梅瘡毒。一切魚口便毒下疳。久近服久自效。　下疳從陰莖管心內爛出者。須用升藥藥線提毒。仍照法服藥。數日即愈。（此二方即至重楊梅瘡毒。服頭方四次。再服第二方八十劑日二三服。無不全效。）</p>
<p>〔下疳陰癢〕　生甘草煎濃洗。用海螵蛸末敷之。　鱉甲為末。雞子清調塗。</p>
<p>〔下疳日久不愈〕　牆上白螺殼。（去土。火煅研末五錢。）輕粉。宮粉。（各三分）冰片。（一分）研細。先以第二次米泔口內漱過。洗淨拭乾。敷之即效。　如已爛去半段者。用蜘蛛絲以箸頭纏成彈子大。用酥油微炙燥。研細末。菜油調搽。並能復長。　楊梅瘡毒。若因地氣卑濕。由受濕熱或觸臭氣而生者。所受不過皮毛肌肉之間。生於前陰通腎囊筋上者多。或身上紫色紅暈癬。不在骨節穴道。用前下疳症下。（米仁。木瓜。）等煎方。數服即愈。　若因淫毒傳染而生者。蓋此淫穢之毒氣。從精道乘虛直透命門。以貫衝脈。無處不到。為害最惡。起則發於四肢骨節穴道之間。或發於頭頂。或先遺精如濁。下疳蛀爛。瘡頭高轟紅紫。根盤紅黑元暈。形如楊梅。數日之後。中起白頭。膿出臭不可近。或白累如堆。色如棉花。已潰者去腐。照癰疽門提淨毒氣。（深處用藥線。）他處不再生。若治失其宜。頭鼻爛穿者多矣。明哲之人。靜而思之。何苦貪瞬息之歡娛。輕則痛苦之災。毒於別病。重則終身殘疾。毒延子女。如此惡途。不寒心知避者。其愚亦甚矣。</p>
<p>〔白癜瘋〕　由於脾滯而生。食後即睡者常有之。白蒺藜六兩。（炒黃去刺。研為細末。）水法為丸。每服二錢白湯下。一月除根。久服並能耳聰目明。　羊蹄根二兩。（如無用生薑二兩。）枯礬。（五錢）輕粉。（一錢）信石。（五分）為細末。同搗如泥。沐浴後。以布包藥著力擦之。暖臥取汗即愈。並治汗斑。</p>
<p>〔紫雲斑〕　川烏。（薑汁炒）　草烏。（黑豆炒豆熟。去豆用）防己。（各五錢）甘草。（一兩）牛膝。（七錢炒）羌活。（上部用）獨活。（下部用）川芎。白芷。馬兜鈴。（炒各四錢）俱為末。每服七分。好酒調下外用蛇床子。夏枯草。煎湯洗數次。風塊自退。　硫黃。（一兩醋煮一日）海螵蛸。（三個）同研細浴後以生薑擦之。須避風少時。</p>
<p>〔汗斑〕　枯礬。輕粉。硫黃。密陀僧。各等分。用浮萍取汁。調勻搽之即退。或用花紅果蘸藥擦之。不再發。</p>
<p>〔丹毒如火〕　赤小豆末和雞子清調糊。時時塗之不已。即消。　鐵鏽水濃塗不已亦消。</p>

<h2>大麻瘋</h2>
<p>〔總論〕　麻瘋之症大抵得之傳染。或一時感天地不正之氣。故深居處女亦有之。然須驗其果系此病。方用是藥治之。或有風熱所感。遍體如雲。似是而非。若誤用藥則反促之而成真矣。　其驗之之法。初起之時。周身必有一二點。或如蓮子。或如橄欖。或如雞蛋大。或在身上。或在四肢手足。或紅或青。或微白。或同好肉一色。不痛不癢。麻麻木木。隨月漸次而大。又或身上皮間。常如蟲蟻內走。或如蜂刺咬痛。或筋骨刺痛。或膝後肉麻。或大小手足一指麻痹。凡麻木處以手指刺之不痛者是。以上有一者。皆謂之真麻瘋矣。　人秉厚薄氣血之不同。風濕所感深淺之各易。治之亦有輕重之別。病者急欲見功。每用巴豆。牽牛。斑蝥。等烈藥以下之。或大楓子。川烏之類以發之。其次輕粉。麝。腦之藥斂之。亦能取效目前。然轉眼復發。則症反更甚也。蓋瀉與發皆能虛其血氣。故暫覺勢減紅退而微白耳。斂者斂其毒氣於臟腑之內。則紅腫收縮。火毒久而發則愈。烈也。每醫者舍此三法。無能速效。故患此症而能治者鮮矣。　孫真人醫中之仙也。恆謂生平治此病再發者。十常八九。以其不守禁戒也。然果能自謹。漸可得效。何患病之不去。蓋人患此疾。則父母妻子親友。皆厭穢而斷絕之矣。是天地中之棄人。雖生不如死。患者於此。能絕嗜欲。持齋戒。守禁忌。而信之於醫。病豈不愈。古人此症謂之天刑。患者或出於少年不謹。或無故自生。必有定數。此生既為棄人。則須安命以悔夙業之前非可耳。每見近世之人。患此病者。明知妻子之厭惡。又不能捨。甚而淫欲他人。唾涕傳染。種種穢惡作賤。奴婢不知此疾最能傳染。如此損人。愈應天怒。豈特醫治不愈。更增罪過而已。　然非獨此症。如虛損已成者。能忘形而靜養。可保永壽。如年久痼疾。無藥可治者。安心悔過行善。每得仙方。非特書籍累累。目擊者亦不少矣。</p>
<p>〔治大麻瘋〕　大黃。（煨）皂角刺。（各一兩）為末。每服三錢。空心溫酒下。瀉惡物如魚腦。未瀉再服。所下之蟲。如亂髮狀。候蟲取盡。乃止此藥。　老蝦蟆一個。白砒二錢。銅綠二錢。人中白二錢。研末裝入蟆口內。線縫好。外以泥包裹。火煅煙盡為度。取起去泥。約有五錢。隨輕重配苦參。瓦松。各一兩。神麯打糊為丸。如桐子大。每服四五十丸。</p>
<p>〔大麻瘋眉發脫落〕　松香。（不拘多少。）　化去渣。取河水於淨鍋中將松香煮化。不住手攪勻。視水色如米泔。嘗味極苦者。即傾入冷水內。將松香乘熱扯拔。冷定堅硬。另換清水再煮再拔。如前法數十次。以松香松潔白。所煮之水不苦為度。再用蔥汁煮一次。陰乾為極細末。每料二斤。每日將白粥量投藥末和勻食。不可多嚼。日進數次。不可更吃乾飯。只以菜乾。筍乾。少許過口。忌一切油、鹽、醬、醋、葷、腥、酒、果。如渴時只飲白滾水。每日約服數錢。以漸而進。勿太驟。服後大便得下毒物。服盡一料自愈。或煉蜜丸亦可。好後服補氣之劑。　紫背浮萍撿淨攤竹籃。水映曬燥為末。蜜丸彈子大。黑豆湯調下三錢。腹內瀉蟲之後。服之大能去周身之瘋。（蓋浮萍大治瘋癱惡疾。服至百丸。再無不效。如類似麻瘋之症。服之即效。）　生穿山甲一隻。以生漆三斤納其腹中。及塗外面。以鹽泥固濟。炭火煅存性為末。每服三錢。白湯下。（蓋漆大能殺蟲。穿山甲直透病根。治眉發已脫之病。大能見功。或有畏漆之人。服下蟲雖治而生漆瘡者。即飲鐵漿水。黃櫨汁。解之。）一僧大麻瘋眉發俱落。哀苦不堪。忽得仙傳。教服長松。（生山谷中古松樹下。其葉如松。其根似人參。長三五寸。其味微苦。清香可愛。取根食之。即骸體腐潰者。服之半月。毛髮復生神方。）每服長松一兩。入甘草少許。水煎服。無病者服之。大有補益長壽。</p>
<p>〔綠雲散〕　治肺毒風瘡狀如大麻瘋。好桑葉。（洗淨蒸熟）　一宿日乾為末。水調二錢。</p>
<p>〔防風天麻丸〕　治麻風癩病。其效如神。此方應是仙傳。一年中常療數人。初服藥有嘔吐者。不可疑棄。久服自愈。防風。（去蘆）天麻。升麻。白附子。（炮）定風草。（即烏頭莖）細辛。（去苗）川芎。人參。丹參。苦參。玄參。紫參。蔓荊子。威靈仙。穿山甲。（炒）何首烏。（另搗各二兩）蜈蚣。（二條）上為細末。同首烏末拌勻。再用芝麻一斤。（淘淨曬乾。炒香研細末。）入前藥末二兩和勻。煉蜜丸作十丸。不拘時候。日三丸。細嚼白湯下。忌房勞。須食淡白粥四五月。</p>
<p>〔白花蛇膏〕　治諸瘋癩。遍身生瘡。白花蛇。（取肉。四兩灑浸。）天麻。（七錢）荊芥。薄荷。（各三錢）俱為末。用好酒二斤。蜜四兩。以瓷器熬成膏。每溫服一酒杯。日三次。不拘餅食壓下。於暖處得汗即效。</p>

<h2>折傷諸症</h2>
<p>（附金瘡　破傷風　夾杖　湯火傷）</p>
<p>〔總論〕　凡折傷症。如跌撲木石所傷。或兵器。或湯火傷。為症不一。切不可飲冷水。血見寒則凝。多致不救。慎之。即口渴以溫肥膩之物解之。勿吃粥。恐血沸而出。則無救。</p>
<p>〔從高墜下〕　或木石所壓。或撲車落馬。一切傷損瘀血凝滯。氣絕欲死者。一時無藥。掰開口以熱小便灌之即醒。再取淨土五升。蒸熱以舊布重裹作二包。更互熨之。勿過熱。恐傷破肉。取痛止則已神效。　如跌破血出不止。傷處以穿舊絲綿。（極舊者為佳。）照傷口略大剪下貼上。或先將絲綿。（不拘新舊。燒灰研細待冷。）護上。立能止血。（如無絲綿。用乾麵和生薑汁搗勻。貼傷者。亦能止血止痛。）或預備後方金瘡藥敷之更佳。或用白蠟刮細末。罨上傷處。不論大小。皆宜包好。勿見風。七日後方愈。如出血過多。昏沉不醒者。人參三五錢煎湯灌下。醒後白米一合同參渣煮服。（血出多者。脈沉細者生。浮大者死。）　若傷處調理不謹。五七日後成膿腫者。又須用外科症五仙丹。以收口法治之。</p>
<p>〔壓傷〕　壓倒打死。心頭尚溫者。將本人如僧打坐。令一人持其頭髮稍放低。用半夏末吹入鼻中即醒。醒後以生薑汁。真麻油。和勻灌之。再以山羊血少許。酒調服。（如無山羊血。以乾荷葉燒灰。童便調服三錢。日進三服自愈。）或用木耳四兩。（燒灰研極細。出火性。）　好陳酒調服二錢。日兩服。大能去瘀生新。止暈之妙藥。　跌打損傷氣絕不能言。用韭菜汁。童便。各一盞。溫服即醒。常用韭汁和酒少許服。能止痛。</p>
<p>〔瘀血脹痛〕　一切跌打壓墜。瘀血腹內痛。大黃。（酒炒熟）歸身。（酒炒）等分為末。每服（二三五錢）　以瘀積之輕重增減。早晨空心酒調服。大便中取下黑物自愈。如痛至不可忍者。加桃仁。（去皮尖二十一粒）　大黃。（用至七八錢）　瘀血攻心。脹滿疼痛。氣急。用青麻葉連根搗汁溫服。（如無葉。以麻子和酒研汁代之。）　竹青。亂髮。（各一把炭火炙焦為末。）酒一斤。煮三五沸。去渣服之。　如體虛不能服大黃者。用生地汁一碗。好酒半碗和勻。溫服三次愈。（凡跌損之後。即大便不通。喘咳吐血。照方皆可治效。脈弦者生。脈細者死。）</p>
<p>〔跌撲疼痛〕　跌打未曾出血。內傷疼痛。用延胡索。（鹽水炒研。）每服二錢。日進二服。好陳酒調下。　或用乳香。沒藥。（俱箬葉上炙去油研細。）　每服一二錢。酒調下。皆止痛之妙品也。　外用蔥白。（不拘多少。搗爛炒熱。）　罨傷處。冷則易之。止痛如神。不拘已傷出血。連傷處罨上。止痛止血之第一品也。　鮮山藥。活鯽魚。同搗爛敷傷處。立能止痛。　跌壞日久腫痛。用生薑。陳香糟。（各一斤同搗爛）炒熱罨傷處。（如不急治。一年之後。成東瓜串不救。）</p>
<p>〔傷痕紫黑血不散〕　大黃末以生薑汁調塗。一夜黑者轉紫。二夜紫者即白矣。</p>
<p>〔跌傷青腫〕　新做下熱豆腐切一指厚片。貼傷處。冷則易之。數次即消。鳳仙花葉搗如泥。塗腫處。干則再上。一夜血散即效。　周身青腫。用熟麻油和酒飲之。以火燒熱地上臥之。覺即腫痛全消矣。</p>
<p>〔墜跌吐血〕　荷花曬燥為末。每服二三錢。好酒調下。</p>
<p>〔跌撲折骨脫臼〕　不論折傷骨碎脫臼。白鳳仙根酒磨服半寸。傷處不知痛。（至重者服一寸。多服傷人。以一寸為極。）或茉莉花根搗爛罨上。立能定痛。（此根不可吃）急將骨斷處理好。脫臼者揉托而上。外用公雞一隻。地骨皮。五加皮。（各四兩。鮮者佳。如無鮮者。用乾者研細末。）同雞乘活連毛同搗爛。厚敷傷處。再用杉木皮。（活樹上剝下者佳。樹脂能補皮肉。）縛好然後用生蟹一二斤搗爛以好陳酒煮熟。去渣取汁。連服數碗。（渣亦可敷患處。如不飲酒者。隨量緩飲。）半日後。其傷骨處瑟瑟有聲自合。一周時全接合矣。　街路上尿缸邊磚瓦片。（須用常有日光曬著。多年久尿處者佳。新者勿用。）　取回洗淨。火內燒紅。即入醋內淬之。冷即再燒。如此五七次。研細末。每服二三錢。酒調下。或取露天地上窖坑中多年磚一塊。亦照法火煅。醋淬五七次。研極細。好酒調下。每服五分。此二味極能理傷續斷。接骨止痛。功效如神。未打之時服之。可以不痛。不可多服。令人骨軟。</p>
<p>〔接骨方〕　土鱉。（即接骨蟲去足。用生半夏二粒同焙乾。去半夏一錢。）乳香。沒藥。（俱瓦上炙去油研）自然銅。（火煅醋淬七次）骨碎補。（去毛焙）當歸尾。硼砂。（各一錢）　俱研極細和勻。瓷罐內收貯。治一切跌打損傷。每服八釐好酒下。　土鱉。（隔紙砂鍋內焙乾。淨末六錢。）自然銅。（火煅醋淬七次。淨末二兩。）和勻。每服二錢。溫酒調下。治一切跌傷筋骨。每日一服自愈。（病在上食後服。病在下食前服。）　自然銅。大能接骨續斷。惟好後終身忌食白薺。　凡跌撲損傷。照方調治。如體虛不安者。兼服人參。（一錢）白朮。（土炒）炙黃耆。當歸。（各二三錢）白芷。（一錢）川芎。厚朴。甘草。（各五七分）每日一劑。兼助氣血自愈。</p>
<p>〔折傷頭腦肩骨〕　蔥白同蜜搗爛。厚封傷處。再以蟹蓋瓦上。炙成炭。研細末。酒調儘量飲。其骨自合。</p>
<p>〔打傷眼睛〕　生豬肉一薄片。用當歸。（焙燥研）赤石脂。（研細）用少許糝肉上貼之。燥則易之。拔去毒血自愈。</p>
<p>〔制土鱉蟲法〕　米棧中或酒棧中取大土鱉蟲百餘個。入大缸中養三日。去土。再入大酒罈內。以稀布包口。用紅花八兩酒浸與之食。俟食盡。令其大小自食。約留十個。入小瓦罐內。泥封護。慢火內煨四寸半香倒轉。再煨二寸半香不可焦。提起存石上。三日取出。入瓷罐中收貯。如跌傷筋骨者。用土鱉一個研細。（以真古錢一二個。酒磨調敷。）　如至重摺骨者。照前法將傷處理整縛好。用土鱉三分。好酒調服。（病在下用下半個。病在上用上。或配乳沒香自然銅。更效。）　接骨至靈。一二日即見效。宜備以施人。　如半身不仁。或久遠痼疾。藥力不能到者。用此配藥服下。直達病所。除宿疾。（病在左用左。病在右用右。）</p>
<p>〔金瘡方〕　金瘡者。即刀斧箭鏃之傷也。（如傷後兩目直視。痛不在傷處。出血赤後見黑者。或痛處寒冷堅實者。皆不可治。）一切破傷出血。急用小便乘溫淋傷處易好。最忌飲冷見風。恐風邪從此而入。忌食粥。宜食童便韭汁。渴時食肥膩。紫降香。（銼研極細末。或煅灰。）圓眼。（連殼肉核。火煅存性。）研細和勻敷傷口。止血無後患。（此行軍中之第一方也。）　千年石灰。（研極細）和大黃。（切片）同煮爛曬乾研細。敷瘡口止血如神。（如無千年石灰。用陳年風化石灰六兩。和大黃十兩切片。同入砂鍋內。炒至桃花色取起。研極細。功效同。）　血竭為末糝之。止血生肌。　乳香。（五分）沒藥。（三分）研細末糝入。極能止血止痛之妙藥。　冬月取牛膽一個。入風化石灰懸當風處候乾。出血不止者。刮細末敷之極效。　血出不止。陳紫蘇葉蘸所出血。研爛敷之。既不作膿。且愈後無斑痕。或用胎髮燒灰研細敷之。立止。　蝙蝠一隻。（火煅存性。煙盡為末。）酒調下三錢。血立止。腫痛自消。此方甚奇。或用雄雞血沖酒服。同效。　端午日取野苧麻葉。和風化石灰。（炒）同搗爛。陰乾研細末。敷上止血如神。（或用韭菜連根照法治之同效。）秋間取絲瓜葉。（曬燥去筋研細末。）每末八兩。加千年石灰二兩〔炒研。如無千年即多年者。炒燥可用。〕　和勻敷之。止血如神。（如無石灰。單用亦效。）</p>
<p>以上之方。止而兼散。好無後患。宜備以濟急。傳述同人。止痛之法。前方蔥白炒熱罨之最靈。如瘡口已經敷藥。乘熱四圍厚塗。冷則易之。立能止痛。</p>
<p>〔刀傷跌損深入寸外者〕　千年石灰。輕粉。竭血。白蠟共等分。為末糝上。外用生肌玉紅膏敷之。（方見外科症。）日久成膿不愈。以五仙丹。（方見外科門。）糝入少許。膏蓋之。</p>
<p>〔刀傷斷筋者〕　紫降香。（銼研極細末。）銅花。（即打銅店打紅銅落衣也。）五倍子。（炒研極細）　各等分為末。糝上扎住自愈。　外以纏枝牡丹根搗汁。滴瘡口。渣敷四圍。半月自愈。</p>
<p>〔出血過多寒熱口竭〕　補中益氣湯。（方見勞損症。）加麥冬。（一錢）五味子五分。水煎空心服。　金瘡煩痛。酒製大黃。（研細末）黃芩。（酒炒研）水法為丸。早晚淡酒吞一二錢。</p>
<p>〔箭傷入肉〕　花蕊石。（形似硫黃。有白斑點者。火煅七次。）研末敷傷處四圍。箭漸自出。或易拔。巴豆仁略炒。取蜣螂蟲同搗爛。厚塗四圍。須臾痛定微癢。忍之。待癢極。便搖動拔出。速以生肌玉紅膏敷之。（方見外科症）</p>
<p>〔惡刺入肉〕　象牙屑研細水調塗。或用栗子生嚼細敷之。刺自出。　竹木刺入肉。用蓖麻子去殼搗爛罨上。過夜即出。或以鹿角燒灰。研末調敷。半日即出。　竹木簽傷成瘡痛甚。用爐炭灰干糝上腫處。以米醋潤之。</p>
<p>〔蚯蚓散〕　打傷至重者。用白頸蚯蚓洗淨。焙乾為末。每服二錢。薑蔥湯下。蓋被出汗即愈。神效。止痛後。以松節浸酒服之。　如打傷筋縮痛甚者。急取白頸蚯蚓二三條。搗爛沖酒服。外以前方敷藥治之。甚效速。</p>
<p>〔金瘡久不收口〕　白芨末。石膏。（煅各等分。）研細糝入瘡口。即能見效。　千年石灰。入象皮末和勻。敷上即效。　內服白芨末。酒調二錢。並能接骨。以好為度或米飲下。</p>
<p>〔破傷風〕　一切跌破出血。及蛇犬傷，不即藥護包紮。以致感冒風寒。或吃鮮發毒物。或瘡口久不收口。因之寒熱並作。身體強直。甚則角弓反張。口吐涎沫。傳入陰分。則身涼自汗。傷處反平陷如故者。乃毒氣內收。當用萬靈丹發汗。令風邪外出。外用南星。防風。蚯蚓等分。為末。用生薑。薄荷汁。調敷傷處。得膿即效。如汗後前症不退。傷處不高。漸醒漸昏。時發時止。口噤不開。語多不出者。終為不治。</p>
<p>〔萬靈丹〕　茅朮。（八兩）全蠍。石斛。明天麻。當歸。甘草。（炙）川芎。荊芥。北細辛。防風。麻黃。川烏。（湯泡去皮）草烏。（湯泡去皮尖）何首烏。（各一兩）　雄黃。（六錢）俱為細末。煉蜜為丸。或一兩分四丸。或一兩分六丸。或一兩分作九丸。三等做下。以備年歲老壯。病勢緩急取用。外以硃砂研細為衣。瓷罐收貯。如治破傷風。每用連須大蔥白九枚。煎湯一茶鍾。將藥一丸乘熱化開。通口服。蓋被出汗為愈。如服後汗遲。再用蔥湯催之。汗必如淋。少頃漸去蓋被。其汗自斂。此丹治一切腫毒風氣。四時感冒風寒。頭疼身痛。寒熱交作。初病在表宜發散者。蔥白湯化服。出汗即愈。如諸病無表症相兼。不必發散者。只用熱酒化服。服後避風。宜食稀粥。忌冷物房事。孕婦勿服。治病甚靈。有力之家。多備濟人。美事也。（如忌出汗者。皆以酒化服。）</p>
<p>〔頭面身體因破傷風頃刻腫脹〕　急用豨薟草二兩酒煎服。少頃即可。遲則不救。　蟬蛻一兩酒煎濃服。　或用蟬蛻四兩。燒灰存性。無灰酒服。蓋被出汗愈。　生葛根四兩。水六碗。煮取兩碗。去渣分服。口噤者灌之。若干者搗末。滾水調服五錢。及竹瀝多服取效。</p>
<p>〔玉真散〕　天南星。（湯泡五七次。如急用以濕紙裹煨。）　防風。白芷。天麻。羌活。白附子。等分研末。敷傷處。（此藥如破傷風牙關緊急腰背反張。甚則咬牙縮舌。以童便調服三錢。雖內有淤血亦愈。如治瘋犬咬。急用漱口水洗淨。搽咬傷處亦效。如治打傷欲死。心頭尚溫者。以熱酒童便灌下二錢。隨進二服。立可回生。）　蠐螬蟲三五個。（一名土蠶糞。土堆中多有之。剪去尾。將肚內黃水塗患處。再將黃水滴熱酒內飲之。治破傷風汗出立效。）</p>
<p>〔破傷風表症未傳入里〕　蜈蚣一對。（炙）鰾膠。（三錢炒焦）為末。用羌活。防風。川芎。（各一錢）煎湯調服。脈氣浮緊者。速服即效。</p>
<p>〔破傷風服表藥過多自汗者〕　白朮。（炒）黃耆。（各一兩）防風。（二兩）和勻。每服五七錢。水煎服。臟腑已和而自汗者可服此方。如臟腑秘。小便赤而多汗者。仍宜川芎。羌活。黃芩。（各五錢）製大黃。（一兩）和勻。每服三四錢。水煎服。（或五七錢皆可。）</p>
<p>〔夾棍傷〕　一出衙門。即用熱小便一盆。將足浸之。如冷。燒紅磚二塊淬之即熱。直浸至童便面上浮起白油。其傷盡出矣。不疻不爛。再用肥皂搗如泥。入雞蛋清和勻罨患處。以草紙包裹腳。縛緊一夜不可動即效。內服末藥。人中白。（煅一兩。即多年尿壺中白鹼。研細。水飛淨。新瓦上焙。燥足。再研細末用。）自然銅。（火煅。醋淬七次五錢。）乳香。（箬上炙去油二錢。）沒藥。（箬炙二錢。）牛膝。（三錢）木耳。（燒灰存性五錢。）為末。再用牛膝五六錢煎酒調服三五錢。如倉猝無末藥。用當歸。川芎。乳香。獨活。鱉蝨。胡麻。骨碎補。紅花。五加皮。各一錢。生白酒一壺煎數沸。縱量飲。避風寒。厚被出汗即止痛。如骨傷加土鱉一枚。數服即愈。</p>
<p>〔預防夾棍〕　大肥皂用陳米醋煮搗爛。加皮硝。敷過夜。夾時不痛。若夾出腫痛難走者。熱豆腐和松香末搗勻。敷過夜即好行走。永無後患。</p>
<p>〔㭮傷〕　皂礬二兩。水四五碗砂鍋內蒸滾。將手熏洗。良久即血活痛止。不致潰爛。忌用銅鐵器。其洗手水過夜即臭。洗後服治夾傷末藥。去牛膝酒調服。</p>
<p>〔杖傷〕　杖後即飲童便一碗。以免血攻心。再用熱豆腐鋪在杖傷處。其氣如蒸。其腐即紫。復易之。須散盡紫色轉淡紅色為度。　如人受責極重。晝夜無眠。種種諸症。用木耳四兩淨。砂鍋內炒焦炭存性為末。每服五錢。好酒一碗調服。服藥後坐少時。俟藥力行至杖瘡上。從肉裡往外透。如針刺癢甚。不時流血水。貼上膏藥。次日即消。如臨杖先服四五錢。則不痛亦不甚傷。</p>
<p>〔受杖不痛〕　無名異。乳香。（去油）沒藥。（去油）蚯蚓。（去土）自然銅。（火煅。醋淬五次、）木鱉。（去殼）各等分。蜜丸桐子大。溫酒預服十丸。不痛。</p>
<p>〔杖瘡敷藥〕　乳香。沒藥。干胭脂。（各一兩五錢）膩粉。（五錢）為末。入冰片五分。蔥白十根。全羊骨髓研如泥。攤帛上貼之。立時止痛。　野苧麻嫩根。（白色者不拘多少、）洗淨。同鹽搗如泥敷上神效。止痛無淤。血傷重者多用鹽。　不破者。韭菜蔥白二味同搗爛炒熱。厚敷之。冷則易之。止痛如神。　已破者。劉寄奴。（焙燥研。）馬鞭草研末。和勻糝之。　如已潰爛。用乳香煎油搽上。外貼膏藥。　如只腫痛。用生大黃研末。醋調塗。或小便調塗。　凡杖後日服白芨末一二錢。米飲下最效。</p>
<p>〔杖後發熱腹痛〕　或杖處瘀積痛甚。當歸尾。（五錢）大黃。（酒蒸一兩）桃仁。（去皮尖廿一個。）酒煎。五更時服。利下瘀血即效。（輕者減半。）</p>
<p>〔人咬傷〕　即將小便或濃茶洗去牙齦毒。（如不洗。必至紅腫疼痛。日久傷命。）　山半枝。背陰處採取搗敷即效。　龜板。鱉甲。（俱燒灰存性為末。）香油調塗。　生栗子。（搗爛敷四圍。每日一換。）　止痛消紅。</p>
<p>〔湯泡火燒〕　切不可以井泥冷水拓之。蓋熱氣得冷。深入至骨。爛人筋脈。後至手足攣縮之患。且恐火毒攻心。則難治。　凡火燒昏倒者。急用蘿蔔搗汁兩碗飲之。（如無蘿蔔。用子和水搗濃汁。）　或童便一碗。皆可服以護心。即死者灌之可活。外以冷柴草灰。（不拘多少。入鹽少許。）以水調如稀糊。嘗味微咸為度。用以厚塗傷處。覺熱則易之。連易數次。則火毒皆拔於灰中。腫痛隨散而愈。　火燒周身痛甚者。用好老酒。或燒酒。冷澆上。或浸入片時。干則再浸。半身受傷者。以馬槽盛酒澆之。以散火毒。立能止痛。　大黃末。芒硝。研細。以雞子調塗。銀硃以雞子清調塗。皆能止痛。　雞子清磨金墨塗患處。上用雞子清濕紙蓋之。則不起泡。　豬毛。（連衣火煅存性）研細末。加輕粉。白硼砂。少許。麻油調敷。止痛無疤痕。　真金箔貼傷處稠密。用桐油塗金箔上。或蚌殼粉。（須鹽蘿中者佳。）　香油調敷。不潰爛。止痛無痕。　瓷瓶一個。入麻油大半瓶。採黃蜀葵花入瓶內。（採時勿犯人手。以箸夾取。）密封。遇有傷者。以油濃塗神效。秋冬爛南瓜貯瓷瓶中。日久成汁。塗患處。止痛易好。並治一切無名腫毒。　冬間爛橘子貯瓶中。成汁塗之。同效。（此二方用蠟封瓶口埋地中。再加冰片一二錢。更靈。）　泡過殘茶葉瓶中久爛。取塗頻換。不痛不爛。</p>
<p>凡火傷。先用宿小便澆洗過。易好不爛。</p>
<p>〔湯火傷潰爛〕　人中白。（製法見喉症門。）　用桐油調塗即效。　如肉爛赤痛。用煮熟雞蛋。（不拘個數。去白取黃。）置瓷罐內熬出油。調胡粉敷之。湯火之妙方。初起皆治。　赤石脂。寒水石。大黃。俱研細。冷水調塗止痛。　如爛久見骨者。用百草霜三錢。輕粉一錢半。研細。糝入。或麻油調塗。即收口。</p>
<p>〔湯火傷煩熱不寧〕　服玄妙飲即愈。黃連天花粉。玄參。（各二錢）　陳皮。桔梗。黑山梔。（各一錢半）淡竹葉。（二十片）水煎服。　如誤用冷水所浸。火毒入內。致生煩躁。口渴。大便秘實者。連翹。赤芍。羌活。防風。當歸。黑山梔。生甘草。（各一錢）大黃。（切片炒熟二錢。）燈心二十根。水煎服。</p>
<p>〔火藥傷〕　先用小便浸洗。再用蚌殼。（鹽蘿中者佳。）火煅研細末。同爛茶葉搗勻敷上。止痛易好。　火藥沖眼。登時仆地者。亦用小便澆洗。候痛定。徐用自己小便頻洗即明。　如誤被鳥槍傷白蜂蜜八兩煎滾。入好燒酒一斤。隨量熱服。取汗安臥。次日鐵子自黏被上。</p>

<h2>五絕</h2>
<p>〔五絕〕　一自縊。二牆壓。三溺水。四魘魅。五產後暈絕。皆以生半夏研末。冷水為丸。如小豆大。塞鼻中。並用燥末吹耳內。或用皂莢末吹耳鼻。即死一日者。猶可治。　雞糞炒燥調酒服下可救。或用艾灸人中穴。易醒。</p>
<p>〔縊死〕　切不可用刀剪斷繩索。即旦至暮。心下微溫者。尚可救。輕輕解下。安放平坦。仰面朝天。頭要扶正。將手足慢慢屈彎。將糞門用力塞住。勿令泄氣。一人用手揪著頭髮。腳踹兩肩。用雞冠血滴入。（男用雌。女用雄。）　再二人將葦筒（或通氣筆桿。）入耳內。不住口吹氣。再不住手按摩胸前即醒。若氣不接續。將腰打三四拳。須臾少以桂湯或薑湯含與之。　老鵝一隻。將香油抹鵝嘴上。插入糞門內。一二時即活。</p>
<p>〔溺死〕　切忌火烘。逼寒氣入內。則不救。用牛一頭。令腹橫臥在牛背上。兩邊用人扶策。牽牛徐徐而行。出腹中之水。以老薑切片擦牙即活。先口中橫放箸一根。以便出水。或臥於鐵鍋上亦可出水。醒後。即以大凳臥之。後足放高。用鹽擦臍中。水自流出。切勿倒提。以蘇合丸調灌之。如水不行。用紙裹皂莢末納肛門內。水即流出。</p>
<p>〔凍死〕　切忌火烘。用灰炒暖盛囊中熨心頭。冷即易之。先溫其心。得氣回開眼。少以溫酒薑湯徐徐灌之。即醒。</p>
<p>〔驚死〕　以醇酒溫灌之。即醒。</p>
<p>〔解砒毒〕　凡中此毒。煩躁如狂。心腹絞痛。頭眩嘔吐。面色青黑。四肢逆冷。六脈洪數。從飲食中得者為易治。若空心酒醋中服者難救。如在初吃。急灌香油一二碗。得吐即解。　鮮羊血鴨血乘溫吃一二碗。即解。地漿水。（方見傷寒門。）多服。若吐出再服。（治此毒不必澄清。混泥水飲。）所謂洗淨腹中毒。全憑地上漿。　毒解。然後用綠豆半升。（生磨粉。）　入新汲水攪和。去粗取汁服。如醒後一日。仍顛不語者。每日煮綠豆汁冷飲。毒儘自安。　如已過兩三時。毒入腹中。吐不出者。用青鉛水磨一二兩灌下。得瀉即解。</p>
<p>〔解鹽滷毒〕　生豆腐漿。多多灌下。（如無生漿。急以黃豆浸濕。搗爛絞汁。）　服下片時。再用肥皂水。或抹桌布水灌下。即能吐出如腦子者。即生。（切勿熱吃。）或用鮮羊血乘溫灌下。或取活雞去頭。以頸接喉中灌下。（毒少一二隻。毒多四五隻。）得吐即生。吐後心痛聲啞者。每日調白糖湯服。五七日即安。</p>

<h2>蟲獸傷</h2>
<p>〔瘋狗咬〕　春末夏初。犬多發狂。其尾直拖。口流涎。舌黑色者最傷人。若不急治。男七日。女一月即死。如倉卒無藥。急於無風處捏去傷處惡血。如傷孔乾者。用針刺出血。即以小便。或鹽湯洗淨。隨以蔥白搗爛敷之。或用蓖麻仁井水搗成膏貼之。或杏仁炒黑搗成膏貼之。或牛屎蚯蚓泥皆能救急。或天南星。（生研）防風。（等分為細末。）糝上不潰膿。若少緩毒氣入內。不救。　大斑蝥二十一個。（去頭足翅。）用糯米一撮。先將蝥七個。木鱉子半個。入米內慢火炒。勿令焦。去蝥。又入蝥七個。木鱉子半個。同米炒焦色變。又去蝥再入蝥七個。木鱉子半個。同米炒出青煙為度。去蝥不用。只將米與木鱉研末。分作三服。冷水入香油少許空心調服。須臾又進一服。以二便利下惡物為度。若服後腹痛。急以冷水調靛青服之。或煎黃連甘草湯冷服。或冷水調益元散（方見暑症門）服。切勿吃熱物。（蓋斑蝥有毒。服之殺人。以毒攻毒。非此不可。故只用糯米。亦宜預備涼藥解之。）一二日後用白芷五錢。雄黃二錢五分。搗韭菜汁和酒調下。四十九日之內。宜多吃韭菜汁。百日之內。忌食發風、葷腥、雞鴨、蛋。勿聽鑼鼓聲。大忌房事。犯者不救。終身切戒狗肉。食之復發無救。勿食茄子小赤豆。凡服斑蝥藥至四五服後。即不利亦無妨。咬後大約七日一發。三七日不發可免。三四日內頭頂中若有紅髮。急宜拔去之。如見痛定瘡合。便謂已好而不治者。多死。　輕者用番木鱉一錢。銅鍋炒為末。入雄黃四分和勻。冷水調服三分五釐。服後以大小便出血為度。　好後不戒忌。復發諸藥不效。垂危者。用雄黃五錢。麝香三分研細。好酒調服二錢。服藥後必使得睡。切勿驚起。任其自醒。俟利下惡物。再進前藥即生。</p>
<p>〔諸犬咬〕　先須忍痛。以人尿或河水洗。捏去血水。即用虎骨。（火煅存性研細末。）干糝上即效。　或以頭垢敷傷處。外用牛屎塗於外。　或刮肉店切肉墩上膩屑。拌砂糖敷之。　前治瘋犬敷藥方皆可用。</p>
<p>〔破傷風〕　狼犬蛇蠍蜈蚣諸傷痛極。或因傷受風而牙關緊急。腰背反張。不省人事者。速切蒜片或搗爛罨傷處。隔蒜艾丸灸之。不拘三五十壯。無不應手。內服方。（列入折傷諸症。）外用人參於桑柴火上燒成灰敷之。</p>
<p>〔毒蛇咬〕　先將傷處用針刺出血。隨用繩緊扎兩頭。勿使毒氣延入好處。將傷處浸入尿缸內。腹中即須食飽。免毒氣內攻。（如輕者勿浸入尿缸。）　即用雄黃五錢。五靈脂一兩。共為末。每服二錢。好酒調服。外以藥末調敷傷處。留出瘡口。如瘡口乾燥者。以油潤之。　或以三七搗爛罨上。毒即消散。　或取大蝦蟆一個。去腸肚搗爛敷之。干則易之。三四次無害。皆神妙無比。（並治瘋犬一切毒物咬傷。）　次服細辛。白芷。（各五錢）雄黃五分。俱為末。每服三錢。好酒調下亦妙。　如毒重不知痛者。用水調幹面和作圓圈。箍於傷處。將明礬一兩。勺內熔化。乘熱澆在圈內。傷處頃刻化為清水。毒解知痛。如輕者將礬熔化。以箸頭挑礬點傷處。數次知痛即解。　半枝蓮取汁沖酒服。渣敷患處。或九龍草（狀如楊梅生平澤。）搗汁。入雄黃末一錢服之。皆能止痛。即效。　如毒入內。眼合口噤急。用蒼耳草搗汁。和酒服之。渣敷患處可救。</p>
<p>〔諸蛇咬〕　急以小便洗去惡血。取口中津唾塗之。以近牙垽刮取封傷處。則不腫痛。前方皆可酌用。</p>
<p>〔百蟲毒〕　蛇蟲沙蝨百蟲咬。搗大蒜敷之。多食蒜飲酒。或用艾丸隔蒜灸之。皆可解毒止痛。　靛青汁。敷之即效。</p>
<p>〔蛇入七竅〕　急以艾灸。蛇尾即退出。即用雄黃。硃砂。共研細。煎人參湯調灌之。再食蒜飲酒。內毒即消。可救。　凡有蛇之處。常以雄黃豆大一塊燒煙燻衣被。皆遠避。夏月犬傷。及諸折傷。蛆蟲極多。臭不可近者。用蛇蛻。（一兩火燒存性）蟬蛻。青黛。（各五錢）細辛。（二錢半）共研細。好酒送下三錢。外以寒水石研末敷之。旬日即愈。</p>
<p>〔蠍螫毒〕　生半夏。白礬。（等分研細）以醋調敷痛處。　膽礬研細擦之。立消。</p>
<p>〔蜈蚣毒〕　鹽湯洗傷處。以紫菜口中嚼敷上。止痛。　生半夏末醋調敷即效。　或蜒蚰二個。入冰片少許敷上。最效。　吳茱萸嚼爛敷之亦妙。皂莢半片鑽孔貼傷處。艾丸灸孔上三五壯。止痛妙法也。　草紙點菸。從下熏傷處。立止痛。　井底泥亦可敷效。　一人誤吞蜈蚣入喉。急以鮮雞血頓飲之。復灌以香油取吐。蜈蚣隨出。</p>
<p>〔蜂刺入肉〕　先以熱酒洗之。得拔去刺為好。即用青黛。（研）香油調塗。或口嚼青蒿敷之。或芋艿擦之。皆能止痛。（無艿用梗亦效）生半夏末。醋調敷亦效。</p>
<p>〔八腳蟲毒〕　其蟲隱壁間。以尿射人生瘡。狀如湯火傷。用烏雞翎燒灰雞子清調塗。</p>
<p>〔中蚯蚓毒〕　形如大麻風。眉須脫落。用石灰泡熱水候涼洗患處。浸之良久即效。</p>
<p>〔蜘蛛咬〕　花蜘蛛傷。令人遍身生絲。惟羊乳飲之可解。外用生薑汁調胡粉敷瘡口。即效。　凡百蟲咬毒痛不可忍者。用大紙拈蘸麻油點火。照熏傷處。其毒盡入油煙內。立能止痛。最妙法也。</p>
<p>〔楊刺子〕　水搭傷處。隨用馬齒莧搗敷止痛。蜜塗上亦效。</p>
<p>〔螞蟥入肉〕　不得出者。用女頭髮一握。菜油八兩。先將油熬滾。入發煎枯去渣。再煎雞蛋五個。服之無害。</p>
<p>〔蠶咬毒〕　蠶咬人毒入肉中。令人發寒熱。用苧葉搗汁敷之。</p>
<p>〔虎咬〕　麻油一碗飲之。毒不入內。　生薑汁洗傷處。研白礬末敷之止痛。　多服生葛汁。日夜五六次。並以汁洗瘡口。</p>
<p>〔馬咬〕　蘇木汁一碗。服之止痛。　鼠屎。（燒研末）和豬脂調塗傷處即效。或艾丸灸傷處。　如毒氣入心則危。用馬齒莧搗爛煎湯服。　馬踏傷。急服童便或韭菜汁一二碗。外以寒水石研細敷傷處。</p>
<p>〔豬咬〕　黃連。甘草。煎汁洗淨。以松脂熔作餅貼之。</p>
<p>〔鼠咬〕　貓毛燒灰存性。入麝香少許。香油調敷。</p>
